text:
有咩旅行爽得過所有住宿交通都包曬,定時定候喺唔同嘅城市觀光下,玩完一日又有人接返你,每日只要負責望住大海景食,玩,瞓?約莫早幾年香港人如果想搭郵輪,基本上要買多程機票先飛去日本或者台灣上船,你連呢樣都唔使煩,依家好多頂級郵輪都可以係香港直接上船啦.一齊來睇吓你絕對唔可以錯過CP值超高嘅六大郵輪!
DV小教室:網路溫度計透過《KEYPO大數據關鍵引擎》,觀測,爬梳港澳地區近萬個網站,頻道,其中包括新聞頻道,各大討論區,FB,IG以及Blog,從中取得資料樣本數,並以AI語意程式作數據分析.「網路熱度」為主題項目相關的網路posts和comments ,數值愈大代表主題項目的討論度愈高.
講到搭郵輪唔單止係退休人士嘅專利,挪威郵輪就正係主打年輕人市場嘅郵輪品牌.挪威翡翠號上應有盡有,尤其佢哋嘅酒吧同夜店,行喺裡面好容易會有種行咗入五星級酒店嘅錯覺.除此之外,挪威郵輪仲有首創嘅海上雙層賽車道,就算係郵輪上都可以做拓海啊!挪威郵輪主打歐洲航線同地中海航線,今年起先主攻亞洲地區嘅航程,鍾意試新野嘅你唔好錯過.
平時見到嘅郵輪都行西式風格,而鑽石公主號則係少數主打日系風格嘅郵輪.除咗基本配備嘅極大露天泳池之外,鑽石公主號最出名嘅「Izumi」日式浴場,唔單止有個別嘅男湯,女湯,仲有戶外共享浴池.淨係想像吓望住個大海係到浸溫泉,都已經夠曬放鬆.想一網打盡日式旅行同郵輪體驗嘅你,鑽石公主號就啱曬你心水.
同樣係皇家加勒比遊輪旗下嘅郵輪,海洋光譜號比航行者號仲要多咗幾分科技感.都未登船係遠處就見到嘅半球體,係光譜號主打嘅「Skypad南極球」,一個結合咗VR技術的海上高空彈跳,小朋友就話鍾意跳吓跳吓,戴著VR來體驗穿越地心嘅快感連大人都會上癮.除咗機動遊戲,光譜號仲有模擬跳傘嘅自由落體漂浮體驗,可以話海陸空娛樂全包.
好多人覺得搭郵輪雖然係海上,但除咗露天泳池之外幾乎碰唔到水,而海洋航行者就正正填補咗呢個缺口,佢唔單止具備標誌性嘅船上衝浪,仲有最新升級嘅水上過山車,包你係風平浪靜嘅大海上都可以好似玩海盜船咁刺激.如果話探索夢號係海上嘅移動酒店,海洋航行者號就係海上移動嘅遊樂場,仲要係有高速滑水道嘅水上遊樂園.
作為世界夢號嘅姊妹船,探索夢號行一個截然不同嘅古典風格.一上船就可以見到以古羅馬為主題嘅露天泳池,成艘郵輪嘅裝修都係歐式設計,如果你對郵輪嘅印象係鐵達尼號的話,探索夢號可以符合你嘅幻想.倘若今次旅行想奢華一啲,仲可以考慮升級入住佢哋嘅「The Palace皇宮」貴賓專屬區,有曬管家同埋私人泳池甲板,名副其實嘅「海上移動酒店」.
一般郵輪都有嘅基本款設施我哋就唔多講啦,鍾意刺激嘅你一定要試吓世界夢號.世界夢號嘅娛樂活動非常多樣,除咗喺水上樂園先會見到嘅滑水道,其中非常吸引年輕人嘅一項,就係海上繩索!感覺就好似懸空行喺大海上,身手敏捷啲嘅可以直頭幻想自己係小飛俠添啊!而一到夜晚露天嘅泳池仲會變身泡泡派對,邊個話郵輪係老人家嘅玩意?
平時做開背包客嘅你可能心諗:「吓?郵輪啱退休人士玩㗎咋!」喺郵輪每一分鐘都唔寂寞,有網友精闢點評『搭郵輪嘅體驗,就係快感會被高頻嘅娛樂而無限延長』,的確扣除交通啊等排隊啊嘅時間,係郵輪上行到邊玩到邊,24小時好似當48小時咁用.咁啱如果你規劃緊帶屋企長者出行的話,連娛樂節目都幫你安排好埋嘅郵輪更加係你不二之選!
細細個睇賭神你一定有覺得「公海」真係神奇嘅地方!郵輪一大特色莫過於出咗公海之後,船上嘅賭場就會開始營業,無論係本身就帶著賭一手嘅目的上郵輪嘅人,定還是半夜瞓唔著嘅人都好,賭場都係其中一個消磨時間嘅好去處.當郵輪要埋岸嘅時候,賭場就要因應法律而暫時關閉,有啲客人甚至會抱怨停泊時間太長,忍唔住再入賭場大殺四方.
如果話呢個世界上有個神奇嘅地方可以令任何年紀嘅女人一秒變開心,除咗SPA之外我諗唔到第二個地方.搭郵輪本身就已經係追求舒適嘅旅程,係郵輪上面做SPA簡直就係錦上添花.唔單止係女人架,近年非常流行男人專屬嘅療程,甚至有情侶療程可以一齊體驗.如果係帶長輩上船,不妨幫佢哋預約定一個按摩療程,索性放鬆到底!
去一次郵輪旅行,大概有四分之三嘅時間都係架船上度過,再加上半部分為你所介紹唔同郵輪嘅主打特色,應該唔難發現其實郵輪所提供嘅活動,好多時候比分仲重過真係到目的地觀光.既然都已經出咗海點可以少得水上活動呢?依家郵輪上除咗有基本嘅泳池可以俾大家去玩之外,仲有海上玩飛索,激瀡滑水梯等等,夠晒刺激啊!鍾意玩水嘅你就一定唔可以錯過~
郵輪畢竟要打造一個奢華嘅體驗,又點可以少得極其豐富嘅娛樂呢?就好似我哋去迪士尼都會排定時間去睇表演,郵輪更加會規劃每晚唔同嘅表演項目,確保你成段旅程都唔無聊.有好多人帶著一家大細上郵輪,就係因為郵輪嘅娛樂節目老少咸宜,基本款有歌舞劇,魔術表演等,皇家加勒比郵輪嘅招牌表演仲有埋水舞秀,直情係比照Vegas來娛樂大家.
大家都知係郵輪上嘅三餐係全部包曬,只要用餐時間埋位就會有人幫你上菜,有啲郵輪仲要無設限用餐時間,隨時隨地都可以點免費嘅餐點,滿足曬各位為食貓嘅心願!除咗免費供應嘅餐廳之外,郵輪產業上對於美食嘅競爭都非常認真,唔少郵輪都招攬大品牌到海上嘅餐廳,好似公主號就以開米芝蓮餐廳作為賣點,真係同五星級酒店無乜分別.
(以上圖文為香港網路溫度計調查結果,未經授權請勿轉載,改寫)
分析說明:
本研究資料由《KEYPO大數據關鍵引擎》提供,分析時間範圍為2018年12月07日至2019年12月06日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『最受討論郵輪/郵輪必玩體驗』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論熱度大小,不代表網友正負評價.
「加入香港網路溫度計Fan Page睇睇網民嘅花生係乜嘢?」>>>
DailyView曰:
腦波太弱,即刻請假去玩啦XD


c: text/html

text:
(A&M Diary)細細個嘅時候,唔知你哋有無儲嘢嘅習慣呢?喺我嘅年代,好多同學會儲得意擦膠,貼紙同閃卡,但我嘅零用錢唔多,所以要用錢買番嚟儲嘅嘢,我都無能力去投資,當時A公話,不如你儲郵票啦,人哋寄嚟嘅,又唔洗用零用錢.所以作為女孩子嘅我,當時就開始集郵喇!由於以前無電郵,所以每日都有好多人會寄信,講真我當時唔算好有興趣集郵,所以收藏品唔多,但依家睇番,真係每張郵票都係寶.無論你對集郵有無興趣,如果你路經中環,不如入嚟郵政總局同郵展廊參觀吓,除咗可以了解郵政嘅發展同歷史,亦可以細味殖民時期嘅建築,但要把握時間,因為呢個郵政總局好快就面臨清拆喇!
郵政總局
位於康樂廣場對面嘅郵政總局,原來已經係香港第四代嘅郵政總局,建於1976年,行現代主義建築風格,當時嘅建築同設備耗資4,300萬港元.但喺2020年2月,政府公佈郵政總局同天星碼頭多層停車場將會納入新一輪賣地計劃,所以好快又會有一個殖民地嘅建築成為集體回憶.
第三代嘅郵政總局,就係位於依家嘅環球大廈,因為當時興建中環地鐵站而拆卸,喺現今嘅郵政總局仲有機會見到保留低嘅木製拱形匾額.
另外,依家嘅郵政總局刻意選擇依海而建,主要係因為方便郵政署將信件透過海路運往九龍同新界.加上,當時港英政府希望已經人多車多嘅中環,可以多啲休憇空間,所以就進行城市規劃,加入連同愛丁堡廣場一帶嘅文娛及休憩設施,為市民提供休息空間.但依家政府就希望透過賣地,增加庫房收入,所以末來嘅郵政總局,將會喺九龍灣重置.
呢個第四代嘅郵政總局,因為古諮會認為無保留價值,所以賣地之後就會拆架喇.重置又可行嗎?你睇皇后碼頭!所以趁仲有機會就把握時間啦!
呢到就係郵政總局嘅郵箱喇,打卡都幾靚架!
郵展廊
想了解郵政歷史,就要嚟到位於郵政總局地下嘅郵展廊,呢度主要分為兩個區域:珍藏郵品同歷史閣.
珍藏郵品
展出同郵務相關嘅收藏品,好似有紀念郵票,特別郵票同印刷樣張等等.

robotstxt: allowed

filter: keep


text:
27 JUNE 2013(THU)
我成日都講小小豬係一名超級為食豬,一有嘢俾佢食呢,就會超級興奮又緊張咁,有時都真係俾佢個為食樣笑C呀!
其實因為小小豬細細個就有濕疹關係,所以我俾嘢佢食時都會好小心,基本上都係返左學之後先開始有糖食,朱古力同埋一啲唔健康嘅食物,佢真係到依家都未食過.我都係想佢身體健康啲,所以先對佢食依一方面著緊啲.
可能小小豬隨著食嘅嘢越來越多,食飯嘅時候就開始唔乖.之前為左想佢食多啲飯,所以基本上都係餵佢食多(唔係講笑...真係餵嘅時候隨時係可以食兩碗飯呀),尤其係小豬媽同大肥豬在場,依個小小豬都一定要佢地餵先食,只係間唔中先可以自己食.
不過,小小豬都開始大個仔,再係咁餵飯落去,咁咪隨時變港孩.所以要開始進行地獄式訓練,佢要係冇電視音樂嘅情況下,自己專心咁食晒碗飯.
其實都已經開始左成個幾月,當然有咁大既轉變,依個小小豬又點會習慣,所以好多時都係扭扭計計,要罰要罵先肯食,我嘅EQ唔高,所以有時都攪到我忟忟憎憎.不過.....教小朋友就係咁,所以我都要強硬啲,唔可以退讓,因為咁都係為小小豬好嘛!
依排小小豬都算好左啲啲,都唔算扭得多,但始終我都係想佢開開心心咁食飯,係心情唔好情況下食,又點會吸收呢?
就係依個時間,我醒起之前託好友CARMEN係迪迪尼全年証買嘢有優惠時,買左幾隻米奇頭碗.之前係打算買嚟食甜品用,不過見MICKEY又係小小豬至愛,所以就打算試吓等小小豬用佢至愛嘅米奇頭碗食飯,睇吓會唔會好啲.
小小豬一見到我拎住個米奇頭碗,都不知幾興奮,仲不停話要食飯.
真係講都唔信,一坐低就不停食,完全唔洗我勞氣呀~
仲食得幾得戚~
食都出埋招牌笑容添~
今日食兩餐都係用米奇頭碗食,兩餐都係食得好爽手又快手,MICKEY嘅魔力真係強勁,早知就一早拎過秘密武器出嚟,咁就唔洗咁勞氣啦!
希望小小豬唔係三分鐘熱度,KEEP住都係食得咁好啦!


text:
10 FEBRUARY 2015(TUE)
唔經唔覺小小豬已經有54個月大, 即係四歲半人仔啦!
真係有咁啱得咁橋, 就係今日依個好日子, 老師俾左一個驚喜我地, 等我地知道小小豬真係大個仔, 有好大進步了~
事緣今日接小小豬放學之時, 老師同我講話一陣WHATAPPS兩張相俾我, 仲笑笑口話我睇到一定會好開心.
嘩...老師一向都好少會主動WHATAPPS學生上堂相俾我地, 加上講到咁當然係非常緊張, 我緊係唔等老師嘅WHATAPPS, 係課室門口等其他小朋友放晒學之後, 就問老師發生咩事啦!
原來今日老師請左小小豬出去向其他同學友唱兒歌呀~
可能係其他人心目中依一件只係小事一則, 都唔係點值得開心, 不過對小小豬嚟講, 已經係一個大進步了!
我之前都講過, 小小豬社交方面係比較弱加上自信心又唔係好足夠, 所以如果唔係好熟嘅人叫佢表演, 就算用盡所有方法利誘佢, 佢都一定唔會做.
雖然我地就依方面都俾好多鼓勵同訓練, 不過都仲係仍然有要有好大嘅進步空間, 所以真係完全冇諗過佢可以係學校有依個表現, 真係唔知醜咁講句, 當我睇到老師影依兩張嘅時候, 我都真係眼濕濕呀!
老師仲同我講, 依排小小豬係學校表現可以話係有好大進步, 只係仍然仲唔多願乖乖坐定, 其他各項表現都十分好, 仲讚佢學習能力好好, 叫我可以放心呀!
聽到老師依一番說話, 我都真係叫做安心啲啲, 起碼俾我知道老師對小小豬嘅評價都係正面, 亦都唔算係太攪事嘅份子, 咁我都安樂啲啲!
雖然小小豬係有進步, 不過佢嘅進步空間仍然係好大, 仲有好多缺點係需要改善, 所以開心完就好了, 要同小小豬繼續一齊努力, 希望可以一步步成為一個好乖乖(唔洗我成日勞氣啦)!


text:
親身經歷!告誡大家孕前一定要做智齒檢查(一)
上兩個月,我連續拔佐四隻智齒,分為兩次,一次一邊上下兩隻.我係因為今年打算備孕,所以想做一個孕前嘅口腔檢查,驚孕期嘅時候牙齒發炎.
霖唔到一檢查就出佐問題!我本來係因為左下邊智齒有d唔舒服,可能係過年果陣大魚大肉嘅原因.果度唔舒服以前都有,但係唔咩好痛,就係食嘢嘅時候會有異物感,按牙齦會痛,唔理佢嘅時候就冇感覺,如果痛嘅話過翻one week就自己好佐.所以去檢查牙嘅時候都冇霖住拔牙,因為我下邊嘅智齒一D都冇出來,都係埋伏牙,所以我根本唔確定下邊由智齒.尤其係右邊,咁多年我都冇咩感覺.
維港口腔係經我friend推薦嘅牙科診所,霖住假如要拔牙嘅話,珠海果邊拔牙價錢會平過本澳好多,最主要係提前book嘅話免問診金,檢查費同報銷車費,仲可以九折優惠.
到佐之後,醫生check之後話我左邊有阻生智齒,右邊要拍片先可以睇到.所以護士姐姐幫我拍X-ray,拍完我就睇到醫生同護士姐姐都皺眉頭,當時我心就驚驚哋.醫生講我兩邊都有埋伏牙,左邊嘅牙已經向前邊嘅第二磨牙靠攏,再長就有蛀牙嘅風險,仲會擠蔑前邊嘅牙.右邊嘅智齒比左邊嘅智齒仲麻煩,因為智齒係橫著長係牙齦入邊.
所以我當時就決定先拔左邊嘅阻生智齒.拔牙過程中醫生都同我講唔曬緊張,每個拔牙步驟都問我嘅感受,話如果我痛嘅話就同佢講,唔曬驚.全過程我嘅腳一直係度震,根本控制唔到......因為我已經好幾年沒去過醫院,大學之後連鹽水都冇吊過.
好開心嘅係,16分鐘之後,我嘅兩隻智慧齒都落佐地.出乎我嘅意料,喜極而泣!我都沒感覺到牙痛,除佐打麻藥有點脹痛,當時都聽到醫生同護士將上牙長嘅好長,下牙縫佐兩針,全程都可以聽到電鋸聲,仲聞到焦焦d糊味,上牙應該用嘅係原始方式,敲擊兩下感覺都要腦震蕩,幸好兩下子上牙就脫埋.
總之好順利!!醫生叮囑我24嘅小時冇刷牙,可以冷敷面,麻藥退佐之後可以吊水,唔嚴重嘅話食藥就可以,睇起來對自己嘅技術仲係好自信嘅.
翻佐本澳之後感覺仲可以,就係有d麻麻哋,吃佐消炎藥之後,拔智齒嘅地方都唔咩幾痛,就係有d拉扯痛,吃佐止痛藥之後就冇事la.
所以呢度要話俾大家知,孕前一定要做智齿檢查.
相關推薦:
《孕婦必讀,孕期生智齒點辦? 》
《乜系智齒,智齒疼點辦?》
護牙小tips
vickongmacau
上一篇:點解拔智慧齒價錢唔一樣


text:
知道好多人都想參考吓我溫geog時嘅流程,今日就分享吓啦~
1. 課堂前預習睇吓自己唔get邊part
我覺得預習對於我嘅學習進度有好大幫助.一黎可以確保自己跟得上課堂嘅速度(你知有時唔夠時間嘅話,d老師就會開始衝書),二黎上堂嘅時候可以重點留意番自己原本唔明嗰part.
2. 上堂嘅時候抄notes,番屋企打notes鞏固自己學咗嘅野
我老師當時有用ppt同派WS.因為嗰d睇落去唔係好詳細,所以佢會喺口頭上補充/喺doc到打d supplementary info畀我地.我往往覺得呢d係最精華嘅野😆 番到屋企之後我就會整理番嗰日學咗嘅野.除咗整合番老師嘅ppt,WS同佢畀嘅extra info,我都會上網搵吓資料- essay嘅例子又好,一d更深入嘅資料又好.其實整理嘅過程已經算係溫緊書架啦
3. 打完notes同理解曬d內容之後我會先操by-topic MC
做by topic MC去最好同最快嘅方法去test吓自己係咪真係明d野.因為有時你以為自己明咗,但其實有d細微位你都可能會忽略咗,以致你畀d MC伏咗你.做完MC之後對答案睇吓自己啱幾多固然重要,但更重要嘅係你明白點解你某d題目會錯咗(買番本joint-us solution可能幫到你,個人覺得有少少參考價值,但有d部分仍然寫得好一般) - 係你careless定係你中咗伏呢?明都唔夠架,最好搵本簿寫低佢/開個doc打出黎/加埋入自己份notes到,方便自己日後重溫.
4. 操完MC後,我會開始背吓野
簡略咁溫完之後,當然要深入d咁溫去應付DBQ同essay.應該點溫?呢個時候就輪到自己份notes出場啦~我會review一次成份野,再重點背d geog terms, 例子同d points嘅flow.之後我就會做吓DBQ同essay,做法有兩種嘅- (1) 真係當exam咁寫曬d答案出黎; (2) 就咁諗吓d答案.我通常會用(2)嘅做法,因為比較省時🤣 做/諗完之後一樣會研究marking!睇吓要寫d咩terms先中marking,d 考生常犯嘅錯誤(睇後面candidates' performance).見倒有用嘅points同d伏位同樣可以記低佢,咁就可以令自己份notes更完美同更貼合自己嘅需要啦!
5. 書又溫完,卷又操完,仲有咩可以做?
有d人可能覺得geog溫咁多課好辛苦,但正如我之前講過真係要work SMART instead of work hard!即係點?如果你讀完咁多課,你應該會開始figure out倒唔同課題之間嘅關聯/ overlap嘅地方~咁通咗呢d位嘅話,你就應該會溫得輕鬆d啦!
另外,我唔建議大家買出面d mock/exercise黎做.我基本上買咗大部分市面上嘅geog野番屋企睇,但冇一本高質.例如,Kxxdy出版社嗰本mock連答案都有出錯...... OXP嗰本FBQ超級離地,完全唔dse-oriented... 與其花時間喺呢d,不如專注喺past paper先.做past paper已經好夠架啦👍🏻


text:
「現實」
之前一直追緊「藍橘子」嘅散文(我是技安,我出席了大雄的葬禮),而今日佢著埋大結局.當然到最後佢带出咗一個好值得探討嘅問題就係現實有好多嘢都係改變唔到,但係人嘅本質係可以.雖然係現實社會我哋可以睇到好多人都會因為唔同嘅事而去改變自己,不過好與壞就真係見人見智.好多時有人話人定勝天,其實每個人嘅一生好似有好多嘢都係掌握係自己手入面,但係其實亦都有好多嘢都係身不由己,唔係話你想變就變!
「命運」
好多人都會講命運係咁就咁,係你嘅就係你嘅,唔係你嘅一世都唔係.而好多人都好執著自己嘅人生,經常話如果話如果再揀一次或者再做一次今日就會有唔同嘅結果.聽完就好似阿媽係女人同有早知無乞兒一樣,只不過無人會諗今日嘅自己係成就昨天嘅自己.你又點知如果之前嘅決定一定好啲?如果改變當初嘅決定,真係會好啲?事實係無人可以知道,所以每個人都係承擔緊自己所做嘅嘢同所作嘅每一個決定而帶來嘅結果.無人可以改變因果,嚟個就係命運!
「如果」
當然好多時我都會話路係自己行出嚟,但係亦都係因為命運如此,所以有時只係自己選擇行邊條路,而唔係結果.我相信因果,但係人就係咁,經常會講如果當時嘅決定唔係咁嘅話,今日應該會好啲.所以我經常會話,如果當初我真係讀到設計,今日我就未必做數據分析.如果當初我繼續讀大學,相信我就無咁多工作經驗.如果當初無選擇返嚟香港,我亦都唔會認識到我老婆同新咗個仔.如果繼續留係大公司工作,我今日就唔會有時間做自己鍾意嘅嘢.所以係度真係想同大家講,人生總有好多如果,但係無過去就無現在,因此都係唔好諗咁多舊時,珍惜現在,活在當下,事關嚟個係你嘅命運!
Also published on Medium.


text:
有冇人爸爸覺得BB好危險?
呢個係真人真事,屋企有BB嘅話都可能會有CCTV去幫手監察BB嘅情況,我聽過有爸爸係咁樣用CCTV嘅,因為佢怕左湊BB,佢會打開CCTV避開所有難攪嘅事,當有自己解決唔到嘅事,就會避開晒佢.
我相信唔少爸爸對於BB出世之後都未有太大嘅感覺.因為我哋由人哋個仔突然間變咗做人哋個爸爸.呢個身份就算老婆十月懷胎,比夠時間我哋做心理準備,仍然都會自覺未準備好.當自己小朋友一出世嘅一刻,先至真正感受到:「原來自己做咗老竇啦.」
正因為我哋冇咗十月懷胎嗰種經歷,同小朋友嘅聯繫好多時係由出世見到「實物」先至開始.所以我哋學做老竇嘅起步點永遠俾老婆遲,再加上爸爸呢種「生物」,本性上實在有太多唔細心嘅地方,所以對比女性,我哋成日都俾人話係—-豬隊友.
我相信各位爸爸都唔係想俾人叫豬隊友嘅,唔識嘅咪學到識囉,冇人一開始就知道點樣做人爸爸 ,當然男人嘅能力絕對係一個不能被忽視,當一個男人認真起上嚟,絕對唔講得笑!
所謂命運取決於心態,唔想俾人標籤做豬隊友嘅,就要學識點樣做人爸爸.第一樣要做嘅係剔除一個限制性嘅信念—— BB一啲都唔危險.當我地同小朋友正式聯繫嘅時候,你就會發覺呢嚿小粉團,同樣努力地,跟你建立關係.
當你哋嘅關係開始建立,你就會發現同佢嘅心係有交流,呢種交流只有你同佢獨有.因為爸爸嘅角色係獨一無二,就算媽媽都不能夠取代爸爸嘅角色.
所以,唔介意俾人當做豬隊友嘅,真心幫唔到你.但如果想發揮爸爸嘅獨有角色,唔想出現佢地一俾你抱就喊,點都要黏住媽媽,更甚係黏住工人姐姐都唔願意同你一齊既,就由今日起放低「BB好危險」呢種心態,唔好俾呢種諗法限制住你同BB建立親密關係.
#Vinic爸爸育兒手記
#港爸6A教育
#港爸講爸
#港爸圍爐


text:
行係美食街上,係咪仲參考下啲假嘢美食展示先畀你有胃口呢?
唔好話而家平面繪畫技術高超,而家嘅立體物品逼真設計都好傳神呢!今日就黎介紹幾款設計獨特且得意嘅造型usb,網路上已經有好多人介紹各種古靈精怪嘅usb手指,但怪嘅嘢,永遠唔嫌少,以下可要擘大你嘅雙眼,好好見識下乜叫以假亂真,到時唔好人攞出黎,可咪又懵嚇懵嚇分唔清楚丫~
-
目錄
月餅唔食得款
如果忽略USB接頭嘅地方,仲真係以為邊個嘅月餅都未食……(唔好中秋重未到,就開咗個月餅食~~)
-
雷霆朱古力一樣唔食得款
翻工食啲朱古力可以補充能量,精神不濟時食啲甜感覺唔錯,但呢個唔係真嘅朱古力啦,用到這款呀唯有望梅止渴一下,想食真係請行去商店買多謝~
-
手榴彈但吾會爆咪咁驚青款
最近成日畀客戶刁難,畀老闆針到一頭?呢款手榴彈造型usb,等你可以將乞人憎,畀搞到炸掉嘅資料一腳踢落係裡面啦!感覺公司禮物送呢款應該幾搶手(誤~
-
哥爾夫球可近觀可褻玩款
高爾夫呢項運動唔係個個都玩得起,淨系球桿等器具就要花費唔少,而高爾夫球場嘅會員費更加系所費不貲.不如先黎個哥爾夫球USB手指玩下喇~
睇咗以上嘢食,日常用品嘅逼真造型usb,係咪覺得呢個世界,真係無奇不有,逼真嘅設計無論系用係USB手指嘅外型設計都紛紛朝向擬定,可見逼真嘅設計已經成為現代人審美上嘅新視角.呢啲逼真嘅物品更兼具實用性嘅用途,唔用時候,重可以做個裝飾品擺,實用兼具美觀,將啲包裝成禮物,包準誠意十足
仲唔快啲建議公司今年嘅公司禮品就做個逼真嘅造型usb手指!


text:
我每一日都知多啲啲關於小王子個星球嘅嘢,佢點解要離開,同埋佢之後嘅旅程.呢啲嘢全部都係喺我同佢傾偈嘅時候慢慢聽返嚟嘅.去到第三日,我仲從佢口中得知猢猻樹原來有幾咁可怕.
其實都係多得隻綿羊仔.因為嗰日小王子失驚無神,突然心事重重噉問我:
「其實係咪真㗎?啲綿羊真係乜嘢樹仔都食嘎?」
「係呀,真㗎.」
「噢,太好喇!」
我其實都唔係好明綿羊食唔食樹仔有咩咁重要.不過小王子又追問:
「噉即係佢哋都會食猢猻樹啦?」
我提醒小王子,猢猻樹有成座教堂咁大棵,一啲都唔細.就算佢搵一大堆大笨象返嚟,都未必食得晒成棵猢猻樹!
小王子聽到一大堆大笨象呢個情景,即刻忍唔住笑出嚟.
「噉我諗佢哋要疊羅漢噉一隻疊一隻先夠位喇.」
不過佢又頭頭是道噉解釋返:
「猢猻樹生到好大棵之前,都係一棵樹仔嚟𠺢嘛.」
「你係講得啱,但點解你會想啲綿羊食晒啲猢猻樹仔呢?」
佢答我:「哎吔!噉都要問?」佢啲口吻好似講到理由好顯而易見噉,不過我就要絞盡腦汁先至諗得通個問題.
原來,同其他任何一個星球一樣,小王子個星球上面有好嘅植物,亦有壞嘅植物.好嘅植物會帶嚟好嘅種子,而壞嘅植物就會帶嚟壞嘅種子.但係啲種子係肉眼睇唔到嘅,佢哋會靜靜雞匿埋喺大地下面瞓着,直到有一日,其中一粒想瞓醒為止.之後佢會伸個懶腰,怕怕醜醜噉向住太陽生出一條嫩枝.如果呢棵係一棵蘿蔔苗又或者係玫瑰花苗,噉你可以由得佢隨便生長.但係如果佢係一棵壞植物呢,你就一定要有咁快得咁快將佢連根拔起.喺小王子個星球上面有一種好可怕嘅種子,就係猢猻樹嘅種子.成個星球嘅土壤裏面都佈滿晒呢啲猢猻樹嘅種子.而萬一你遲咗處理佢哋,畀啲猢猻樹長大咗,就永遠都冇辦法再剷除.佢哋會纏住晒成粒行星.啲根會一路生到入粒行星嘅深處.如果粒行星太細,而啲猢猻樹又太多嘅話,最後粒行星仲會逼到爆炸𠻹.
「呢個係紀律嘅問題.」小王子之後話我聽:「每朝當你梳洗打理完畢,就一定要小心翼翼噉幫埋粒行星梳洗打理.一定要逼自己定期去掹走啲猢猻樹.猢猻樹同玫瑰樹細棵嗰陣好似樣,所以只要一能夠分得出佢哋係猢猻樹而唔係玫瑰樹就要即刻掹走.呢啲工作係好悶㗎,不過其實都係手板眼見功夫.
之後有一日佢提議我畫一幅好靚嘅圖畫,等我呢個星球上面嘅細路仔都可以對呢樣嘢有一個清晰嘅概念.佢話:「噉如果有日佢哋去旅行,就會發現知道呢樣嘢好有用.有時我哋可以暫時放低啲嘢唔做住,但如果係猢猻樹嘅話,後果就一定係個大災難.我知道曾經有粒行星上面住咗個大懶蟲.佢睇漏眼冇理到三棵樹咋,你估下發生咗咩事……?」
噉我就跟住小王子嘅指示,畫咗一幅嗰粒行星嘅圖畫.我都唔鍾意好似囉囉嗦嗦講道理噉,不過猢猻樹嘅危險真係好多人都唔知,如果有人誤打誤撞去到一粒小行星嘅話,呢個危機其實相當之大.所以我今次會打破慣例,清清楚楚噉講:「小朋友!小心啲猢猻樹呀!」
因為要提醒各位朋友一個佢哋一直都冇留意到嘅危機,正如我自己都一直冇留意到,所以我花咗好多心機去畫呢幅畫.我要話畀大家聽嘅呢個教訓,完全值得我花咁多心機.或者你會問:點解呢本書入面冇第二幅圖畫有呢幅畫得咁好呢?答案其實好簡單:其他嗰啲我都嘗試過畫好啲,但係都唔成功.不過當我畫呢幅猢猻樹嗰陣,我有一種危機感要將佢畫好.


text:
Author: 陳妍茵
2019-08-06(Naomi's Corner)
據聞大家都想了解我地Admin多啲,所以特設本Q&A環節,等大家可以多啲了解我哋.:)
Q:你哋有幾多人?
A:我哋負責網站開發同資料庫管理嘅只有一個人,就係我陳妍茵.不過我哋另外有一個人幫手起伺服器,仲有一個人自願做我哋顧問,幫手保障我嘅安全同提供對資料庫嘅意見.不過佢哋都有自己嘅野要做,無時間去開發個資料庫同入資料.
Q:咁你哋係邊個?
A:我係普通中學雞一個.另外兩個Admin年齡係我兩倍,拎住server嘅係外國絲打.
Q:你有無上過前線?
A:有,71嗰時我去過立法會附近,再多嘅就係夢境,唔記得晒嚕~
Q:點解你想整呢個資料庫?
A:
威囉,型囉.當然係想希望大家可以搵到更多黑警同黑社會資料,然後自己做自己鍾意做嘅野.雖然而家有各種Telegram Group & Channel爆料,但係要搵返以前嘅資料真係唔易,所以就整個以搜尋為中心嘅資料庫.同埋反送中運動終有一日會完,我想大家係不久嘅將來可以搵返呢啲資料,以史為鑑,認清警察,黑社會可以點樣對待我哋.
Q:你哋本人安唔安全?
A:陳妍茵71之後就無上過前線.我想係度同前線嘅義士講聲對唔住,我無辦法再同你哋一齊戰鬥落去,但我會永遠係背後繼續支持你哋,踢爆更多黑警黑幫資料,用網絡嘅力量去保護你哋.至於兩位幫手嗰邊大家就更加唔洗擔心,佢哋做開呢啲野,安全措施做到足,我都係跟佢哋學野㗎咋.
Q:你哋會唔會整app?
A:暫時唔會.我哋有考慮過整,但係App點上架係一個大問題.Apple App Store強制要求開發者提供個人全名同資料,對於我哋呢類人梗係唔用得.Google Play Store管制會少啲,但我哋都有機會遇到相同情況.我哋亦可以寫完App就要求大家自己Compile放係手機,就好似整Whatsapp Sticker咁,但呢個步驟對一般手機用家黎講太複雜,個App整咗等於無整.
Q:你哋同香港警察暴行資料庫有咩分別?
A:主要有以下幾個分別:
Q:點解人哋無Domain,你哋竟然有?
A:呢個Domain係外國絲打搞返黎,佢話係外國有大把渠道用Gift Card買嘢,唔使俾個人資料.
Q:你哋之後仲會整啲乜?
A:請睇我哋嘅置頂資料.
Last Updated: 2019-09-10
Naomi's Corner
據聞大家都想了解我地Admin多啲,所以特設本Q&A環節,等大家可以多啲了解我哋.:) Q:你哋有幾多人? A:我哋負責網站開發同資料庫管理嘅只有一個人,就係我陳妍茵.不過我哋另外有一個人幫手起伺服器,仲有一個人自願做我哋顧問,幫手保障我嘅安全同提供對資料庫嘅意見.不過佢哋都有自己嘅野要做,無時間去開發個資料庫同入資料. Q:咁你哋係邊個? A:我係普通中學雞一個.另外兩個Admin年齡係 ...


text:
喺DSE考Matrix呢課嘅題目,不論係Section A定B,都成日見到Inverse.講吓啲出題者心聲你知:其實以出題者嘅角度嚟講,想出條佔分多(8~13%)嘅Matrix題第一時間都會想起Inverse,而計Inverse嘅過程中,分分鐘仲可以順手考埋你Determinant啦!
講到Determinant,你以為呢課搞唔掂就只會影響到Matrix嘅分數?咁諗就錯了!Determinant亦會影響埋之後嘅必出課題(System of Linear Equations)同埋殺手課題(3D Vector).呢兩課Section B常客,Determinant都係必需品,所以呢課你搞唔掂,最差嘅結果係冇左半個Section B嘅分數!
有見及此,我會喺呢一期嘅課堂,幫你徹底掌握Determinant同埋Inverse,連埋上一期嘅Matrix二合一超屈機CASIO計數機Program,等你可以肯定零錯誤全取呢堆分數!
呢套課程會由你已有嘅知識開始,用 DSE 實戰角度幫你 K.O. 所有你搞唔掂嘅 Concepts,Skills,題目,一站式解決晒你嘅煩惱. 掌握我嘅「Cal 機搶分技能」,「常用考試外掛」,你就可以喺考試達致「零失手」,穩 4 望 Lv 5+ !


text:
上一代對工作嘅熱誠我係尊重嘅,但係咪要做到好似隻牛咁先至叫叻,又或者係咪要聽聽話話唔say no先至叫乖呢?呢樣我就不敢苟同,始終時代唔同咗,無論係生活,工作,待人接物,甚至係溝通嘅方式已經有好大轉變,有時要到達一個地方,達到一個目的,唔係只得一條路嘅.
初初入嚟呢間公司嘅時候,上司係非常憎我,正確嚟講係直至而家都好憎我,簡直視我為眼中釘,記得佢曾經咁樣講:「請你因為你係一張白紙,諗住聽教聽話,點知你就成日走精面,你係咪覺得自己係性格小生呀?」真係唔好意思,原來我冇相關經驗會令上司產生錯覺,以為我入咗嚟就會不問原因事事遵從.
其實我唔係玩嘢或者叛逆,只係佢教嗰套真係過時,我哋最大嘅磨擦就係見客嗰part,因為要追kpi,每日都要交個client visit嘅list,所以上司不斷催迫同事去見客,但係有好多客會直接同我講:「張單我confirm咗啦,唔使上嚟㗎喇,我好多嘢做唔得閒應酬你㗎!」
我:「唔係呀,我老頂迫我client visit呀!」
客:「咁你咪出去食飯睇戲扮見咗客囉,呢啲嘢唔使我教返你轉頭呀?」
我:「唔係哩,老頂要啲客吸公司印,證明我有去過呀……」
客:「即係小學生去旅行簽回條咁呀?」
我:「係呀,佢話驚啲Sales偷懶,整咗張client visit嘅form,去人哋office要吸個印返嚟證明真係有上去.」
客:「你阿頭都痴孖根!單我就落咗喇,總之唔使上嚟見我,直頭冇房招呼你呀,你鍾意就問reception姐姐吸個公司印啦,最多我同佢講定,不過吸完好走喇!」
你話係咪擾民?Client visit要個客吸印喺張form度,唔止似小學生旅行回條,仲話埋畀人知你唔信個下屬,而且公司印唔係人人肯吸㗎!換轉我係個客,點知你要個印有咩企圖呀?人哋都要保障自己,更何況個客幫你買嘢,仲要另外抽時間應酬你?咪咁老土啦!
我部門班同事全部有同感,不過冇人敢出聲,得我會駁嘴同埋提出質疑,所以上司就視我為眼中釘,覺得我唔聽話,練精學懶,藉口多多唔想見客,其實我根本冇心同佢作對,只不過為件事好啫,唔使下下玩針對喎!
當時做到冇癮已經諗住遞辭職信,自己又想讀返個Master呢,最擔心係學費,諗起要搵兼職就頭痕,點知上司呢個時候將我調去Sales Support嘅部門,呢個department美其名係做下admin同埋backup嘅工作,實質就係「庶務部」,仲講到明係將我投閒置散.
上司:「我唔識教你喇,既然叫你見客咁多唔滿意,你去Support條Team啦,做啲下欄嘢唔使出街,你開心啦!」
嬲嬲地真係想將一早打定嘅遞辭信拎出嚟,不過諗諗下遞信都唔想遞畀佢,寧願過到去之後畀Support Team嘅主管.
喺上司嘅角度,佢覺得咁樣係懲罰緊我,因為「庶務部」冇嘢學又冇得見人,加上只可以食底薪,唔使跟客自然冇佣金.的而且確,最初我都係咁諗,點知轉Team之後先發現係天堂,呢個部門勝在人多,分完工之後workload近乎零咁滯.
咁呢條Team啲同事平日做咩呢?有人讀日文,話要考N2喎;另外有個女仔喺度整cushion,佢有個手作仔IG store;有人煲劇,有人睇小說,有人秘撈,點解咁過份而主管完全唔理?因為讀緊日文準備考N2嗰個咪就係主管囉!
跟住點?梗係撕咗封辭職信當冇打過啦!本身想resign走去讀Master,煩緊搵兼職,而家冇嘢做又有糧出,感覺就好似攞咗獎學金一樣,呢條Team啲同事仲好似有共識一齊做冗員,非常團結,上下一心冇人搞搞震.
之前個上司仲以為將我投閒置散,自此就會令我意志消沉,傻啦!Office已經變咗我嘅自修室,爽呀!其實我都唔慣咁得閒,不過未讀完書,之後upgrade咗個education background先慢慢搵新工都未遲,到時我派散水餅一定會預埋之前嗰位上司.


text:
一家大小,三五知己去weekend露營吸收下新鮮空氣,人都精神D呀!但係老婆又話拎著D營重,呀仔又周圍跑要拖住,朋友甲重話夜D先到,真係八隻手都唔掂呀!熱門露營地方大灘呀塔門又係禁區又要搭船,係咪好想打退堂鼓去樓下食飯算呢?位於西貢西郊野公園既大網仔一號營地就幫到你啦!佢係漁農署近排開放既指定露營地點,屬於西貢既非禁區範圍,揸到車入去既話,唔好話搭營,搭個蒙古包都得啦!一齊睇下下面介紹啦!
-
夠就近!岩曬初次露營既你!可能好多朋友都覺得拎住咁多野去到遠一遠既營地露營真係好麻煩,大網仔就真係小編既誠意推介啦!各位車友只要見到由西貢駛入北潭涌,去到中途會見到烈士碑園,再駛落去就會見到有以下指示:再向前駛少少,右手面就係大網仔一號營地啦!車去到門口都真係好方便,咁就可以輕鬆搭營啦
-
夠方便!廁所風景燒烤爐一應俱全!
之前係塔門呢D地方都要行到老遠先有廁所(我記得要成半個鐘先行到都拎水lol),你話一急起屎上黎唔通要野外…解決咩,所以小編係選擇營地同廁所既距離既要求都好高嫁.大網仔一號營地離廁所就向上行五到十分鐘(我覺得算近嫁啦!),廁所重幾新淨添,各位車友要打水洗面打邊爐都幾方便嫁.
漁農處網站顯示大網仔一號營地有十二個營位,因為交通方便既關係,假期期間都非常爆滿.如果各位朋友想係公眾假期黎呢度露營既話就要盡早黎霸位啦.
黎呢度個陣都見到好多朋友帶定Shelter 去Cover D 枱,如果大家有揸車都可以順道帶埋去,咁就可以舒舒服服煮午餐又唔驚有雀屎啦!
好天個陣係營地向外睇重可以見致美麗既西貢海景添!
不過需要溫馨提示既係,係營地上面就係烈士碑園,附近係有數個先人靈位,呢個就唔太方便影相啦…不過總括黎講,大網仔一號營地都係一個好方便各位營友既地方黎既,希望大家都可以過一個舒服既露營假期啦!
-
泊車
2018-03-31 更新 –
係上次重回大網仔營地後,我地發現政府將烈士碑園下斜坡邊相關道路收窄左,不能泊車;所以要係度泊車的話,就要停係烈士碑園旁的外面道路 (非合法停車位置).
烈士碑園旁的外面道路
-
揸車注意事項
係抗日英烈紀念碑右面既小路入去
由烈士碑園揸落去既斜路有爛路,而且比較斜,落斜要小心啦.
-
交通工具
駕車前往方法
- 大網仔營地位置


text:
「喺你前面有兩塊玻璃地板,一塊係普通玻璃,一塊係 #強化玻璃,你會點揀?」
唔知大家有冇睇過一啲影片有人喺塊玻璃上面行路🚶♂,好似好危險咁,原來佢哋都係企喺強化玻璃上面,所以唔會破裂.咁究竟強化玻璃同普通玻璃有啲咩分別呢?
強化玻璃通常係普通玻璃經過強化處理(tempering)後嘅產品,玻璃將會放喺火爐中加熱🔥令到玻璃變軟,然後以非常快嘅時間冷卻,表面快速硬化收縮,但玻璃內部仍然未完全硬化,呢個時候玻璃表面及內部就產生額外嘅應力,從而變得堅硬;強化玻璃嘅抗壓能力比普通玻璃強4到5倍,能承受嘅重量因此而增加.
大家最關心嘅問題可能係,究竟我哋可唔可以分辨到塊玻璃係普通玻璃定係強化玻璃呢❓單憑用眼👀事實上係好難去分辨,我哋需要借助額外嘅工具或條件去觀察.原來喺進行強化處理之後玻璃表面嘅結晶結構會有所改變,由一大片結晶變成一塊塊細小嘅結晶,光進入去呢啲細小結晶群時產生雙折射現象(bi-refringent effect),當使用偏振濾鏡或者特定嘅角度下詭就會產生一啲特別嘅排列圖案(Strain pattern),不過角度唔啱或者沒有光源🔦都無辦法睇到.
喺陽光普照☀嘅時候,大家不妨望一望大廈🏢嘅玻璃幕牆睇下見唔見到一啲條紋圖案啦❗
–


text:
-
ایران嘅發音發音人 hamid6885 (男,來自伊朗) 男,來自伊朗發音人 hamid6885
User information
Follow
6票 好 毋好
添加到喜愛嘅發音裡肚
下載報告
-
ایران嘅發音發音人 niloofar206 (女,來自伊朗) 女,來自伊朗發音人 niloofar206
User information
Follow
3票 好 毋好
添加到喜愛嘅發音裡肚
下載報告
-
ایران嘅發音發音人 amirmpd76 (男,來自伊朗) 男,來自伊朗發音人 amirmpd76
User information
Follow
2票 好 毋好
添加到喜愛嘅發音裡肚
下載報告
-
ایران嘅發音發音人 rezazeydiabdian (男,來自伊朗) 男,來自伊朗發音人 rezazeydiabdian
User information
Follow
0票 好 毋好
添加到喜愛嘅發音裡肚
下載報告
-
ایران嘅發音發音人 sinasaffar (來自伊朗) 來自伊朗發音人 sinasaffar
User information
Follow
-1票 好 毋好
添加到喜愛嘅發音裡肚
下載報告


text:
(忽然富貴)傳龔嘉欣與富貴男拍拖 揸百萬跑車兼有助手執頭執尾
龔嘉欣(Katy)當年憑劇集《幕後玩家》一場喊戲,演技得到觀眾認同.入行以嚟一直以拍劇為主嘅龔嘉欣,早前參與拍攝新劇《大醬園》期間傳出與女一朱晨麗鬧不和,連劇集嘅煞科宴都缺席.近日有報道指嘉欣除咗有無綫高層曾勵珍(珍姐)撐腰之外,平時係慳妹嘅嘉欣仲忽然富貴添呀!
早前嘅不和傳聞爆出後,先後傳出兩個版本,第一個版本係有指龔嘉欣唔滿意劇組嘅安排而耍大牌同發脾氣,為咗自己可以唔使等開拍,擅自要求劇組改通告跳拍,搞到其他演員要等耐啲時間.另外嘅版本就係指朱晨麗享有特權,經常要劇組人員遷就時間,有一次朱晨麗遲到兩小時,要有份拍攝嗰一幕嘅演員等佢.
報道指突然富貴嘅嘉欣,原來係識咗個富貴男友.有知情人士透露嘉欣出入都係揸價值過百萬嘅靚跑車,車牌仲要係平時俾人稱呼為「Katy BB」嘅「KB」,而返工放工開劇亦會有七人車接送,仲要有私人司機.有司機都未算巴閉呀!佢而家連返工都有個助手幫佢,本身自己平時親力親為一腳踢,好多人都發覺嘉欣近期多咗位助手幫佢執頭執尾.
龔嘉欣喺今年情人節收到兩大束紅玫瑰,而報道亦指龔嘉欣身邊好友透露會唔係想爭做一姐,最想係組織家庭,所以拍完劇之後要好好休息,調理一下身體.其實都啱呀,今年30歲嘅嘉欣都係時候為自己著想一下啦!


text:
娛樂圈好多藝人都唔鍾意將感情事張揚,有另一半嘅選擇唔公開,玩地下情,就算斷正畀人影到都死口唔認,為咗乜,咪係Fantasy囉!一句講晒,最緊要觀眾對你有幻想,咁樣亦係最襟撈,唔理你係咪偶像派,觀眾對你冇幻想,九成玩完!不過,凡事都有例外,就算係結咗婚,都有機會成為萬千師奶,麻甩佬,小朋友心中嘅新寵,連我Nuts哥都愈來愈對佢「心心眼」,邊個?咪係「Signal Wong」王浩信囉! 王浩信入行12年終於吐氣揚眉,受盡各界Fans愛戴之餘,仲被網民力推為「民選視帝」,唔少OL都話搵老公要搵好似佢咁喎!依家真係好少有一個結埋婚生埋女嘅男星,咁入屋同受歡迎,你估去到呢個位真係咁易?真係搏到盡,捱得好辛苦先有咁嘅成績,佢有名你叫「Signal Wong」,名副其實係「識撈王」,肯捱肯搏抵得諗!
王浩信查實係有錢仔,自細住薄扶林二千呎豪宅,中小學讀名校,都話人生如戲,好似做戲咁做,明明喺美國浸緊鹹水讀緊番書,點知屋企突然破產,書未讀完就要返香港搵食,大屋搬細屋,由薄扶林搬去住西環六百呎舊樓,自己顧自己.個天要畀機會,擋都擋唔住,就係咁啱得咁橋,同朋友唱K唱到被唱片公司睇中,本來做平面設計嘅佢轉咗做歌手.
當時王浩信得22歲,無啦啦喺街被人執返嚟就捧做歌星,生活富貴,周身名牌,名車接送,經理人,助手,髮型師傍到實,巴閉到當年被人誤會佢係卡啦OK太子爺呀!又係好似做戲咁做,唱片市道唔好,做咗三年歌手愈做愈霉變棄將無人問津,最落難時戶口一舊水都冇,佢都話試過出去食碗麵都驚唔夠錢畀!好彩天生一副高富帥樣,就係憑住呢副面口被睇中拍《野蠻奶奶大戰戈師奶》做二三線角色飾演有錢仔,先開始有運行.
有運行都要識轉彎,王浩信敗走樂壇,入電視台洗歌手底從頭做起,仲抵得諗唔怕受皮肉之苦,先後畀劉松仁同謝雪心左右開弓,勁揪怒摑摑足36巴!咁摑法,唔好話係咪摑到腦震盪,連佢自己都話顎骨移位,但點諗到佢真係「移位」,摑出人氣變「兜巴信」,愈摑愈上位!
面皮都出賣得,唔爭在肉體!「兜巴信」將自己升呢做「大兜巴信」,豁出去剝晒衫褲剝晒鞋嚟「裸威」,幾套劇搵件衫着吓都冇,吓吓都要玩半裸,着住條底褲周街跑示眾「鵰蕩蕩」,晒底騷肌凸鵰賣大包,汁都撈埋連出浴戲都唔放過,冒寒零度拍打戲又要剝衫拳拳到肉,腳腳到腹!王浩信仲使出埋原始武器,成個Body坦蕩蕩呀!唔係你話肯就得,係要睇得啲女觀眾開心,震撼所有師奶,OL眼球先得o架!為咗做男女都like強心嘅妙品,王浩信為keep住副偈,喺「裸」威前三個月冇啖好食,烚蛋烚菜烚肉食到口寡寡,開住工都要日操夜操,連佢老婆陳自瑤都被佢感染,齊齊玩「健體」!
騷肌凸鵰都係表面嘢,王浩信堅係搏到盡,拍追車戲時發生意外,搞到腦震盪兼差啲毀容!王浩信咁多年嚟好似滿清十大酷刑咁受盡皮肉之苦,正所謂人棄我取,依家邊個無綫小生肯咁搏命呀!畀佢上位都好正常,仲成為民選視帝添!淨係個勢都贏開巷!加上佢又娶咗宅男女神陳自瑤做老婆,呢樣嘢最令天下男人心服口服,捱得咁辛苦,有個靚老婆錫番都抵晒啦!


text:
2016-12-16
尋晚 Max 訓覺時發開口夢, 仲要係半喊半發忟, 仲以為佢只不過係發惡夢, 到半夜我地訓訓下, 佢走左過黎同我地一齊訓之後, 我發現佢原來發緊燒!! 果陣係4點半左右, 即刻同佢食左次退燒藥, 佢半夢半醒咁食完後繼續訓, 冇幾耐就退左燒.
雖然今日返學唔需要上堂, 因為係聖誕聯歡會, 但根據過往經驗, 佢燒得一次, 通常過幾個鐘D藥力散左之後又會再燒, 所以決定唔俾佢返學.(好慘…小學第一年既聖誕聯歡會就冇得參加…我想喊…)
不過, 呢個決定實在太正確! 因為佢朝早七點幾起身, 食左幾啖通粉早餐之後就話個肚唔舒服, 拎住架紙飛機係梳化坐&玩, 叫佢訓一陣佢唔肯, 問佢咩事, 佢話唔開心, 因為唔舒服, 話個肚唔舒服.後來仲突然擺隻手埋口…我就知道佢想嘔! (因佢不嬲想嘔都會做呢個動作!) 於是同佢去 toilet, 真係嘔左!
然後又反覆咁嘔多兩次, 第一二次都係白色嘔吐物多, 第二次多左水, 第三次已經係黃色既水…之後都有兩次話想嘔, 但係嘔唔出! 其中一次係臨出門口, 想同佢去睇醫生, 點知著好鞋之後又要除返鞋去攬住個廁所…陰公豬.
去樓下睇古醫生, 姑娘話醫生做緊手術要遲少少返, 到我地時大概12點幾, 於是買D野返屋企諗住煲粥食同埋等電話.返到屋企我都頂唔順要食藥啦! 其實我都有D感冒, 好多鼻水, 用左好多紙巾! 所以食左粒藥, 係之前靳醫生開既, 所以好安全, 唔怕食, 而且仲好 work tim!!
診所12點幾打黎叫我地落去, 醫生話 Max 係腸胃炎, 要戒口, 仲講到明唔好食菜! 因為易痾!! 可以食粥,粉,麵, 肉都可以食少量.問 Max 想食乜, 仲諗住返屋企煮通粉佢食, 點知佢揀粥, 仲話好肚餓.緊係啦, 今朝個早餐只左一半都冇.買粥我就買埋綠豆沙清下胎毒啦!
其實我都冇太刻意食乜去清, 因為其實我都唔係太信清胎毒呢樣野, 不過間唔中當俾個藉口自己食下糖水都好丫! 上胎反而都食幾多腐竹雞蛋糖水, 但 Max 咪又係皮膚差到暈! 佢唔係胎毒而皮膚差, 係根本皮膚底子受遺傳! 因為我以前都有濕疹, 都幾嚴重.
其實我估 Max 係食完尋晚果餐”上海野”之後病的! 因為尋晚我都去左兩次! 第二次係比較爛! 不過我就冇攪肚痛, 而且自從有左細佬之後, 我既腸胃都比較敏感, 好容易攪肚痛, 所以我就唔肯定自己係咪都係因為食完尋晚果餐先痾啦! 但阿仔就似囉!
夜晚我哋喺屋企睇碟 : Peter Pan. 係迪士尼最經典果套,Max 個傻瓜睇到好開心,Peter Pan 一同鐵鈎船長打嚟打去佔優勢時就笑得特別開心!!
今日開始天氣轉冷, 不過係屋企實在太和暖啦~ 日頭我都只係著短袖衫, 出街就要換件長袖, 同加件外套.Max 就更加要著多件啦! 一件長袖底衫+小厚衛衣+抓絨 jacket, 先岩岩夠暖! 落到街果陣佢隻手仔好快就凍凍地, 跟住行多幾行先至暖返.
大住個肚真係冇咁怕凍, 仲要係好怕熱添!
今日BB仲係踢得好低, 夜晚又轉左位, 習慣左俾佢同我”按摩”右邊, 突然轉左去左邊同前面就好唔慣同唔舒服….


text:
「話題」
年初一嘅衝突掀起咗好多香港人嘅話題,有支持,有反對.但係如果淨係睇表面嘅時候,又或者淨係單靠傳媒嘅報導係唔係足以理解整件事件?不過係好多事件可以睇到傳媒報導事件嘅時候真係保持中立?真係將事實嘅全部反映俾普羅大眾知道?好多時其實佢哋有預設嘅立場,報導嘅手法同角度.所以好多時如果無辦法靠自己第一身去了解事件嘅時候,就應該用多角度去了解事件!
「傳媒」
不論你點睇今次嘅衝突都好,每個人有唔同嘅選擇.當晚我選擇去睇唔同傳媒嘅即時報導,因為只能透過咁嘅方法先可以係不同嘅角度理解事件嘅進展以及實質嘅情況.當然我同大部份嘅人一樣都係反對暴力,不論係市民或者警察都應該要克制.問題在於現今社會嘅不公平,不公義而導致嘅社會問題.而且某啲傳媒只會放大滋事分子,但係佢哋又無報導警察過份使用暴力.所以好多時唔好淨係相信傳媒!
「選擇」
今次事件好多人都會話譴責嚟個嗰個,但係有冇人真係諗下因果問題?而大家其實都唔係以第一身去評論事件.而且有冇人認真去睇下香港傳媒嘅問題?全香港現時只有一間免費電視係透過大氣電波去報導新聞,同時佢哋所報導嘅角度同手法會誤導好多人.不過講到尾,唔同人有自己嘅選擇.我反對暴力,但唔代表我支持警察開槍!我選擇去睇唔同嘅傳媒,唔好被洗腦!


text:
「學業」
無問過時間真係會快到咁,因為過咗唔知邊個歲數,我哋再無同郭大少慶祝二十七號.而家大多數都係幫妹妹慶祝,所以今日想佢開心吓就買咗個蛋糕俾佢.不過因為疫情,已經有好長時間無返學,真係足足兩個幾月.復課無期,一個星期得兩堂網上課程,所有其他嘅活動都取消晒.其實最擔心嘅都係今年開始考小學,而無學返真係好驚影響到佢嘅學習.今年餘下嘅學期都真係凍過水!
「疫情」
郭大少話咁快就已經四歲八個月,再過多幾個月就已經五歲.當然過去一個月冇得返學,大部份時間宅係屋企,老實講對於佢嚟講都真係幾悶.當然係咁嘅情況下,我亦都無咁多時間去陪去,因為真係有好多嘢要處理咗先.所以只有週末可以有時間同佢出去.不過近期嘅疫情嚴重咗,真係為咗屋企嘅安全,盡可能都留係屋企,減低受感染嘅風險.
「單車」
之前郭大少學識咗踩單車,只不過一直都無買架單車俾佢.因為真係好難下下去有單車租嘅地方,所以最終都係買咗架俾佢.我記得我自己細個自己係屋企樓下借朋友部單車自己學識咗.當然我都想有架單車,因為我真係好鍾意踩單車.而家小朋友的單車都好專業,而真係睇得出郭大少好鍾意踩單車,所以貴少少都希望買部好啲嘅俾佢.希望遲啲可以同佢兩父子一齊去遠踩單車啦!


text:
可能你見到標題之後又會問港究專員,點解你又介紹呢一類軟件嘅?其實有得選擇係好重要,起碼你仲有可以控制嘅權利.港究專員都係想畀大家多啲選擇,科技嘅運用一定會主宰我哋未來嘅生活,由一開始推介嘅 Brave Browser,去到之前嘅 Odysee,到今次AIOZ CDN嘅其中一個 AIOZTube 都係建基於區塊鏈嘅技術.
咁其實佢係咩嚟?
同上次介紹過嘅 Odysee 一樣,佢係一個建基於區塊鏈技術嘅影片發佈平台,唔同嘅係佢只係成個網絡嘅第一層,之後會發現多啲唔同嘅平台,暫時 AIOZ 官方係會有類似 Netflix 嘅串流平台同埋電視台.
想知 Odysee 係咩?可以參考吓:Odysee/LBRY — 加密貨幣旅程嘅 Level 1 取代完FB到Youtube!
其實佢係一個去中心化版本的 YouTube.咁去中心化即係咩?
簡單啲講你可以用 Youtube 做例子嚟諗吓,當一個Youtuber 拍完一段短片,之後上載去網上平台,咁呢個網上平台究竟係咩嚟?其實就係上載去 Youtube 嘅母公司 Google 嘅伺服器度,即係你可以想像成為一個又大又可以隨時存取嘅硬碟,而呢個伺服器係喺一個你唔知嘅地方,可能喺外國,亦都可能喺你自己嘅國家.上載咗之後就可以以唔同嘅形式去發佈,而你每次睇 YouTube 片嘅時候就喺伺服器度讀取你想睇嘅片嘅數據.
究竟一粒 AIOZ 值幾錢?
咁要點先可以賺到呢?
首先係去佢嘅網站
最主要係透過觀看廣告短片而賺 AIOZ coin.
跟住當然係登入或者新開一個賬戶,會需要你嘅電郵同密碼等個人資料,而呢到所填嘅名係會同你嘅channel 名一樣,所以如果你係想喺 AIOZ Tube 發佈影片嘅話就記得要註冊一個你想要嘅channel 名稱喇.
再之後就要做一個電郵認證
咁就完成註冊嘅程序喇!可以睇唔同嘅影片嚟賺 AIOZ Coins.
上面講過佢係透過睇廣告短片去拎coins,你可以參考返每段短片縮圖嘅右上角有一個ads 數目,即係你睇晒依段短片嘅過程入面有幾多段廣告,間接就話埋你知個收入係幾多.
咁點儲存啲 AIOZ coins?
你可以創建一個銀包,係專畀使用,同好多其他嘅 ETH 有關嘅應用一樣,佢哋都會有一個自己專屬嘅銀包去儲存加密貨幣,呢一類都係定義為軟銀包.
要開一個新嘅軟銀包,首先就要創建一個你嘅專屬密碼.
跟住銀包嗰邊就會創建一組24個字嘅密碼畀你.
以上兩組密碼都一定一定唔好唔見,如果唔係第日想拎返入面嘅錢都係無可能嘅事.港究專員想提返大家依一類密碼都係以實體紙筆寫喺一個無網絡會連接到嘅地方最安全,廢事有駭客或者其他人見到而拎晒你入面嘅加密貨幣.
如果你覺得你已經唔係新手嘅話,可以睇吓我哋介紹嘅各種加密貨幣交易所:
(Bitcoin都可以收息?)最大交易所幣安Binance註冊教學及旗下收息平台幣安寶介紹
注意:加密貨幣價格有時會大幅波動,價格可升可跌,投資涉及風險,更可變得毫無價值.投資前應先閱讀有關產品的發售文件,財務及相關的風險聲明, 並應就本身嘅財政同需要詳細考慮投資是否切合本身特定嘅投資需要.
忠告:借定唔借?還得到先好借!
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!唔好漏咗Follow Kong’s Cult嘅Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
「人生」
好多時我哋都會講人生無常,但係幾多人真係明白固中嘅意思?人生本身就係來也匆匆去也匆匆,何必執著一啲虛無飄渺嘅嘢呢?如果你無經歷過大起大跌,無去體驗其他地方嘅風土人情,其實講真係幾難明箇中道理.而當你明白嘅時候又可能已經泥足深陷,無法自拔,或者甚至乎去到人生嘅盡頭.所以話凡事睇開啲,人都精神啲.活在當下,珍惜眼前嘅一切.
「控制」
有啲人以為可以控制自己嘅人生,其實定係人生控制返自己?就好似尋日咁,一個職業滑浪選手係南非比賽咁,突如其來嘅一條鯊魚無端端係比賽期間襲擊佢.真係死裏逃生,睇見都驚!真係執返身彩.所以話呢,世事難料,邊個會估到下一刻會發生乜嘢事.無人可以話百分百掌握自己嘅命運,但係就可以用正面嘅態度去面對人生,去面對唔同嘅困境,逆境逢生!
「態度」
有時見到有啲人怨天怨地,講真好多時埋怨咁多有乜用?倒不如積極面對人生啦!啱啱出世你就話無得揀,但係人大咗路係自己揀,所以有乜好怨呢?就算係揀錯咗又點?都揀咗啦,咁咪繼續行囉,你又點知係唔係苦盡甘來呢?條條大路通羅馬,真係好小事,因為無嚟刻嘅你,就無將來嘅你.而現在嘅你係成就以前嘅你.態度主宰一切,人生不在乎長短,只在乎精彩!


text:
齲齒系口腔常見嘅疾病之一,兒童系齲齒嘅高發人群.唔少人會對蛀牙不以為然,往往唔予以及時治療,而導致齲壞程度惡化,甚至讓蛀牙成為病灶,最終只會導致患者本身苦不堪言!蛀牙一定要及時補牙,不過補牙貴唔貴呢?
1,根據齲齒嘅情況嚟睇,有嘅人牙齒齲壞情況嚟定嘅,如果牙齒齲壞嘅情況比較簡單咁就可以進行直接嘅修復,如果蛀牙嘅情況比較復雜咁補牙前有可能系要進行根管治療嘅,不然喺補牙後會出現牙痛嘅情況,咁系要重新再補嘅.
2,補牙材料嘅選擇,依家有很多嘅補牙材料,常見嘅補牙材料有銀汞合金,復合樹脂,玻璃離子聚合粘固粉等補牙材料,唔同嘅補牙材料喺效果上,使用嘅壽命上都系唔相同嘅,所以唔同嘅牙齒齲壞情況選擇嘅補牙材料唔同,喺補牙嘅價格上也有着很大嘅差距.
3,醫院所處嘅城市,唔同嘅城市消費水平系唔一樣嘅,所以一二線城市嘅消費水平高連帶着補牙嘅價格也會提升很多,所以了解補牙價格也要先進行了解城市嘅消費水平系怎樣嘅.
4,所選擇嘅醫院,醫院唔同喺設備和人力資源上系唔一樣嘅,所以喺補牙嘅效果上系唔一樣嘅,咁好嘅醫院喺補牙嘅效果上有所保證,但相對嚟講補牙嘅價格會高一些.之不過既然選擇了補牙梗系系選擇比較好嘅醫院比較好,咁用嘅既舒適又長久何樂而唔為呢.
以上就系「齲齒補牙費用幾多?」嘅具體介紹.專家提示,門牙缺失修復方法系由多方面因素決定嘅,具體嘅費用需要通過牙醫進行檢查之後先能決定.但一般嚟講,喺珠海植牙費用要比港澳牙科診所平一至兩倍,所以到珠海植牙會成為越嚟越多港澳人嘅選擇.珠海牙科醫院,擁有頂級嘅醫師團隊同優越嘅治療環境,喺植牙有多年嘅經驗,至今已幫助多位港澳口腔患者重拾牙齒健康,深受港澳地區口腔患者嘅信賴.如有疑問還在線咨詢或通過whatsapp同我哋嘅專家進行一對一嘅交流,同時通過網上預約掛號,可免問診金,口岸專車接送,到院無需排隊優先就診服務.


text:
咁快就到咗辛丑牛年🐮.同大家講聲新年快樂,恭喜發財🧧!
鼠年🐭開始到而家,全世界🌍冚唪唥封哂.我哋好乖,守哂規矩,絕大部分活動都搬咗上網🖥.多得大家體諒,俾面參加.尤其上個月個旗艦活動Academic Symposium 2021得大家積極參與,唔少朋友山長水遠由香港甚至美國「過嚟」參加.
我哋協會個名有「學者」兩個字,其實係勉勵大家互相支持,發揚學者天職,對一整代嘅知識傳承承擔責任🎓.呢幾年香港發生咗太多太多事,唔洗多講,我地好應該盡自己力量去保存真理,傳揚知識,培育人才.香港有今日成就,全賴世世代代香港人奮發努力💪,為自己,為家人,為摯愛,日夜拼搏.希望本會同人會互相合作,建設香港.呢個地方保存真實而寶貴嘅東西文化,無論由文化,歷史,經濟,政治邊一個層面嚟講,都對世界舉足輕重,係好值得所有人去珍惜同愛護佢.就好似我哋有幸嚟到牛津讀書,識到五湖四海嘅人,好應該做個好榜樣,既為英國帶嚟優秀嘅遠東文化🌏,亦為香港帶返世界級嘅知識學問.
成個世界都俾病毒搞到亂哂,關又封城又鎖⛔.不過,呢個亦係改變舊習慣嘅最好時機.虛擬世界發展多年,已經好成熟,而而家互聯網就幾乎係人類社會經濟賴以運作嘅惟一依靠.Work from home⛰,上網返學等等,新生活模式已經嚟咗,我哋都係時候可以反省吓以前嘅生活同時間安排,以至可以諗下點樣改變社會.響呢個大變局既世代同香港,我哋更需要群策群力,做好學問,並且為人類福祉謀求前路.
新一年啦,我哋再㊗大家身心康泰,闔家平安.


text:
李衍蒨塗上紅色指甲油的手打開化妝袋,把園藝手套,鏟,畫掃等「架生」拿出來,又拿起一塊前臂長的白骨介紹,「呢塊係動物骨頭嚟,唔係人骨,係喺我做嘢嘅地方執返嚟.」
29歲的李衍蒨是一個法醫人類學家,她曾於美國邁阿密殮房實習,亦於東帝汶法證科擔任法醫人類學家及顧問,先後到過波蘭,塞浦路斯等地工作.她形容自己的工作為「屍骨代言人」:「法醫人類學家主要係以骨頭嘅知識去為逝者鑑定身份同生前資料,去幫在世嘅人同骨頭做一個橋樑去溝通,了解究竟佢之前經歷過咩事.」接觸最冰冷的骨頭及屍體,原因是因為她想帶給人溫暖:「我哋希望為佢哋搵番死者嘅尊嚴,因為我哋相信每一個人嚟到世界上,有尊嚴咁嚟,亦都應該有尊嚴咁走.」失散了親人的家屬,亦可藉由一個答案,正式開始他們療傷的過程.
「第一次接觸(屍體)係驚自己接受唔到屍體腐化嘅氣味,但係都好慶幸原來嗰種氣味最後自己係忍受到嘅.嗰陣味係一種聞過之後永遠都唔會忘記嘅氣味,係一種好獨特嘅氣味,如果要我形容,我會形容係喺街市檔拎條鹹魚嚟聞嘅酸臭味.」腐屍,屍蟲這些聽起來毛骨悚然的東西,是李衍蒨經常接觸的工作日常.以為她天生大膽,她卻說:「唔係㗎,我好怕睇鬼片,好怕睇恐怖片,但係我自己嘅諗法就係,當我做緊呢個專業嘅時候,我覺得自己出發點係好嘅,心態係想幫人嘅,反而唔會去諗太多,究竟係咪好恐怖好核突,而係想好專注地做好呢件事.」
人死後,身體慢慢腐化,最後與大自然融為一體.與死亡為伴的李衍蒨亦悟到「塵歸塵,土歸土」的道理:「每一次處理個案,都令我更深體會到,人生唔好太執着在世嘅嘢.死咗落到泥土嘅時候其實都係一樣,無論有幾多嘢都係帶唔走.」
撰文:鄭靖而
攝影:胡智堅


text:
假日唔少人都會去西貢行下,西貢最出名莫過於海鮮同清新既海水味.不過如果唔想喺市中心同人迫,可以喺西貢再轉小巴入去較為偏辟嘅地方.喺西貢碼頭搭7號小巴到白沙澳落車,就可以即刻去到好似世外桃源既小村落白沙澳啦!
清靜嘅白沙澳連電話訊號都收唔到,獨自成為一角,遠離都市喧囂.白沙澳喺一條客家人聚居嘅村落,早在清朝,很多客家人都由大陸移居到香港,其中白沙澳就喺一個客家人聚居的地方.入村後雖然無咗信號,但係並無因為咁而令白沙澳成為一條廢村.白沙澳有山有水,喺一個清優嘅安樂居.依家白沙澳大概住咗大概二十幾戶嘅人家.有洋人亦有本土居民,白沙澳嘅家庭大多都有一大個後花園,喺寸金尺土嘅香港黎講實在好難得.
白沙澳亦喺一條客家人聚居嘅村落,早喺清朝,好多客家人都係由大陸移居到香港,白沙澳就係當時嘅客家人聚居嘅地方.除左原居民外,村裡面有不少村民都喺外來嘅洋人.佢地同原本喺村入面嘅本地客家人租屋,將室內重新裝潢,但都堅持要令客家屋嘅外觀得到原汁原味嘅保存,十分珍惜依片難得嘅土地.係一班村民既努力下令白沙澳村成為一條算是完整嘅客家村.
一直行,沿途會經過南山洞,蛇石坳,深涌,最後一站就喺榕樹澳村啦,依度有一間小店叫做「來就士多」,可以坐下,食下野,休息下.但依間小店並唔喺日日開門,可唔可以品嚐到老闆嘅手藝就要睇運氣啦.喺榕樹澳並無交通工具,要行到出西沙路先有巴士離開出番市區,大概要行多一個小時先會到巴士站.雖然路程比較長,但沿途風景宜人,離開嘅路程都唔算辛苦嘅.到左西沙路嘅大馬路,就可以搭巴士番市區,咁就結束左一整天豐富嘅行程啦.


text:
「謊言」
你有無講過謊言?每個人一生或多或少都有講過,而有時因為某啲原因會講一啲所謂美麗的謊言.當然好多人都會用好多唔同嘅原因同理由令美麗嘅謊言合理化,或者當時係出於好意,只不過總有一日都要面對現實.有時現實嘅真相或者對當事人嘅衝擊好大,但係總好過事隔好多年之後先至知道真相.當知道真相嘅時候,所造成嘅傷害比起當時或者更加嚴重.
「美麗」
有時真係好難避免要講一個美麗嘅謊言,當然無話啱定錯,只係視乎當時嘅情況而定.而最終你會唔會講返俾佢知個事實,係你嘅個人選擇.無人知道影響會有幾大,但係如果一個美麗嘅謊言係可以幫到人嘅話,你會唔會講嚟個謊言呢?現實真係好殘酷,有時或者一個謊言真係可以令事件由負面變成正面.不論你認同與否,相信總有時候你會覺得講一個美麗嘅謊言係會更加適合同正確!
「現實」
其實有時真係需要將現實話俾當事人知嗎?如果唔係怕將事情變得更加複雜更加失控同嚴重嘅話,一個美麗嘅謊言或者係更加適合.當然紙係包唔住火,謊言就係謊言,總會有一日當事人係有機會知道真相,只係最起碼當時解決咗燃眉之急,唔好令事情更加嚴重,之後點樣處理就真係見仁見智.有啲人真係諗住一世都唔講個真相出嚟,因為講咗又點?真係會令件事好啲嗎?
Also published on Medium.


text:
股票繼續之前講既組合調整.現階段唔會大量加大倉位,只會分段小注加入新組合,同時減持舊組合.
物業方面100%繼續吐現策略,不過都係大約30%成交左.物業既缺點係流動性極低,香港物業租金回報都差唔多全世界最低.好景時每年資產升值,依家就係拖住portfolio增長.當然比起買入價最少左升2-3倍,再加租金收入同leverage,呢十幾年都起碼升左4-10倍.雖然2-3年前已經部署清倉,但由於不可控制因素,拖到近呢2-3個月先可以實行.Anyway,以後係點冇人知,繼續按部署做.
日本物業租金回報高,不過管理公司好重要,如果唔係又俾人食住.其實全世界物業管理都大同小異,如果你自己唔係嗰度住,就要極之小心俾管理公司收唔同藉口想搶你既利潤.本來日本樓唸住奧運會時清倉,點知取消都係意料之外.日本最近2-3個月經濟極差.唯一好消息係最近日本本土重開,消費極強.始終人困左咁耐,全世界一重開,人就好似放監衝去買嘢.希望唔好有第二波,盡快出貨.我估賣樓都唔會點賺錢,最多都係賺少少.總結,算係近年比較失敗既投資.
之後會去英國,英國樓買唔買要再睇情況.因為係英國住,買樓投資好處會比較多啲.例如開公司買樓收租再扣稅.不過買樓投資收租都係比較困身既事,就算成班人幫你做野,你都要放好多心機落去.係唔係繼續做,要認真考慮.


text:
提示:以下名字仅为在你起名时提供参考,请勿在未做分析的前提下直接使用.
孔梓婷 孔子婷 孔锦婵 孔继萍 孔绮红 孔铭蓉 孔裴裴 孔相茹 孔超琼 孔顼燕 孔琳萌 孔绎茹 孔嘉媛 孔佳媛 孔荷悦 孔潋悦 孔滢悦 孔涵悦 孔沁悦 孔林悦 孔芳悦 孔清悦 孔钰悦 孔一悦 孔涟悦 孔漪悦 孔铸文 孔娟子 孔炎文 孔琰文 孔焱文 孔媛婧 孔泠悦 孔嫣辰 孔瑛娴 孔立艳 孔茹萱 孔茹寒 孔洪英 孔凤霞 孔萍繁 孔茉莉 孔详文 孔书瑶 孔苓丽 孔藏娟 孔一玉 孔娅慧 孔娅娴 孔娅悦 孔蓉晴 孔娅惠 孔妍蕙 孔鲁娜 孔伟文 孔铃婷 孔苏红 孔威文 孔敏蓉 孔梦英 孔珂莹 孔凤艳 孔垂瑛 孔戌莹 孔顼莹 孔燕东 孔凡妍 孔尹艳 孔治娜 孔天美 孔奕冉 孔怡悦 孔奕琼 孔立丽 孔奕悦 孔志娜 孔芷娜 孔芝娜 孔逸婷 孔妍淇 孔温妍 孔梦琳 孔善美 孔舒洁 孔玲婷 孔玲骁 孔瑞媛 孔沛玲 孔娟婷 孔素莉 孔少冉 孔晨芳 孔晓颖 孔小颖 孔莉颖 孔佳芳 孔熙颖 孔若颖 孔凤莉 孔新芳 孔银娥 孔琳娜 孔童琳 孔雪蓉 孔霖娜 孔浠怡 孔熙怡 孔孟英 孔春美 孔钰茹 孔美琴 孔怡东 孔更琳 孔卓琳 孔筠芳 孔繁妍 孔繁嫣 孔凡妹 孔少萍 孔聆洁 孔晨怡 孔翔燕 孔俊文 孔迎芳 孔梅梅 孔京梅 孔舟琼 孔芯颖 孔芯悦 孔芜倩 孔杏怡 孔惺怡 孔心颖 孔沁颖 孔星颖 孔燕宇 孔德嫣 孔婉婷 孔瑾娜 孔二颖 孔桂霞 孔晓玉 孔小玉 孔纾怡 孔淮妹 孔思悦 孔随英 孔虽英 孔运妍 孔纭妍 孔昀妍 孔筠妍 孔蕴嫣 孔蕴妍 孔韵妍 孔爱洁 孔光莹 孔光悦 孔赛玲 孔光蓉 孔光颖 孔光娅 孔光媛 孔琳澜 孔辰茹 孔骅倩 孔倩骅 孔熙倩 孔倩熙 孔瑛熙 孔熙莹 孔熙瑛 孔熙英 孔婧熙 孔悦月 孔昊悦 孔悦悦 孔筱悦 孔旭颖 孔悦溪 孔悦皓 孔皓悦 孔金玉 孔浩悦 孔维玉 孔书丽 孔舟怡 孔周怡 孔宁悦 孔苑芳 孔琳瑶 孔娜文 孔卓婵 孔燕芳 孔雪萍 孔赛文 孔昱洁 孔娜之 孔安怡 孔曦文 孔祥婵 孔丌娜 孔倩容 孔颖茹 孔琳惠 孔蓉易 孔蓉儿 孔宝怡 孔志玲 孔振玉 孔墨琳 孔仪婷 孔凡艳 孔美娜 孔圆红 孔燕婉 孔悦篮 孔奕茹 孔莲萍 孔笑萍 孔俊美 孔茗秀 孔钰霞 孔丰英 孔滢雪 孔光红 孔令瑛 孔琼琼 孔兰芳 孔六英 孔玲嫒 孔秋娜 孔妍巧 孔雪婷 孔可玉 孔佳雪 孔丽茹 孔瑞玉 孔瑞婷 孔怡萱 孔妍仟 孔钰琳 孔敏英 孔涵怡 孔永梅 孔香茹 孔姝瑶 孔如玉 孔依妍 孔伟英 孔林秀 孔鑫怡 孔凯文 孔帼芬 孔燕飞 孔君怡 孔抒琴 孔舒琴 孔束琴 孔菽琴 孔燕仪 孔帼芳 孔帼红 孔艺婷 孔惠燕 孔莘冉 孔晨瑶 孔涵瑶 孔百霞 孔红红 孔广玉 孔月霞 孔汇文 孔碧悦 孔曼莉 孔帅文 孔悦希 孔慧颖 孔娜妮 孔宜怡 孔淼玉 孔淼怡 孔鸶怡 孔释怡 孔斯怡 孔紫媛 孔梓媛 孔梓怡 孔施怡 孔祖悦 孔沐婷 孔乐颖 孔玉瑶 孔秀巧 孔童玉 孔景怡 孔钰玲 孔钰洁 孔荷玉 孔家玉


text:
同呢個網站有關嘅最新消息,包括更新紀錄,管理員資料等等.
香港警察,知法犯法. 支持警察,吞槍自殺.
列係呢個關鍵字下嘅人物資料,都附帶有佢嘅各個家屬及親人資料,不限於老豆老母,兄弟姊妹,老婆仔女,女友二奶⋯⋯ 唔好同我地講禍不及家人,呢句係提醒當權者唔好濫用公權力,唔係用嚟嚇升斗市民.
親中派,係香港多數叫做藍絲,佢地大多數支持現今中屬香港嘅半獨裁式政治體制,支持香港實行中國獨裁制定,往往亦會支持黑社會襲擊市民,或警察使用過度暴力對付香港人.
親中電視台,其所製作嘅新聞節目經常以極偏頗角度報道新聞,特別係喺報道反政府社會運動嗰時,專門刻畫示威者行為,忽視警察所使用嘅過度暴力.
專門分類濫權黑警嘅關鍵字. 香港警察,知法犯法,黑警可恥,殺人填命.
自2019年6月起,香港各種示威,抗爭嘅紀錄及簡述.
速龍,全名「特別戰術小隊」,係香港警察一隊專門用黎衝撞,毆打同非禮示威者嘅警員,以身穿藍色恤衫同手持警棍為記.
潛伏係香港鄉郊地區嘅黑社會人士,往住同中聯辦等中共機構有聯繫,隸屬各鄉村村委會及親中政治組織等,會參與無差別攻擊市民嘅行為.
專門係香港各區街道上無差別毆打市民嘅人,包括黑社會成員等(不包括警察).以國際判斷標準而言,佢哋相等於恐佈份子.


text:
「車手」
如果大家有睇開一級方程式就一定識得邊個係維度爾!一個連續四年獲得世界一級方程式冠軍嘅車手,又點會唔識?一位德國一級方程式賽車車手,目前效力於法拉利車隊.維度爾保持一級方程式最年輕嘅獲杆位嘅車手,總冠軍,衛冕總冠軍同四次獲得總冠軍車手嘅紀錄.當然而家嘅車壇仲有咸美頓,羅斯寶等嘅車手,而每一站都希望睇到佢哋一較高下!
「賽車」
真係好耐無睇一級方程式,但係唔睇由自可,一睇就真係覺得好精彩!而家賽車真係講數據,就連計算對手嘅資料都係賽事嘅一部份!雖然加拿大分站,維度爾最終以第四名過終點,但係之前個二十個圈都係第六第七名之間,為嘅就係做好最後幾個圈嘅準備.本來同前車嘅距離有成十幾秒,但係最後擊退前面嘅車隊.真係嘆為觀止!有時賽車唔係要贏先好睇,嚟啲戰略位先至精采!
「數據」
雖然因為數據真係無處不在,分析實時數據已經變成賽車賽事勝負嘅關鍵!雖然係咁,係加拿大站因為小意外維度爾嘅戰車係頭一圈嘅意外導致車頭嘅定風翼受損,影響戰車嘅效能!但係就算係咁,佢依然堅持去爭取上頒獎台嘅機會.最終以第四名完成賽事!依家佢同咸美頓嘅分數只有十二分之差,今季睇嚟又係一場龍爭虎鬥嘅賽事.無論你支持邊個都好,咁嘅賽季先至精采!
Also published on Medium.


text:
interview
今年畢業而家搵工會唔會早得濟?
幾時先搵到工😭
之前sem break send咗幾封CV出去,都好好彩有回音,但成日出去interview嘅時候都俾HR串,話唔會等我咁耐😭又話我考試有排考etc😭所以想問下係咪大部分公司都唔會等太耐🤦但係等到Grad先黎搵唔會太遲咩🤔
求有經驗人士解答🙏
編輯於2021年01月30日
Donix Chan
ypeels
Memphis
幾時先搵到工😭
P.s. 一早已經寫咗availability喺CV,HR亦知道,但都係照約我interview🤦然後當面話唔會等我咁耐😭
編輯於2021年01月28日
Colin@OnMyGrad
高手高手高高手
Hiiii, 如果係MT / GT Programme嘅話一定唔會太早啦,可能會已經miss咗好多deadline添;但如果係一般opening或者entry position,就可能會有少少早喇,因為一般呢啲職位,都係預大約一個月時間,假如你5月考完試,可能4月開波就好.答返你問題,所以都係視乎咩position,極度建議由宜家已經開始搵住MT / GT呢啲Graduate Programme先,一嚟多個機會都好,二嚟早啲熱咗身永冇蝕底.其實我哋呢個app click入「機會」度都集合咗好多好多唔同嘅Programme可以一試,可以望望😉😉
編輯於2021年01月27日


text:
一到星期六日,就會瞓到黃朝白晏,好似要將返工個五日瞓唔夠嘅時間一次過補返晒,但專家話你知,咁搞法只會令你以後愈來愈攰,加速衰老!唔想變成咁?以下幾個壞習慣一定要改走佢!
1. 將早餐午餐當成一餐來食
放假瞓晏咗,過咗食早餐嘅時間,索性等埋lunch一齊食,相信呢個應該係唔少人嘅生活寫照.
不過咁樣做其實會對個胃造成好大負擔,因為個胃空咗差唔多半日,然後要一次過應付你食多咗嘅野,諗下都覺得佢好辛苦.呢個情況下,身體就會發出一啲警告信號比你,例如出現胃痛,腹賬等,
而且,餓咗咁耐,身體對營養吸收嘅需求會更加大,加上你通常會食快餐來做Brunch,脂肪同糖分都咁高,所以食少餐可能唔會瘦啲,反而有機會令你肥咗!
2.返工坐成日,放假又坐成日
出面又熱又晒,唔想出街係非常能夠理解嘅,但都唔好長期攤係張床/梳化到
因為星期一至五都已經長期坐起到,到放假都唔願郁的話,頸椎健康會變差,新陳代謝都會受到影響.偶爾出出汗可以將身體入面嘅廢物,毒素帶走,對身體好好多~
3. 遲瞓遲起
通常上班族去到Happy Friday都會忍唔住同朋友去飲返杯,飲夠玩夠先至返歸,第二日就會瞓到11,12點,但其實咁做會擾亂咗身體入面個生理時鐘,將佢強行拖後幾個鐘,對身體造成頗大影響.
醫學研究表明,生長激素分泌同人體表皮細胞新陳代謝,最活躍嘅時間都係凌晨12-3點.呢個時間仲狂歡緊,就會影響細胞再生的速度,導致肌膚老化,keep住咁樣落去,你好快就可以喺自己塊面見到歲月嘅痕跡.


text:
用粵語歌練習聲調
粵語歌係練習粵語聲調嘅第一大利器
一般嚟講,粵語歌同國語歌有一個好重要嘅區別,就係國語歌曲喺填詞個陣都唔考慮原字嘅聲調,而粵語歌則保留咗漢語填詞嘅傳統,填詞需要考慮字本身嘅聲調,字調嘅變化需要同歌曲嘅旋律走向一致.所以同國語歌曲唔同,粵語歌嘅歌詞往往無需音樂伴奏,直接用原字調朗讀歌詞,讀出嚟嘅聲調變化就可以呈現出歌曲嘅旋律.
所以我哋可以利用呢一點嚟練習自己嘅粵語聲調,下面列出咗三首經典粵語歌《漫步人生路》《財神到》《富士山下》嘅粵拼注音歌詞.大家可以撳粒
掣嚟聽單字音,連起身就係成首歌嘅旋律.
想睇更多標註粵拼嘅粵語歌詞,可以前往粵拼歌詞網.
漫步人生路
作詞:鄭國江
在 你 身 邊 路 雖 遠 未 疲 倦
伴 你 漫 行 一 段 接 一 段
越 過 高 峰 另 一 峰 卻 又 見
目 標 推 遠 讓 理 想 永 遠 在 前 面
路 縱 崎 嶇 亦 不 怕 受 磨 練
願 一 生 中 苦 痛 快 樂 也 體 驗
愉 快 悲 哀 在 身 邊 轉 又 轉
風 中 賞 雪 霧 裏 賞 花 快 樂 迴 旋
毋 用 計 較 快 欣 賞 身 邊 美 麗 每 一 天
還 願 確 信 美 景 良 辰 在 腳 邊
願 將 歡 笑 聲 蓋 掩 苦 痛 那 一 面
悲 也 好 ,喜 也 好 ,每 天 找 到 新 發 現
讓 疾 風 吹 啊 吹 ,儘 管 給 我 倆 考 驗
小 雨 點 ,放 心 灑 ,早 已 決 心 向 着 前
路 縱 崎 嶇 亦 不 怕 受 磨 練
願 一 生 中 苦 痛 快 樂 也 體 驗
愉 快 悲 哀 在 身 邊 轉 又 轉
風 中 賞 雪 霧 裏 賞 花 快 樂 迴 旋
毋 用 計 較 快 欣 賞 身 邊 美 麗 每 一 天
還 願 確 信 美 景 良 辰 在 腳 邊
願 將 歡 笑 聲 蓋 掩 苦 痛 那 一 面
悲 也 好 ,喜 也 好 ,每 天 找 到 新 發 現
讓 疾 風 吹 啊 吹 ,儘 管 給 我 倆 考 驗
小 雨 點 ,放 心 灑 ,早 已 決 心 向 着 前
財神到
作詞:許冠傑
財 神 到 財 神 到 好 心 得 好 報
財 神 話 財 神 話 搵 錢 依 正 路
財 神 到 財 神 到 好 走 快 兩 步
得 到 佢 睇 起 你 你 有 前 途
闔 府 慶 新 歲 喜 氣 盈 盈
齊 賀 你 多 福 蔭 壯 健 強 勁
又 祝 你 今 年 慶 獲 榮 昇
朝 晚 多 多 歡 笑 錦 繡 前 程
願 夫 婦 恩 愛 體 貼 入 微
成 日 有 吉 星 照 百 事 無 忌
共 親 友 相 見 說 話 投 機
充 滿 新 春 喜 氣 歡 暢 揚 眉
財 神 到 財 神 到 好 心 得 好 報
財 神 話 財 神 話 搵 錢 依 正 路
財 神 到 財 神 到 好 走 快 兩 步
得 到 佢 睇 起 你 你 有 前 途
啦 ……
啦 ……
財 神 到 財 神 到 好 走 快 兩 步
得 到 佢 睇 起 你 你 有 前 途
賀 所 有 鴛 侶 花 結 並 頭 (結 並 頭)
還 望 各 位 工 友 百 業 成 就 (有 成 就)
大 家 冇 爭 鬥 快 樂 無 憂 (樂 無 憂 )
聽 隻 歌 輕 鬆 下 拋 卻 恨 愁
財 神 到 財 神 到 好 心 得 好 報
財 神 話 財 神 話 搵 錢 依 正 路
財 神 到 財 神 到 好 走 快 兩 步
得 到 佢 睇 起 你 你 有 前 途
啦 ……
啦 ……
財 神 到 財 神 到 好 走 快 兩 步
得 到 佢 睇 起 你 你 有 前 途
財 神 到 財 神 到 好 心 得 好 報
財 神 話 財 神 話 搵 錢 依 正 路
財 神 到 財 神 到 好 走 快 兩 步
得 到 佢 睇 起 你 你 有 前 途
財 神 到 財 神 到 好 心 得 好 報
財 神 話 財 神 話 搵 錢 依 正 路
財 神 到 財 神 到 好 走 快 兩 步
得 到 佢 睇 起 你 你 有 前 途
啦 ……
啦 ……
財 神 到 財 神 到 好 走 快 兩 步
得 到 佢 睇 起 你 你 有 前 途
大 眾 慶 新 春 望 財 神 到
富士山下
填詞:林夕
攔 路 雨 偏 似 雪 花
飲 泣 的 你 凍 嗎
這 風 褸 我 給 你 磨 到 有 襟 花
連 調 了 職 也 不 怕
怎 麼 始 終 牽 掛
苦 心 選 中 今 天 想 車 你 回 家
原 諒 我 不 再 送 花
傷 口 應 要 結 疤
花 瓣 鋪 滿 心 裡 墳 場 才 害 怕
如 若 你 非 我 不 嫁
彼 此 終 必 火 化
一 生 一 世 等 一 天 需 要 代 價
誰 都 只 得 那 雙 手
靠 擁 抱 亦 難 任 你 擁 有
要 擁 有 必 先 懂 失 去 怎 接 受
曾 沿 著 雪 路 浪 遊
為 何 為 好 事 淚 流
誰 能 憑 愛 意 要 富 士 山 私 有
何 不 把 悲 哀 感 覺
假 設 是 來 自 你 虛 構
試 管 裡 找 不 到 它 染 污 眼 眸
前 塵 硬 化 像 石 頭
隨 緣 地 拋 下 便 逃 走
我 絕 不 罕 有
往 街 裡 繞 過 一 周
我 便 化 烏 有
情 人 節 不 要 說 穿
只 敢 撫 你 髮 端
這 種 姿 態 可 會 令 你 更 心 酸
留 在 汽 車 裡 取 暖
應 該 怎 麼 規 勸
怎 麼 可 以 將 手 腕 忍 痛 劃 損
人 活 到 幾 歲 算 短
失 戀 只 有 更 短
歸 家 需 要 幾 里 路 誰 能 預 算
忘 掉 我 跟 你 恩 怨
櫻 花 開 了 幾 轉
東 京 之 旅 一 早 比 一 世 遙 遠
你 還 嫌 不 夠
我 把 這 陳 年 風 褸
送 贈 你 解 咒


text:
6 SEPTEMBER 2014(SAT)
當暑期足球班結束之後,我地都打算同小小豬繼續參加足球班活動,等佢可以玩多啲,學多啲嘛!
終於等到今日又嚟開始學踢波,又可以變身成為足球小將啦~
依個足球班係順利村公園進行訓練,都係由地區足球會主辨,規模唔算大.不過我見到在場都有好多大哥哥參加,佢地原來都已經學左好耐啦~
係未夠鐘上堂前,拎個足球踢吓先~
可能已經學過一期,有左少少認識,所以小小豬一拎個足球就開得好興奮啦~
我地家長同教練辦好晒登記之後,就開始可以上堂啦!原來整個足球場就唔同年齡階段嘅小朋友一齊參加,教練會因應佢地年紀,分批進行教學呀~
小小豬當然係被編入最細嗰組啦,分好組就先做吓熱身先!從遠處望住小小豬,完全冇諗過佢可以咁乖乖跟住教練做運動,一啲扭計都冇,又冇走嚟搵我地,真係令我地有少少喜出望外呀~
之後教練就分兩個小朋友一組踢吓個足球先,唔知係唔係小小豬係全組最細嗰個,所以教練就親身同小小豬一組,慢慢咁教佢呀~
之後就教小朋友帶住個足球行一段路,小小豬都似模似樣哦~
仲識得扭身踢個足球,真係估佢唔到呀(不過我地都係覺得佢係撞彩多,佢又點會識呀)~
當然係會有發夢嘅時候,企係度唔知佢想點,最後要教練叫返醒佢先識繼續踢呀~
一個半鐘嘅課堂係好快完結,其實我都真係好佩服教練,佢可以一個人教咁多個小朋友,仲要俾我覺得佢唔係HEA教,我見佢會好留意每一個小朋友,當見到小朋友亂做又或者需要幫忙時,佢都會捉住個小朋友嚟教,所以話呢.....小小豬今次遇到一個好教練啦!
其實小小豬除左遇到好教練之外,同班入面都有幾位年紀比佢大嘅同學仔好照顧佢,見到小小豬件衫走位又會幫佢整返好,仲會係小小豬發夢時又會提佢應該做乜.所以話有好教練同同學仔,小小豬一定會學得開心同投入呀~
講吓小小豬表現先,唔知係唔係上堂時間唔同左,之後返暑期班係一早八點鐘上堂,所以成日都總係覺得小小豬有啲唔集中又唔合作,見到足球都唔識追咁.不過今日見佢真係有好大唔同,起碼佢絕大部分時間都係專心上堂,又可以跟到教練指示去做,所以都叫做有一大進步呀!
問返小小豬佢都話好鐘意嚟學足球,咁就希望佢可以繼續乖乖咁跟教練學啦.唔係希望佢學到踢得點叻點叻,只希望佢可以透過學踢波,可以學吓啲規矩,社交同埋最重要係跑跑走走可以鍛鍊一吓身體呀!


text:
作為母親,一定會經常頭痛:「啲玩具四圍都係,點執呀!」尤其佳節過後,小朋友們特別貪新忘舊,新嘅具拆到一屋都係,舊嘅玩具就唔收拾好.有時湊啲幼童食餐飯啫,又要出動一大堆玩具;食飽之後,細路就瞓覺,大人就要執玩具……Boxful提提你: 玩具收納 係要從小教育子女自己去做!
2歲起就可學習
其實作為媽媽,執玩具真係唔使搞到咁攰,秘訣係:要教導子女同你一齊執玩具,作為孩子成長的其中一課.
你或者會質疑:「細路仔仲咁細個,唔搞亂檔已經偷笑啦,仲要教佢哋執玩具?冇可能吧!」千祈唔好睇小佢哋,其實小朋友喺2歲左右就有能力記憶物品嘅位置,甚至可以幫你找尋物品!佢哋對周遭環境嘅觀察,亦往往比成年人更仔細,只要你從孩子嘅角度出發,佢哋可以學會嘅事情絕對超乎你想像.
將收納變成遊戲
教導孩子收納嘅大原則係:令收納變得像玩遊戲一樣咁有趣.孩子們的直覺反應係:「只想做有趣嘅事情」,所以要將執拾玩具呢件事包裝一下,製造一個情境讓孩子有發揮想像力嘅空間.
例如:你可以告訴孩子,公仔喺外面玩咗一日好攰了,佢要將架車仔駛番入停車場,然後返屋企休息.又或者:餐廳要收鋪了,要將店內嘅用具收拾好,咁第二日先可以再營業……如此這般,將佢哋在玩遊戲時所扮演的角色都延伸到收納之中,令收納變成遊戲的一部分,孩子就會自動自覺咁幫手完成任務.
讓孩子有自主權
當孩子開始大個了,玩具和雜物愈來愈多,而家居空間有限,點樣收納都變不出更多空間,咁你或者應該考慮將部分玩具和物品送去迷你倉度儲存,又或者使用迷你箱服務.不過,又點樣令到孩子願意將玩具「送走」呢?
答案係:俾孩子有個人自主空間.例如,你可直接俾一個Boxful嘅收納箱佢,俾佢知道呢個箱係佢專用的,而放入去嘅東西父母都不會理會,但佢必須自己決定應該將邊啲玩具放入呢個收納箱,清楚告知呢啲物品至少會離開佢一段時間.在工作人員上門取件時,俾孩子親眼睇住自己嘅專屬收納箱封箱,並讓佢簽名確認,為自己的決定負責.
結論:
孩子擁有無窮嘅想像力,令收納呢件事「遊戲化」,佢哋反而會主動幫忙.並在適當時給子女自主空間,父母嘅信任與肯定,亦令佢哋對於自己做嘅事情有成就感,就會更樂於收納.就係咁樣,父母們就不用再為了屋企滿地玩具而煩惱了.
——
延伸閱讀:(新手媽媽必讀) BB房 收納大法
緊貼Boxful Blog同Facebook Page,獲取更多家居生活貼士!


text:
到底Echouse好唔好?經裝修平台配對有咩好?由於有比較,裝修公司報價有機會價錢更低,去爭取中單機會.
大家最關心係,經裝修平台都會爛尾?
其實爛尾個案嘅出現,有一啲原因我哋係可以有跡可尋,喺工程嘅前中期如果有好嘅監測,其實可以好早以識到,所以呢有一個好嘅團隊,去監測成個工程有冇異樣,都好緊要㗎.所以要避免爛尾,最緊要視察成個進度,喺行內呢其實有一啲定期檢測工序嘅時間表,只要定時定時上單位檢測,其實可以避免一啲裝修大問題發生.
其實有留意開我哋Facebook都會知道我哋每單工程,都會上門視刷進度,檢查下會唔會比原定進度推遲咗,如果察覺到有問題呢,其實我哋會交畀擁有專業資格嘅顧問去跟進例如林sir.如果另外大家留意返喇喎,如果裝修平台冇對佢哋每單工程進行視察進度呢,咁大家就要留意下佢哋可靠性啦.
裝修平台作用:
1 中介顧問 2 配對公司
3 見證簽約
經平台會貴左?
1. 廣告交比平台
咁其實唔係嘅,其實好多裝修公司都會自己出廣告吸客,咁其實呢個係好花精神嘅,或者可能佢自己都要請人去做,呢個都要成本,佢自己落廣告都要錢,其實加加埋埋都花費好多.不如就將呢個工序交畀平台,裝修公司可以集中去做工程,其實呢個係win win雙贏.其實裝修公司每年都要交加盟費,可能佢哋花費相同佢金錢或者更少,可以喺平台獲得更加多嘅客戶,其實都係win win雙贏.
2. 有折扣優惠
唔少裝修公司都會畀額外優惠畀裝修平台嘅客戶,另外因為裝修公司喺平台攞到唔少嘅單,單多自然每一單價錢都可以相對報得平一點.
3. 有比較
裝修平台都會介紹三間裝修公司畀客戶選擇,所以每間裝修公司佢哋都知道,同時有兩個競爭對手造競爭,所以佢哋冇理由報價高而令到自己唔中單.佢哋唔係客戶唯一嘅選擇的時候,佢哋嘅報價會相對進取及比較平.
影片連結: https://www.youtube.com/watch?v=94l4U1AL6e8&t=5s
#裝修平台


text:
「女仔」
邊個話女仔易湊啲㗎?不過女仔就真係有啲脾氣,有時真係唔知道佢扭啲乜嘢.當然依家識行識走,同隻甩繩馬騮無分別.本來以為女仔會定啲,安靜啲,但係真係比起郭大少更加嚴重,真係以為生多咗個仔.話雖如此,佢又唔係嗰啲唔怕陌生人嗰啲,見到唔識嘅都需要啲時間去適應.希望之後返學會好啲,相信唔會好似郭大少咁一支箭咁衝咗入去連回頭望都唔望.
「成長」
今個月郭大小姐都係依然宅係屋企多,不過因為要返醫院覆診,所以焗住要同佢去抽血同睇醫生.好彩驗血結果叫做正常,雖然可以嘗試停止食藥但係安全起見,醫生依然建議繼續食到三歲再睇情況.所以之後依然要按時去覆診,只係每次見到佢要俾人捉去抽血真係心都痛埋.希望快啲唔駛再覆診啦!雖然佢無好似郭大少咁一早返學,但係佢都好醒目,好聰明,好多嘢其實佢都明,只係聽唔聽又係另一回事!
「趣事」
依家大個咗,要求多咗,鍾意同唔鍾意都會表達出嚟.每朝起身都叫我俾包佢食,俾水佢飲,之後有時食完又去瞓多陣.因為晏晝通常都要去做嘢,有時打電話俾佢哋,佢都好興奮咁見到我.夜晚返到屋企就好熱情咁搵我,話你終於返嚟啦!依家夜晚瞓覺雖然終於肯瞓自己張床,但係就要我陪佢聽歌,拖住佢隻手先至肯瞓.真係服咗佢!之前因為見到有小朋友孭住背囊,而家出街都要孭個先知出街,真係笑死你!希望你繼續好好心心咁成長啦!


text:
相信大家總有聽過身邊嘅朋友/同事/上司叫你
甚或乎你自己都有同人講過
🧔:但係踏出左舒適圈之後會點?
我諗身邊同你講嗰個都未必有深思過呢個問題
近排見到一個詞叫「圈層突破」, 當中講解突破舒適圈後自然會陷入恐懼圈,而呢種恐懼正正係來自對於未知嘅一種焦慮感.
[恐懼如何降臨?]
事實上,恐懼來源係人嘅本能心理反射,亦係我地嘅祖先得以生存同埋繁衍嘅一種技能.
遠古時期,係人類演化仲係直立行走階段嘅時候,佢地需要靠超高警覺性以及超高適應力去避免例如黑暗,野獸,山洞幽閉等等這些能帶俾人恐懼甚至係致命的事物.
演變至今,雖然我地唔需要再為生存而隨時提高警覺,但係骨子裡對於任何不確定性嘅因素時,依然存在一種無法描述嘅恐懼感.
所以絕大部分人對於掌握之內嘅事就感覺極度良好,而當有突如其來打擊嘅時候就會失晒分寸(呢個都係普通人同成功企業家嘅不同之處,以後會再同大家花篇幅深入探討),因此現今社會嘅人會偏向依賴「模擬機制」,透過預先設想無限可能性去避免任何危險發生……但會無意中跌落以下兩種偏誤:
1. 零風險編誤
正正係對絕對確定性嘅渴求,衍生出對於無法移除掌控外嘅風險時,就會好容易被 零風險謬誤所說服: 不論諗法有幾荒謬(不要問 只要信!)
(我地近年遇過幾次嘅因疫情而搶購囤貨就係絕佳例子)
2. 樂觀編誤
亦係自我欺騙,自我安慰,或係大家熟悉嘅僥倖心理,此為另一個極端,人們相信他們自己不太可能會經歷負面事件,然而不斷說服自己明天會更好
(相信唔少股票投資者都會有呢個心路歷程,特別係股票創新低個陣)
咁了解完恐懼產生原因後,我地可以點樣解決?
我記得我啱啱涉獵股票時,每一次我買完股票之後,就好自然係返工期間瘋狂睇個隻股嘅股價波幅. 升固然開心,跌就全日冇晒精神,換言之我嘅心情係同股價升跌嘅契合度絕對達到100%. 好彩當時未試過一日裡面個股價玩過山車幅升跌,如果唔係我….應該要入醫院.
但宜家望返轉頭,
其實我望住個股價小時圖甚至分鐘圖,除左滿足數字上同視覺上嘅改變之外,我又可以改變到啲咩?(因為我唔係短炒或者諗住當日賣)
講到最尾都係心念決定一切,你駕馭唔到佢,咪會俾佢控制返你轉頭囉.
而控制心態嘅因素方法有好多,單純係投資方面,對自己預測嘅信念同埋紀律係最為重要,如果一早定好框架,SET晒止賺止蝕位,又洗乜再浪費時間係度每日望住堆冇意義嘅資訊呢?


text:
我地個blog其實好小介紹飲食, 不過點解今次要介紹呢?
就係因為我地今次食既餐廳真係好好味同帶住小朋友都無問題, 因為有D餐廳真係唔係好啱小朋友去既, 好喇!
唔講咁多廢話, 入正題.
一到澳門, 我地就去酒店放低行李, 就坐的士去揾食,
澳門第一餐Lunch就係去左
氹仔既 喜蓮咖啡麵食
地址 : 澳門氹仔舊城區飛能便度街南龍花園地下B84號
我地一家四口食左牛尾湯通粉, 紅豆冰, 奶茶紅豆冰, 炸雲吞, 芝士牛肉飛碟, 咖喱牛腩豬仔飽, 細佬仔Marcus一個人可以KO一份芝士牛肉飛碟同一碗仔牛尾湯通粉, 食完仲話要食多份芝士牛肉飛碟, 我地就梗係唔會一次過食咁多啦!
細佬仔Marcus對食好有要求, 好有主見, 唔係様樣都鐘意食, 所以佢鐘意得就真係好好食, 我地有時去食雪糕都唔一定會鐘意架!
總括黎講係好好味同好抵食, 我地一家四口都係食左$242
紅豆冰 - 紅豆夠大粒, 可能太好飲, 我嫌太細杯唔夠喉
奶茶紅豆冰 - 紅豆夠大粒, 奶茶好香濃, 不過我就比較鐘意紅豆冰多D
咖喱牛腩豬仔飽 - 呢個我覺得最好味, 大家去到一家要試, 牛腩好夠淋, 個 咖喱好香濃唔太辣, 個 咖喱汁用黎點豬仔飽簡直一流, 食到停唔到口
牛尾湯通粉 - 個湯好夠濃, 通粉煮得好QQ
炸雲吞 - 我最鐘意, 夠香口, 不過無咩特別
芝士牛肉飛碟 - 我只係食左一啖, 唔知好唔好味, 不過細佬仔Marcus可以食晒一份, 應該好好味
食完Lunch, 我地就返左金沙城玩, 等今次旅程我同永勝最祈待既一餐
嬴到粥
其實之前聖誔去澳門都已經食過一下次, 上次人多就可以食多D
今次得我地一家四口就食小好多, 仲有就係Mancent一坐低就話要食上次個雞肉脆卜卜 (手撕雞), 但係因為今次得我地4個, 所以無訂到, 媽咪知你鐘意食, 我下次一定會訂定架!
黎得食嬴到粥, 我地就梗係食卜卜蜆, 個蜆煲入面有大量蒜容,
本身我唔鐘意蒜容個D味, 但呢個卜卜蜆既味係好好味,
蜆肉多大粒, Mancent & Marcus食到停唔到, 我同永勝好似母雞餵食咁餵佢地,
所以我地2個都無咩點食到D蜆肉, 証明真係好好味.
食完D蜆我地就叫左D食物打邊爐, 有牛肉, 生魚片,
雙拼滑(蝦滑墨魚滑), 生菜, 大家梗係覺得我地好似食得好小野, 但係食完真係飽到上心口
牛肉 - 同香港打邊爐差唔多,
但係打邊爐無理由唔係牛肉
生魚片 - 一家要食, 超滑, 好有魚味, 最緊要係無咩骨
呢2隻係最好飲, 連我每次打邊爐一定要飲可樂, 都唔飲要飲佢
因為我地訂左6:30pm, 食完仲好早又食得太飽, 梗係行下啦!
個湖景好靚
行完我地就係媽閣廟對面坐巴士返去百八伴行下, 買下零食就坐酒店免費Shuttle Bus返酒店
新鴻發咖啡小食
地址 : 賈伯樂提督街55號地下A
呢間出名食西多
食香港真係好小見到咁高既西多, 入面係搽左花生酱, 但佢既花生酱唔似我地平時食個D, 個感覺有小小流心. Mancent & Marcus食到停唔到口呀!
豬扒飽塊豬扒好淋, 無平時個D鬆肉粉醃肉味, 但又出奇地好淋, 呢個細佬仔Marcus係咁偷食塊豬扒
干炒牛肉通粉. 炒通粉我真係第一次食, 係香港通常都係炒意粉, 但D牛肉就麻麻地, 係用鬆肉粉醃過, 但個通粉好好味, 好夠味又彈牙
總括我地一家四口好滿意今次呢個美食之旅, 餐餐都有驚喜同好好味架~
===其他澳門有關既blog====
[開放時間]
星期一休息
星期二-五 14:30-17:30
星期六日公眾假期10:30-17:30


text:
分享我去深圳杜牙根嘅經歷睇到好多人係本港討論區問「有冇去過大陸做杜牙根服務嘅巴打絲打?有冇相關診所推薦?」今日我同大家分享一下我去大陸杜牙根嘅經歷.
我今年二十,從細到大都冇特別注意牙齒衛生,一直覺得洗牙貴,所以都冇去牙科診所洗牙,導致我從換牙結束到去深圳杜牙根之前,上面第五個牙齒已經蛀蟲嚴重,用手摸已經可以摸到個洞.我一開始有蛀牙嘅時候冇太留意,一個原因覺得疼痛仲可以忍受,第二個原因係經濟條件.我係大埔做waiter,人工唔多,而係本港做一隻前臼齒嘅杜牙根治療(無包藥物費等)就要$4200,根本做唔起.所以一直拖,拖到牙齒夜晚會一直痛,日頭一時一下痛,實在忍唔住,先通過朋友嘅介紹去大陸做杜牙根治療.
我去嘅診所位於深圳羅湖區靠近口岸嘅地方,我去之前有打電話book位,所以第一次去診所嘅時候,先係搭火車到羅湖港鐵站,行路過口岸停車場後就有診所派來嘅專車接送,這一點服務很周到.我到診所後就同預約嘅醫生見面,詢問過我嘅牙齒情況後,醫生帶我去影x-ray,根據牙片,醫生話我係蛀牙蛀得太深,有牙髓炎,可以做診所嘅前牙–根管治療優惠套餐治療.我問佢優惠價係幾多,醫生話「如果想選擇最平嘅,可以考慮前牙杜牙根+檢查+美國3M補牙+烤瓷冠,全部包埋先一隻1600人仔.」我聽到價錢陣覺得好驚訝,這個價錢平本港近一倍.我當時見到咁低嘅價格,都有懷疑這個診所嘅杜牙根手勢會唔會差?事實證明,並唔會.
同我做杜牙根手術嘅係個有三十年做牙經驗嘅醫生,佢用唔到半個鐘嘅時間就幫我處理好.做手術嘅時候,眼被手術布遮住,但是依然可以feel到醫生熟練嘅手勢.好醫生出好服務,我覺得我擁有一個體驗感好嘅杜牙根治療.
首次手術結束到宜家已經有一個禮拜,醫生同我講後期要去做三次複診,約好後日進行第一次複診,希望自己嘅牙齒經過杜牙根,可以恢復得好好.以上就係我去深圳杜牙根嘅經歷,希望給到大家參考.
牙科小Tips:


text:
香港禮賓府
香港禮賓府(Government House)係香港政府接待來賓嘅場所,香港政府嘅一啲重要典禮亦响呢度舉行.禮賓府喺香港島中環半山上亞厘畢道,前身係總督府(俗稱港督府),為英國君主代表香港總督嘅官邸,香港主權移交後,就成為香港特別行政區行政長官嘅官邸.
歷史改
香港禮賓府前身係總督府,1851年起,到1855年起好.1891年响東面擴建新翼,即今日嘅宴會廳.1941年至1945年日佔期間,依然以禮賓府作為港日政府嘅總督府,喺港英期間嘅28個總督有25個住過呢度.
1997年香港主權移交畀中國,原來打算將港督府改名做特首府,作為新任特首嘅官邸,但據講由於擔心英國响府裏面留低間諜裝置,因此當時新任特首董建華拒絕以此為官邸.就此前港英嘅港督府命名出現問題.最初政府稱之為「前港督府」,後來經政府專家討論後,建議將建築物改名為「紫蘆」,取意自建築物上呈深紫啡色嘅屋頂.後來由於呢個名同香港一啲建築物撞名,加上社會普遍唔認同,令「紫蘆」呢個名最終冇被採用,而改叫「禮賓府」.
2005年董建華辭職,新任特首曾蔭權宣佈將以禮賓府作官邸,並使咗1450萬港元進行維修工程,包括改良電力,電訊網絡同埋影音系統,同埋起一個錦鯉魚池,以迎接曾蔭權嘅入住.2006年1月12號,曾蔭權同太太正式搬入禮賓府居住,1月16號起,行政長官同行政長官辦公室由政府總部搬去禮賓府辦公,回復殖民地時期嘅安排.特首入住後,「禮賓府」呢個名維持不變.
建築改
香港禮賓府屬英國喬治時代建築,具有濃厚嘅殖民地風格,响英式建築上引入咗適合亞熱帶地區嘅大型窗戶同陽台.响落成後歷任香港管治者一直有對個建築進行加建同修改,並對原建築多作改動,其中規模最大嘅一次係喺日佔期間由日本工程師藤村正一喺中央加建一座塔樓,屋頂亦由歐洲式改為日本式.
前任特首曾蔭權宣佈將以禮賓府為官邸後,呢座建築物再一次進行修建,其中包括加建一個小魚池以飼養曾蔭權心愛嘅錦鯉.
香港禮賓府現時係香港嘅法定古蹟.
活動改
香港禮賓府除咗做香港特首嘅官邸外,重係特區政府官式接見國家元首,外國政要,重要來賓嘅場所.特區政府嘅一啲重要儀式亦响禮賓府裏面舉行,例如每年嘅授勳儀式,香港運動員出戰奧運會嘅授旗儀式等.1999年香港特區政府同迪士尼公司正式宣佈起香港迪士尼樂園嘅發佈會亦喺府度舉行.
响20世紀90年代中,禮賓府開始接受其他組織機構借用嘅申請,其中最早嘅係由香港電台喺當時港督府裏面舉行音樂會.而家禮賓府每月都會預留三個禮拜五畀慈善,非牟利同公共團體申請借用,舉辦對公眾有益嘅活動,而呢啲活動必須要符合禮賓府嘅獨特地位.
香港禮賓府喺20世紀90年代開始舉行開放日,最初每年一次,家下已增至每年六次,其中一次喺三,四月間府內杜鵑花盛開時舉行.不過唔係成個禮賓府都開放.開放日嘅門券收益多數會捐款做慈善用途.
此外,禮賓府係香港常見嘅遊行示威地點,尤其係過去作為港督府時,好多遊行示威活動都會以港督府為終點站.一般來講遊行隊伍由中環天星碼頭或皇后像廣場起步,到港督府嘅下亞厘畢道嘅側門止,並且响呢度發表聲明,而警方就派人喺度接收示威人士嘅請願信.但係响前任特首董建華執政期間,由於佢唔係住禮賓府,因此遊行隊伍多數改以中環政府總部做終點站.
响六七暴動期間,左派曾經响港督府周圍示威,並响府外貼好多大字報,高叫反對港英政權嘅口號,係呢個年代香港人最鮮明嘅集體回憶之一.
傳說改
關於禮賓府嘅建築民間一直有各種嘅傳說,其中最著名嘅係指禮賓府有一條秘密嘅地下通道可連接中環嘅香港上海匯豐銀行總部同金鐘嘅添馬艦海軍基地(家下中國人民解放軍駐港部隊大廈).事實上呢個係一條二戰時用作防空嘅地道,响1940年11月起,通往當時嘅布政司署,長度比傳言中嘅短.通道嘅入口原設計喺禮賓府嘅花園,但當時嘅港督羅富國對呢個設計唔滿意,就將地道入口改响地牢嘅一個儲物室內.
另一個著名嘅傳說指,20世紀80至90年代過渡期間,中英兩國曾進行一次風水鬥法,中方喺中環起呈尖角狀嘅香港中銀大廈,其中一個角尖正對住港督府.港督府就此請風水專家睇風水,最後決定响港督府花園面向中國銀行大廈嘅方向種上柳樹擋剎.此外亦有傳說指當年起港督府嗰時曾經有風水高人指點,揀咗喺背靠山脈面向海港嘅現址起.曾蔭權上任後,起錦鯉魚池亦被指係化解中銀大廈嘅剎氣.


text:
「太陽」
向日葵嘅花語係太陽咁解!向日葵具有向光性,所以好多人叫佢做太陽花.係香港要見到向日葵應該都要係花店先至會見到,而如果要有一大片向日葵嘅花田嘅話,相信要去到外國先至睇得到.不過諗都冇諗過香港竟然有一個地方有個花農竟然種植向日葵,只不過因為近日香港嘅天氣導致啲向日葵做咗開花,趕唔切收割!亦因為花農嘅豁達,香港人先至有機會欣賞咁靚嘅花海!
「花田」
香港人,香港情.相信好多人都會留意遇到近日有關元朗有一個農場有向日葵花田睇.當然香港人真係有一種一窩蜂嘅習慣,短短幾日就有好多人慕名而去嚟個農場.當然好多人就為咗影一張靚相就乜都唔理,花田亦就係因為咁慘遭蹂躪.老實講花田嘅主人翁其實真係一個好好嘅人,因為唔想心血付諸流水,所以先至開放花田俾遊人觀賞,與此同時希望大家可以親身了解農夫嘅工作和努力.
「尊重」
當然見到啲花咁靚,自己一家大細都有去到花田欣賞,慶幸有機會見到信哥仲同佢傾咗幾句.老實講花田個位置真係好偏僻,如果唔係有媒體報導根本無人會知.當然要多謝信哥嘅慷慨,開放花田俾我哋去欣賞咁靚嘅向日葵!佢真係花咗唔少心血種啲花,只不過當日亦見到唔少人唔理三七廿十一,為咗影相真係走去搞啲花!喂!大佬呀!可唔可以顧及下其他人同尊重下信哥同啲花呢?俾你咁搞,啲花真係好快殘,其他人去到真係無得睇㗎啦!
Also published on Medium.


text:
「籃球」
唔知有幾多人睇過「男兒當入樽」?應該咁講,而家仲有幾多後生仔女依然睇漫畫?我哋成長嘅年代,基本上係漫畫不離手嘅年代.當然而家可以上網睇或者用手機程式睇又得,只不過同拎住一本實實在在嘅漫畫嘅感覺係好唔同.而中學時期大部份人都會打籃球,而「男兒當入樽」就好自然成為大家追捧嘅漫畫之一.當然仲有動漫啦!記得試過一口氣由頭到尾一次過睇晒成套動畫!
「遊戲」
有睇過「男兒當入樽」嘅朋友就一定會記得櫻木花道啦!上年蘋果日報亦曾經用佢做咗一個好特別嘅頭版!點解會無啦啦講起「男兒當入樽」嚟套漫畫?原因係因為近日出咗佢嘅手機遊戲,導致我哋嚟班中年人士再一次勾起童年回憶!你今日玩左未?想信大家第一時間就當然係想快啲集齊湘北嘅所有主角啦,有櫻木花道又點少得流川楓,三井壽,宮城良田同赤木剛憲呢?
「故事」
如果你無睇過「男兒當入樽」嘅話,其實係講述一個籃球門外漢櫻木花道為咗追女子,因而誤打誤撞咁入咗「湘北籃球隊」,最後櫻木發現自己慢慢鍾意咗籃球,最後視籃球為生命嘅故事.當然好笑之餘亦都因為我哋個年代真係個個都會打籃球,一聽到的音樂就已經知道係「男兒當入樽」嘅主題曲,搞到而家有少少衝動再一次重溫呢套經典嘅漫畫!


text:
Day 81 留院的日常
朝早嗌咗個牛肉粉加剪蛋,好味又飽肚
隻腳感覺好返啲,腫嘅範圍收窄咗,我想信明天會更好.食完早餐,開咗套動畫電影-白蛇•缘起,整體唔錯,而且畫風幾好
不得不承認,國產嘅動畫係不斷進步緊, 由我睇佢地最初期嘅3D都起哂角, 個畫面一啲都唔順滑, 到而家做出嚟嘅效果都開始可以媲美外國. 好似以哪吒第一步,諗住出一系列圍繞中國神話嘅動畫片, 打造出一個類似marvel一樣嘅神話角色世界觀, 我得呢個諗法係唔錯, 最起碼係承傳返傳統嘅文化
有進步絕對係一件好事, 停濟不前嘅最終只會被淘汰
今日姑丈係晏晝攞飯比我,都係有雞湯飲嘅
食完飯我有我玩手機,佢地都係沉浸在係抗日神劇當中.我其實唔明點解大陸呢邊啲阿叔阿伯咁鍾意睇近代戰鬥片/劇集,可能真係因為佢地經歷過.不過亦都唔需要明,每個人鍾意嘅野都唔同,鍾意往往係唔需要理由
夜晚嗌咗營養餐,但最終都係忍唔住叫宵夜
一邊食宵夜,一邊睇電影.開咗套-最好的我們黎睇.睇親呢啲青春片,我都會有種遺憾,遺憾自己冇一段難忘嘅中學時光, 戀愛同叛逆嘅青春都與自己無關
中學生涯太平淡了,哪怕係一個缺點都冇出現過,好像白過一樣
而且出黎做野之後,就漫漫發覺好難識到交心嘅朋友.最好嘅知己都幾乎係讀書時嘅玩伴.可能經過社會嘅洗禮,大家都學識咗收埋自己,保護自己,而帶上咗面具
戲裡面女主角本身好平凡,但下決心要令自己變得更好,成為長在樹上最頂端嘅果子.希望各位迷惘嘅覺得自己平凡嘅巴絲,唔好消極,唔放棄總會找到自己嘅方向,成功嘅固然可喜可賀,但失敗嘅又有咩所謂,試過跌過痛過,人生也沒白活過


text:
我係之前透過網上自己提議搵到佢哋嘅,睇佢哋啲相片同reference 都Ok, 攝影師Ethan同Chungy都好好👍,當日我好緊張,同埋有好多野要兼顧,我仲帶埋我隻狗仔去影添,佢哋都落足力咁氹我地,好盡責😍,之前佢都冇話過可以帶狗仔嘅,因為其實有啲人驚狗仔,佢哋都落足力去氹我隻狗望鏡頭,完成左我哋同狗仔影結婚相嘅夢想.❤
我地都無咩要求架,唔需要好騎呢,亦唔需要影到好似煙花大會咁誇張,只要正正常常我地都ok. Pixel Hall Productions 俾左D參考相片我地睇,風格都係我地想要嘅野,同埋價錢都相宜,係我地個range之內,問左佢地又有期,就決定揀佢地 😁 佢地都好專業,我地係Water team,但原來Water唔係主要影相,主要個攝影師叫黑人.Water 氹得D長輩好開心,好識講說話:「飲過龍鳳茶,添丁又添壽」呢D,所以嗰日同佢地相處都係好輕鬆,好舒服,由頭到尾都好開心.
初頭我都完全唔知要做咩,因為未試過做人姊妹,又未參與過呢D出門儀式.我都唔係好知個流程應該係點樣,又無請大妗姐,就淨係靠佢,佢叫我做咩,我就做咩咁😆佢地都會好清楚咁guide到我地要點樣做! 我地有段早拍晚播,條片係非常之滿意💪🏼!佢真係由朝到晚一D精彩片段cap得好好,個背景除左有background music, 就係我地係教堂度證婚誓詞同埋做分享,佢都cap我地個對話出黎做background.我地有D賓客睇到喊,都係我unexpected,好感動!😇
仲有我地個台好得意,台上面有個燈箱,變左會見到backdrop上面有個光環咁樣.咁佢地都好好,係臨開始未同D賓客影相之前就叫我地企上台,試下行前D行後D咁,就會知道企係呢個位,個燈光效果會係最靚,好多朋友睇返D相都話個燈光tune得好好. 我地除左買佢攝影都訂埋photo booth!黑人都有特別行過去睇埋photo booth嘅燈光得唔得,因為頭個半個鐘原來個燈光太爆,咁佢就有幫 staff 調節下個光,再俾D賓客影過,我覺得呢個地方好細心! 佢地整體個性價比都高,我地個range係大概$25000, 唔計photo booth, 佢$25000出黎個效果係比得上$30000-$40000個,所以我地都好滿意!👏🏼


text:
Donki進駐香港令一眾香港人可以一解思鄉嘅心情.近日,喺荃灣海之戀更開設Donki全球第一間嘅壽司店,呢間鮮選壽司自開幕以嚟一直都大排長龍,絕對係近期人氣大熱之選!但亦有一班食客表示食完之後非常失望,所以我同M佬就嚟到鮮選壽司,睇吓係唔係真係咁令人失望啦!
今日係平日午餐時段,排隊時間大概為一個鐘.喺等候嘅時候,我同M佬都有一個問題,乜平時Donki賣嘅外賣壽司係主打高質咩?點解啲人嚟到鮮選壽司會覺得失望呢?所以我哋對於鮮選壽司其實無太大期望,以平常心嚟同大家報導一吓.
首先,聽過身邊嘅朋友話,呢間鮮選壽司出貨好慢,甚至會漏單,但可能我哋係午市時段,呢個情況並無發生係我哋身上.
我哋兩個人叫咗八碟壽司.
日本產帆立貝壽司
真心推介呢度嘅帆立貝壽司,大大粒,非常鮮甜,所以我哋食完之後,再encore咗一碟.
藍鰭吞拿魚壽司三點
三點分別係赤身,中拖羅同大拖羅,非常抵食,特別係有大拖羅,魚身油份豐富,非常驚喜.
厚切大拖羅
呢款大拖羅因為係厚切,食嘅時候油份喺口中迴盪,真係唔捨得吞落肚呀!
厚切三文魚壽司
三文魚都算新鮮,不過不失.
蝦三點壽司
平時食蝦,最鍾意係有膠口嘅感覺,但嚟到鮮選壽司,呢三款蝦都未有呢種感覺.


text:
同事拍拖唔關我事,不過影響到人就唔係咁講.公司有對情侶年紀都唔輕,男嘅叫Lawrence,32, 33歲左右,女嘅叫Momoko,都29歲㗎喇,佢兩個應該冇當過公司係做嘢嘅地方,好嘅時候就打情罵俏,唔好嘅時候就公然鬧交.
我就冇咁好彩,坐Momoko隔籬,中間隔住條僅僅容納到一個人行嘅走廊,每日我坐低之後望去右手邊都會見到一個屁股,冇錯就係Lawrence嘅屁股,因為佢喺office有一半時間都會走埋嚟同自己條女吹水打牙骹,返埋位用內線傾啦,mark到咁實,驚條女畀人搶咗咩!
人哋傾計關我咩事?因為我每次出出入入,斟水,拎copy,或者去廁所嘅時候,都要同Lawrence講聲唔該借借,條走廊位得一個正常人嘅闊度同距離咋,咁樣日日頂住條路真係好煩呀,其他同事都有同感,返埋位或者行出去好似多咗度人肉閘門一樣.
Lawrence同Momoko簡直係天生一對,佢兩個有一樣嘢好夾,雙方都係大醋埕,如果有女同事同Lawrence傾計,Momoko係會嬲,而其實有男同事同Momoko傾計呢,Lawrence一樣會黑面同埋衝過嚟打斷,唉,做男人做到你咁……
不過Momoko都唔好得幾多,初初入嚟呢間公司做嘅時候就中過伏,有次食lunch我約咗人但係未夠鐘,Momoko係咁話等埋我一齊落樓,我公司就3樓,由行出去Office到坐電梯再到樓下,前後可能係兩三分鐘嘅事,你咁堅持要等埋我做咩呢,我又唔係同你食.
嗰陣時唔知咩事,咁同佢一齊落樓啦,原來Lawrence已經喺樓下等緊,一開電梯門,Momoko冇理到所有人嘅目光,箭步衝出去攬住條仔,跟住用一把好嬌嗲嘅聲線同Lawrence講:「唔好意思呀,等咗好耐?我頭先同Dave一齊走.」
有同事同我講,Momoko係專登,亦都唔係第一次,呢條女成日想個男朋友覺得有其他男同事想追佢,唔係咁喪啩!呢啲究竟係乜嘢計謀?我最初唔信㗎,邊有人咁低B做埋呢啲嘢,不過自從嗰一次之後,Lawrence就成日行埋嚟我個位旁邊,長時間同Momoko打牙骹打情罵俏,間唔中仲feel到Lawrence睥住我.
喂你兩個真係極品嚟㗎,快啲結婚啦,互相唔好放過對方,亦唔好放對方出嚟呢個社會連累其他人喇好冇?
唔止一個女同事見過Lawrence同Momoko喺女廁嗰邊嘅後樓梯坐喺度傾計,有時仲會搭膊頭攬住,其實後樓梯又焗又暗,你真係當正嗰度係大草地睇星星咩!仲要係office hour嚟㗎,不如放工先去卿卿我我啦好冇?而家啲酒店好平㗎咋!
最癲係前一排公司開大會,留意返,係大會,十幾人喺會議室,仲有視像裡面其他地區嘅同事,開開下會Senior問大家有咩意見,初時都好正常,真係有同事發表咗幾句,不過Lawrence突然舉手打斷咗個meeting.
Lawrence:「唔好意思,我想講幾句.」
Senior以為佢畀意見,所以交畀Lawrence發言,我當時都係咁諗,點知條友仔講啲咁嘅嘢.
Lawrence:「我想借呢個機會同Momoko講聲對唔住,噚日係我唔啱,我真係好有誠意喺咁多人面前同你道歉,原諒我啦!」
唔止Senior同我,其他同事都呆咗,開緊會呀喂,你兩個耍花槍?全場得一個人有反應,就係Momoko,條女仲喺度笑笑口,好似默認已經原諒Lawrence咁.
礙於視像裡面有其他地區嘅同事喺度,雖然大家都驚訝Lawrence做乜春,但Senior亦好快搵咗第二個同事發表意見當打圓場,開完會捉Lawrence入房鬧咗一餐,後來Senior亦同我哋講:「Lawrence同Momoko呢pair真係好經典,好聽係痴纏,難聽係CLS!」
呢個Senior不嬲係仁慈底,真係鬧兩句就算,佢話呢pair情侶太癲,如果炒咗是但一個,驚另一個會向公司報復喎!
最近Lawrence的確收斂咗少少,而家又輪到Momoko成日行過去Lawrence嗰邊,佢兩個唔係撈㗎,當正office係自己屋企咁,公司有呢啲人真係好難頂.


text:
法國升學心得- 巴黎政治學院 Sciences Po Application | 點報名?| 程序係點?
法國留學應該比起英國/美國/澳洲升學冷門,但如果有意讀political humanities嘅話,其實法國係一個不二之選!而之前都有d followers pm問過我相關嘅野,所以今日決定講吓我自己嘅經歷🤓 講番自己點解會consider法國升學,事緣係因為我見到HKU同法國一間幾出名嘅大學Sciences Po有個dual degree program,覺得幾吸引同埋自己對呢方面都好有興趣,所以就報讀咗~ 首先講吓個programme structure,dual degree係兩年喺法國讀,兩年喺香港讀.報讀之前唔需要識得法文,可以到時再學~ Sceinces Po果度可以揀campus,唔同嘅campus focus嘅地方唔一樣.例如我報讀嘅Le Havre Campus就係focus落europe+asia嘅issues.另外,HKU果度有好多學科可以畀你選擇,如business management, geog哈哈 如果單純係Sciences Po個bachelor degree(其實如果報dual degree,個application system都規定你一定要報埋佢自己個bachelor degree),就係讀3年,2年喺佢自己間大學到讀,最後1年一定要去佢d partner universities到讀.佢partner universities嘅選擇有好多,好多國家同名校都cover到,例如英國嘅話就有Oxford果d啦 至於點樣報讀,其實程序我覺得比起UCAS更為繁複🙈首先,你要去Sciences Po個網站到開個account,然後入面就有超多資料你要填 除咗你d個人資料外,仲要畀埋transcript+predicted grades+CV,仲有2 personal statements (1000 words each).PS有兩份嘅原因係因為一份係for dual degree programme,另一份係for Sciences Po嘅bachelor degree programme.建議兩份都寫一d自己嘅"真心話",因為interview嘅話有可能會問到架~ 講到interview,你會喺submit咗application大約1個月後收到通知.如果有幸去到interview,佢會畀篇新聞畀你,然後有30mins去prep,之後你就會同3位interviewers present你自己對果樣野嘅睇法/意見 (~10mins).d interviewers就會based on你講咗嘅野/議題再問你一d challenging嘅問題.完咗呢一part之後,就會問你一d比較personal嘅問題,可能係關於你嘅背景,志向等等 呢到要提一提番,呢個application嘅reference letter果到同UCAS嘅做法有d唔同,因為你要搵2位老師幫你答Sciences Po準備咗嘅一d question boxes咁. 希望呢個post可以畀大家了解多一d法國升學嘅野啦🙋🏻♀其實如果有意畢業後從事政治/入UN organizations果d,去Sciences Po到讀真係有好大優勢架!佢一路以黎都產出咗好多總統同國際組織嘅主席😳


text:
之前都提過,但凡 d 唔會太阻地方,又比較實用既精品,如果個設計唔係太差既話,我都會買既.不過呢個索袋都出左一段時間,終於都拖係拖到上個星期先決定買
對於我黎講,呢個索袋既設計唔單只唔算〝唔係太差〞,仲幾靚添... 至於令到我遲遲都未買既原因,其實係因為個價錢.呢個 Manis 出既索袋 size,與 Gift Gate 出既大索袋 size 係差不多一樣,但係呢個袋就要成 $30,Gift Gate 既大索袋只係十七,八蚊.相差左四成,一路都未買,就係唸緊究竟呢個袋貴左係邊度?
買左番黎,越睇越覺得好熟口面,原來呢個索袋係沿用 2010 年既『Postage Pekkle』既設計,令我更加唔明白點解舊既設計仲賣得咁貴... 唸下唸下,突然間記起今年 Manis 既 catalogue 都有一款 tote bag 既設計同呢款好相似,但係寫明係手挽袋喎,點會變左索袋...
半信半疑之下,拆開個包裝睇下,原來真係所謂既 tote bag!咁細個 tote bag 真係比較少見,多左嗰四成價錢,其實就係因為多左個手挽位...
呢個設計我係覺得幾靚既,不過純粹多左個手挽位就比普通既索袋貴左四成價錢,又好似唔係幾值咁... 再者,係一個咁細既索袋上加一對手挽,係唔係有 d 『畫蛇添足』既感覺呢?


text:
To 餵人奶or not to 餵,this is the question.
揀埋身親餵嘅,但又想了解餵母乳嘅慘況,呢邊:育兒 – 哺乳埋身篇
揀餵母乳又唔想埋身嘅,唔想承受隻鱷魚/恐龍嘅撕咬,呢邊:育兒 – 哺乳泵奶篇
揀奶粉嘅,相信小朋友有陽光,空氣,水份就會長大嘅,呢邊:孕期 – 奶粉選擇
繼續閱讀 「育兒 – 人奶 vs 奶粉」
點解奶粉嘅選擇係屬於孕期,而唔係育兒嘅階段呢?主要係因為如果你入到醫院之後,BB一出世,如果你唔夠奶,醫院就會問你想飲邊隻牌子嘅水奶.如果到時生完(touch wood)真係無奶,突然要揀奶都幾頭痕.
至於奶粉定人奶嘅選擇,真係好個人.千祈千祈唔好受到其他人嘅影響,我自己係行人奶之路,但係中間經歷過痛苦,真係要好有堅持先至捱得過.如果本身個人意志力薄弱,咁就算啦,無謂傷害自己.Happy mum Happy family.傳送去:「育兒 – 人奶 vs 奶粉」
繼續閱讀 「孕期 – 奶粉選擇」
幾時改名?改咗名未?亦係孕期Q&A常見嘅問題之一,由於我同小寶都係
疑似文盲懶,所以有咗時辰八字之後直接外判出去搵人改,到時如果收返返嚟啲名唔啱嘅,咪再搵第二個改囉.錢解決到嘅問題就唔係問題,最大問題係冇錢姐.
繼續閱讀 「孕期 – 改名 (陳正匡師傅)」
響整個孕期裏面,我歸納左朋友們最鍾意問嘅問題. 繼續閱讀 「孕期 – 朋友們常見問題 Q&A」
呢一篇並唔係講有啲乜嘢養生養胎嘅飲食指南,只係講一個孕婦生理,心理上最基本最需要嘅營養.
繼續閱讀 「孕期 – 飲食 / 補充品」
人人都話要贏在起跑線,依家有邊個小朋友唔使由細開始谷英文.本着有贈品無奶油唔去嘅心態,我都上咗幾堂推銷嘅課程.
利益申報,到最後都係嫌太貴,三間都冇買XD
繼續閱讀 「孕期 – 英語學習之比較(Disney/Oxford/D Mind)」
去到三十幾週,個個人都會叫你執定走佬袋,非常淆底加緊張.所以除咗跟住中後期購物清單照單執藥,買晒基本要準備好嘅嘢,仲需要睇返自己去嘅醫院嘅準備清單,由於我仲未留床位,醫院仲未比準備清單我,好簡單姐,直接打去問咪得囉.
走佬袋 / 臍帶血 / 申請信用卡 / 買陪月勞工保險 / 家居維修
繼續閱讀 「孕期 – 入院前準備 (走佬袋,申請信用卡,買陪月勞工保險,家居維修)」
開始踏入30週,個人有啲怯,無論係日本既280日嘅BB app,定係健康院嘅姑娘,一係就叫你帶定產檢手冊(日本限定)以應付突如其來發生嘅事,一係就叫你執定走佬袋.非常淆底加緊張.好彩我係一初唔算太緊張嘅時候,已經整定project august 嘅google sheet XD所以可以跟着照單執藥.
仲需要列出埋,邊啲係消耗品,最方便嘅就係加晒落去HKTVmall嘅我的清單,到時BB出左世,揦手唔成勢,都可以咁幾個制就會送到屋企.
繼續閱讀…
本身呢舊嘢唔係一個must buy item,純粹係屎忽痕可以睇吓.因為係第一胎,所以當買個另類保險.所以at the end我哋都係買最平嘅package,仲可以送一部價值幾百蚊嘅Ulmuka多功能烘乾消毒煲(蒸奶樽機).
根據Healthbaby Agent嘅講法,理論上所有優惠券贈品要BB出左世之後再幾多個禮拜先至會送到府上,但蒸奶樽機因為要預防早產嘅情況,多數會提早送到屋企.如果懷孕因為任何原因要終止(需符合合約上列明嘅原因),所有預先繳付嘅費用都會全數退返,至於蒸奶樽機就會因為已經開封過而要比番正價.都公平合理嘅. 繼續閱讀 「孕期 – 臍帶血儲存」
懷孕後期症狀
我有嘗試同阿女傾計,叫佢出力幫媽媽推d便便出黎,反正多便便,都係佔用緊佢既空間,屙得出就一家便宜兩家著.
響羊水已經好充足嘅情況底下,阿女好似住豪宅咁,成日喐身喐勢,肚皮可以見到有明顯嘅波幅.肚臍都突埋出嚟.有時佢郁身嘅時候肚臍仲會有泛起白頭浪.
由於佢喺入邊要吞吐羊水,學習點樣呼吸,可能一時唔覺意濁親就會打C EGG.
食咗甜野,或者食飽飯,或者臨瞓嘅按摩時間,都可以feel到佢有明顯嘅郁動.正常人應該係咁,但我身邊發生嘅嘢都應該唔多正常,佢連響返工時間,搭緊車,都可以有明顯嘅郁動.我好擔心佢點解唔瞓覺.
繼續閱讀…


text:
自出娘胎我就係大家所講o既”毛孩”, 體毛比較多,特別係手同腳..由細俾人笑到大! 唉, 你估我想架咩..阿媽生成我咁都冇辦法.
以前細個 都冇乜點理, 到而家大個就梗係越黎越貪靚(試問有邊個女仔唔係丫!),再者我自細就好怕著短裙短褲, 免得自暴其短嘛, 但夏天又會同成班friend去沙灘呀, 遊船河咁..唉, 都咪話唔尷尬!
其實自己都心郁郁想去做激光脫毛, 不過又怕會好痛又怕做得唔好會留疤喎! 我同我男朋友講佢話我無聊, 仲話自然咪幾好囉! 不過同佢一齊耐其實我發現佢好鐘意留意d又白又滑o既女仔, 唉, d男人永遠都係咁, 成日叫個女朋友唔洗整咁靚, 自己又走去望靚女, 激死!
早排約o左班舊同學出o黎gathering, 嘩! GiGi(想當年同我一樣成身毛!)成個唔同晒, 皮光肉滑! 我梗係第一時間去問佢搞咩黎啦, 原來個衰妹走o左去做激光脫毛喎.激光脫毛o係日本就興o左好多年, 又估唔到完來港女都咁buy!
佢話都係聽個同事介紹去o左銅鑼灣間華洋坊度做, 過程唔痛之餘又由美容師同執業醫生操刀(佢仲話個醫生幾靚仔..哈哈!).
前排奧斯卡頒獎禮, Mo’Nique對飛毛腿真係嚇死人!
呂慧儀就唔同喇, 真係又白又滑呀, 著bikini都冇有怕!
於是..上個禮拜我就鼓起勇 氣上o左去華洋坊度激光 脫毛喇!
等我同一眾有興趣做呢個療程但又心大心細o既姊妹們share下個過程啦!
首先醫生幫我進行皮膚分析, 話要因應返我皮膚特質去選擇唔同儀器同方法! 之後就由美容師用玫瑰油洗面奶(好香!)幫我做深層清潔.之 後美容師再幫我搽麻醉藥膏, 再等20-30分鐘等d藥滲透(開始有d驚..).終於到入正題(好驚呀!), 由許醫生(哈哈, 真係幾靚仔喎!)幫我進行激光脫毛, 原來個過程又真係唔多痛.最後就由美容師幫我搽返d舒緩液, 醫生仲提我做完treatment後一星期盡量避免陽光同埋一定要記得用防曬, 更加唔可以用含維他命A/果酸產品或做其他換膚療程.
而家做完個treatment成個禮拜..哈, 從來都未試過咁滑..真係好鬼開心呀! 尋日美容師仲打過黎follow up添, 又幾細心喎!
姊妹們如果有興趣做激光脫毛可以考慮下華洋坊啦! 係喎, 提提你以下幾點:
1. 療程之前4個禮拜內唔好曝曬,拔毛同埋蜜臘 脫毛
2. 療程前一個禮拜唔好用維他命A或果酸o既護膚品
3. 療程前2日自己用剃刀剃下d毛先, 效果會好好多架
Angus’s Beauty Concept 華洋坊: 銅鑼灣謝斐道482號信諾環球保險中心23 樓 2186 6111 http://bit.ly/angusbc_FB


text:
職場上想要有好人緣,唔單止喺逢人問安,用公司嘅訂造便利貼到處寫寫加油,送送創意禮物等等收買人心咁簡單嘅事,更加唔喺只要有才華就可以打遍天下無敵手,如果人緣so so,喺職場註定寸步難行.以下就教教你職場交際五招技巧,招招學識,好人緣自然會向你say hello!
目錄
唔喺所有人都買單你嘅掏心掏肺
「講真心」要識分寸同揀啱時機.面對關係唔深嘅同事,傾你自己琴日同男友嗌交,分手,你以為攞私事分享想博取同事嘅同情同安慰,點知邊一日可能會畀人拎出嚟當茶餘飯後嘅話題,話唔埋傳到主管耳仔邊,仲會認為你情緒不佳等等評語.太過向每個人掏心掏肺,或者會暴露你自己嘅弱點,咁反而對有心人士嚟講,自己主動種低失敗嘅因素.
office入面多講好話,讚美代替批評
如果喺office入面,會議上成日遇到意見不合嘅時候,每個人堅持嘅點都唔一樣,但要點講先可以有好人緣又唔得罪人呢?如果想正確咁表達自己意見,可以先讚對方嘅意見,「我覺得你說得唔錯,但或者我哋可以….」,再嚟表達自己嘅想法.
喜歡畀人讚,想畀人肯定喺人嘅本性,而當你識得掌握呢一點人性基本面,先可以喺職場中如魚得水.
心思細膩體貼.提升好感度
人緣好嘅人,經常可以發現佢哋成日關心人,令team嘅氣氛變得更好.這類型人,心思一定要細.你喺咪都記得曬公司同事嘅名?唔同部門主管嘅喜好?睇得出身邊戰友嘅情緒?喺一D小事上面用心,就可以令人覺得你體貼.同事生日果陣,手寫卡祝福:又或者做個加油小語喺公司嘅訂造便利貼上面,送個創意禮物嚟鼓勵下你嘅下屬.
或者只喺小行為同簡單幾句話就令人覺得好warm,假以時日,好感度自然就up up 啦.
注意對方嘅年齡
面對資深主管,年長嘅同事,經驗比你豐富嘅多,講野要用尊重,謙虛嘅態度,唔好提到對方嘅年齡,去讚其他事,例如「成日見到你氣色好好,真喺羨慕.」,「呢件衫著喺妳身上,真喺好啱你!」令對方覺得自己依然年輕,健康.
善用「同理心」聆聽,贏得信任
有效聆聽,唔淨喺用耳仔聽咁簡單,一定要用「心」去聽.試下喺對方嘅立場嚟體會佢嘅經歷,誠心了解對方嘅感受同需求.用「心」去贏得對方嘅「心」.


text:
目錄
圖檔類型
-
點陣圖
點陣圖,顧名思義係由好多點數(pixel)小點啲組成,如果將圖波就放開觀看,就可以清楚噉睇到好似係打格仔藝術般細方格.呢類圖形能夠呈現出細緻嘅顏色變化同質感,但缺點啫係當影像尺寸越大,要多嘅向素來組成,檔案嘅大小都就變得可觀!
-
向量圖
向量圖形係利用數學運算嘅方式表現出影像嘅屬性,就可以任意噉就放開縮小,甚至係旋轉,都唔會影響原本嘅畫質同檔案大小.好似係利用弧度,形狀,線條呈現嘅卡通人物,幾何圖形,統計圖等等都啱應用於矢量圖波.可惜嘅係矢量圖相較於位圖較唔表現出影像入面嘅豐富色彩同質感變化.
影像格式
-
AI
Illustrator原始檔案格式,為向量類型,故可以無限就放開縮小,攣都唔會糊跌.
-
PSD
Photoshop原始檔案格式,為點陣類型,一般僅可以使用PS開啟同編輯,常用於編輯圖像嘅質地效果,色彩變化.
-
JPG/JPEG
為點陣類型,檔案體積細,係最為常見嘅影像格式.可惜唔支援透明色彩同動畫呈現,而且影像會有一定程度嘅失真(但唔易以肉眼分出黎).
-
TIFF
點陣類型嘅影像格式,而且係好多D影像處理軟件,排版軟件或者吾同作業平台之間圖形相容率最高嘅圖檔類型.雖然檔案容量較大,但係具備唔失真嘅屬性,都可跨軟件開啟,最適宜做為印刷用嘅圖檔格式.
可表現向量同點陣繪圖,唔支援透明色彩.一般廣泛運用於設計對稿,文件傳遞同平面印刷.因為如果將檔案儲存為PDF檔之後,PDF即將所有嘅元素都壓縮係檔內,即便係唔同嘅電腦作業系統,個個都會見到相同嘅畫面,都唔會因印表機唔同而影響排版.
-
EPS
相容於多種美工設計軟件(例如Illustrator,CorelDraw,Photoshop)並進行編輯嘅影像儲存格式,可以儲存點陣圖同向量圖形.另外,可以透過高解析嘅輸出設備上輸出顏色精確嘅向量或者點陣圖,係做分色印刷美工排版人員最愛使用嘅圖檔格式.
-
BMP
標準嘅Windows影像格式,可以儲存點陣圖形.有支援24位元全彩嘅能力(唔支援透明色彩),不過解析度唔夠高時,影像一放開就會出現打格仔效果.而且此格式嘅致命傷係於冇壓縮功能會導致檔案太大而難以開啟使用.
常見的圖檔類型和影像格式有哪些?
了解各種影像格式嘅屬性,係開始住手進行設計之前,想清楚要設計嘅使用目的,呈現媒材(例如電腦,印刷……)同設計內容嘅特點(點陣圖,矢量圖),將有助於決定檔案嘅儲存格式,方便後續嘅應用.設計前搞清楚圖檔類型同影像格式有邊啲,等設計之途事半功倍!


text:
紀念品除咗係熱門觀光地區會見到,都一直係好多活動嘅必備品,除咗能成為當地到此一遊嘅標誌,活動嘅紀念品都可以變成該日子或係該事件嘅回憶鎖匙.
美食遍佈嘅時代,好多人將自己鐘意同富有特色嘅食物以紀念品造型呈現,以墨西哥料理嘅展示會嚟講,就可以出好多相關嘅紀念品.
- 墨西哥薄餅同醬料嘅針織裝飾品
鐘意墨西哥薄餅嘅人,睇下呢個維妙維肖嘅針織品大概要流口水了,除咗薄餅,只係果三種醬料都令人食指大動啊.
- 墨西哥包(Concha)耳環
如果好想試某種食物咁點算?就等佢同你形影不離喇!呢個墨西哥包小巧得嚟又真又有創意,令人想隨時咬甩你耳仔(誤).透過耳環暗示朋友你鐘意呢種食物,下次佢就會買嚟俾你嫁啦.(咦)
- 墨西哥捲餅(Taco)嘅領結
望「捲餅」止渴.如果你冇厚厚雙下巴,可以考慮打呢種墨西哥捲餅領結,餓嘅時候只要往下望,就能見到捲餅,飢餓度下降,離減肥成功之路都近嫁啦.
- 墨西哥烤玉米(elote)抱枕
好多人都愛不釋手嘅「燒番麥」都係墨西哥常見嘅食物!但墨西哥嘅料理方式又大不相同.烤玉米抱枕可愛嘅表情令人覺得心情愉悅啊,飢餓時大概可以對著佢咬一百下,然後抱枕就會沾滿口水……(噁).
除咗墨西哥料理,有D展覽都會出相關嘅周邊商品,舉海賊王特展嚟講,就推行角色嘅產品.
- 海賊王電話蟲USB手指
電話蟲USB手指令人好想食法式蝸牛啊.(誤)可愛嘅電話蟲搭配 USB手指,令呢個紀念品外觀又可愛,實用性又高.
咁多可愛嘅紀念品中,邊個係你心目中嘅第一名呢?睇嚟除咗活動內容嘅豐富,製作可愛嘅紀念品都係現今流行嘅趨勢呢.


text:
初入職場,你就同白紙一樣,冇任何背景同經驗,無論係工作上定人際互動上,就係一切從零開始學習,有時上頭嘅人都未必會明示你應該點做比較好,到嗰陣多數會聯想到所謂嘅潛規則,而真係會因為潛規則而影響做嘢,以下執5個職場上要注意嘅小細節,對初入職場嘅新人好有幫助啊!
-
目錄
準時,吾遲到
當然呢個係職場嘅基本規則,當然係做人嘅基本素養,返工遲到,開會遲到,接待客戶都遲到,如果重藉口大把,噉就冇重視呢件事,人哋都會認為你唔尊重人,噉今年嘅公司禮品都唔好開胃,距離你畀辭退嘅日子都唔遠喇.
-
遇事請假要提前講
生活上少不免會遇到啲因素而做唔到嘢,例如婚喪喜慶之類嘅嘢.然而請假就係向人請示畀假嘅意思,唔係單方面發個短訊「我聽日要出國」,就以為請假成功,呢個只系告知並唔係「請示」.況且,當一個人唔係工作崗位上,係咪會影響工作進度,都要一併考慮,真係要提前講,好畀你嘅主管同同事們可事先做好工作進度上嘅調整.
-
面試時,儀態儀容保持良好
第一印象好重要,唔使多講啦.注意衫係咪正式唔好太邋遢,講儀態有冇合乎禮儀唔隨便.
-
開會中電話熄機會調成震動
唔好明目張膽嘅喺開會上聽電話,玩電話,要尊重開會中
嘅發言者同聆聽者們,唔好以為自己匿係台下就可以偷偷地做唔畀
發現,其實臺上睇得一清二楚,大家身上都掛住員工卡套,要
唔知你係邊個都好難.
-
出入門口禮讓主管,老闆
新加一間公司,少不免會遇到趕住去放工打卡嘅情況,到嗰陣如果遇上主管會係老闆啱啱係旁邊,都唔好失咗禮儀~既使你手上攞住公司禮品送嘅員工卡套趕住打卡,另一隻手都唔好唔記得幫老闆按電梯開門之類,初入職場嘅第一印象是好重要嘅.


text:
阿拉斯加航空 (Alaska Airlines) 對喺亞洲嘅我哋嚟講,好可能係因為佢哋嘅飛行里數計劃先至會認識佢哋~佢哋一直都未有加入任何航空聯盟,所以佢哋好自由咁同嚟自五湖四海嘅航空公司合作.不過嚟講就可能無呢支歌仔唱,事關佢哋剛啱宣佈要同美國航空 (American Airlines) 結盟,並且準備加入寰宇一家 (oneworld) 啦!
根據阿拉斯加航空喺官網嘅公告,佢哋預計喺出年2021年嘅夏天加入寰宇一家,屆時將會容許自家會員兌換所有寰宇一家成員嘅航班,並且向其他寰宇一家航空公司嘅高級會員提供相應嘅禮遇.
至於同美國航空結盟一事就會即時生效,阿拉斯加航空嘅里數可以即時用嚟兌換美國航空嘅所有航班~今個春天內仲會開始容許會員喺美國航空嘅全部航班上累積里數添.另外,美國航空會開辦由阿拉斯加航空樞紐-西雅圖出發,不停站直飛印度班加羅爾同英國倫敦嘅航班~
阿拉斯加航空現時同十七間航空公司有合作協議,其中七間係寰宇一家嘅成員,相當於大半個聯盟嘅成員啦~所以加入寰宇一家都好正常.
喺阿拉斯加航空加入之後,相信佢哋會放鬆兌換機票時對於路線嘅規定.因為佢哋嘅獎勵機票表格係以區域嚟劃分,所以喺兌換機票嘅時候有唔少關於飛行路線嘅限制.
以兌換國泰嘅航班為例,兌換由亞洲前往歐洲及澳洲嘅航班,係限制咗只能夠由香港出發,而不能夠由其他亞洲航點開始行程.要由日本,台灣等地出發就需要另外再買或者換多一張機票.
但如果你係兌換由亞洲前往北美嘅獎勵機票就唔同,可以由亞洲區任何一點出發,再經由香港前往北美洲.亦都即係話,無論你由曼谷出發同由香港出發,兌換機票所需嘅里數都係一樣嘅,亦都唔需要自己另外安排機票返香港上機.
隨住佢哋加入聯盟,大概可以估計佢哋會將獎勵機票重新定價,以便提供更準確咁計算每張獎勵機票所需嘅里數.加入咗聯盟之後,佢哋將會難以限制會員兌換指定嘅路線或者航班,大概唔能夠再用返現有嘅兌換標準.
唔單止係咁,另一樣相信會改變嘅,會係佢哋嘅累積標準.除咗可以兌換合作夥伴嘅航班之外,亦都可以喺搭乘合作夥伴嘅航班時累積里數.如果大家有留意「子艙位」嘅話,或者會知道國泰航空嘅「O」子艙位係屬於最平嘅票價種類,累積落亞洲萬里通 (Asia Miles) 係無分嘅~
但同樣嘅「O」子艙位,累積落阿拉斯加航空嘅 Mileage Plan 反而有相當於飛行距離 25% 嘅里數!除非佢哋嘅兌換標準升到離晒地,如果唔係,話晒換機票又抵啲,賺里數又容易啲,點解唔轉過去玩呀?但當一大班人一窩蜂咁轉過去嘅時候,佢又可以點樣為生喎?
整體嚟講,阿拉斯加航空加入寰宇一家,對佢哋嚟講固之然係一件值得慶祝嘅事.至於對我哋一眾用家嚟講,係咪好事就真係要再觀察,睇下後續發展如何啦!
資料及封面圖片來源:阿拉斯加航空官方部落格 (Blog)


text:
對唔少移英家長嚟講,除咗搵地方住之外,相信最趕住要做就係幫自己仔女搵學校.
有唔少同路人搵我幫手搵學校,都累積左好多唔同家長係搵學校方面嘅睇法.有幾個盲點我相信大家都一定要留意,以免最後搞到自己唔開心,或者影響到小朋友.
不要期望過高
呢個可能都係香港家長嘅其中一個典型心態,就係追求名校.平心而論,一間過往成績好嘅學校當然我哋對佢嘅教學質素會有信心,但係究竟所謂名校要有幾”名”,我覺得都一定要睇住自己小朋友嘅能力而量力而為.
講真,你估真係個個小朋友都適合讀喇沙,女拔,聖保羅男女校咩?
去到英國,我哋啲小朋友母語又唔係英文,究竟何德何能覺得會跟得上英國嗰邊最top嗰批學校.
所以如果去到英國搵學校嘅話,只要間學校係中間或者中上,基本上已經讀得過.Grammer School呢啲揀學生嘅學校,佢揀到你即係代表你都叫有能力,揀唔到你其實就真係算罷,無謂勉強,俾你操一輪11+入到而又讀得鬼咁辛苦,個細路都唔會好過.
切勿心存僥倖
如果係報State School嘅話,喺而家一大堆香港人湧過去嘅時候,大家真係唔好諗住一去到就可以搵到一間心儀嘅學校.
大家有入去各個香港人group嘅話,就知道好多區其實有間學校俾你讀已經好偷笑.
所以大家搵學校,一定要預咗自己係排waiting list,要諗清楚自己間屋究竟要租邊度,先最幫到自己小朋友入到想入嘅學校.
即使俾你有好好嘅策略去報學校,都仲有起碼50%係要靠下運氣,睇吓係咪真係有你小朋友嗰個year嘅學生退學,先有位俾你入.
所以如果有啲幫人搵學校嘅agent,講到包生仔咁款,就真係要小心.
避免港人聚居
我相信大家都開始感覺到有好多區已經住滿晒香港人,令大家都開始留意到太多香港人捩埋一堆嘅問題.
不過我想講嘅唔係爭屋同爭學位嘅問題,而係事實上如果小朋友喺生活上都經常接觸香港人嘅話,對佢哋融入英國呢度嘅學習同埋文化,真係一啲好處都冇.
呢方面大人都一樣,識多啲英國當地嘅其他家長,都真係快啲幫大家知道喺英國好多同小朋友有關嘅窿路.
總之家長們加油之餘,就隨遇而安啦.
大家都係信任英國呢邊嘅教育同社會環境,先之過嚟㗎嘛,係咪?


text:
「資助」
其實之前都有好多人討論過嚟個問題,大家大鑼大鼓咁去申請政府嘅基金或者自助.其實真係無想中咁易!要搵政府錢真係只會浪費時間.就好似「遙距營商計劃」,大家都一窩蜂咁去申請,好多公司急急咁申請做認證供應商,搞完就忙於吸客,忙出報價,仲要個客搵其他公司報價.個個都諗就算唔申請晒三十萬都起碼申請做一個十萬嘅項目啦,但係搞完而家點?
「中伏」
香港就係有一種風氣,就係唔好執輸.政府一話推出資助,個個一窩蜂咁去申請,點知好多人都中伏.點解?因為原本嘅快速批核因為真係好多人申請,所以最後都無辦法做到,甚至乎叫啲人可以做咗先,但係如果唔批就要承擔風險.咁當然唔會無啦啦有人會俾咗錢去做先.另外所謂百分百全額資助亦都無咗影,因為最近有中小企獲批核申請,但係就不似預期,獲批核嘅金額平均只係得兩成.真係中晒伏!
「結局」
當初其實都有諗過申請做認證供應商,但係睇完要提交嘅嘢就已經放棄咗.之後開始申請都已經有好多人問可唔可以幫手申請同報價.當然都忙咗一輪,之後個個都靜晒,等回覆.本來大家覺得可以幫到業界,點知最後都係得個吉.真係想知道最後點收科,如果個個項目都係批得個少少,相信好多中小企都應該選擇唔做.到頭來究竟有無幫到中小企?或者真係買部電腦無咁嬲!


text:
2013年3月9日 星期六
霸王
15 則留言:
阿妹好肥,叫佢扮袋鼠啦:>回覆刪除
這一組相片應該是調返轉來看至啱回覆刪除
由尾看返上頭:
本來家姐瞓得好好地仲合埋眼嘅
細妹唔理三七廿一瞓落嚟
睇佢仲打開眼仔架
家姐沒辦法唯有起身讓畀細妹
家姐仲好細心一路錫錫黯細妹瞓覺
直至細妹瞓着舒服到翻肚
家姐仍然守護着左右回覆
Ummmm.....刪除
原來打開眼個位是家姐播 ...略為修改
由尾看返上頭:
本來家姐瞓得好好地嘅
細妹唔理三七廿一瞓落嚟擲醒咗家姐
唉一世貓貓兩姐妹家姐起身讓細妹喇
於是家姐沒辦法唯有起身讓畀細妹
家姐仲好細心一路錫錫黯細妹瞓覺
直至細妹瞓着舒服到翻肚
家姐仍然守護着左右
最鐘意呢句---->世貓貓兩姐妹,佢地真係好好感情架.刪除
家姐成日都讓細妹架^^
咁都要多得您這位大慈善心腸刪除
肯一次過收養兩姊妹咁大善心
不過可惜她們應該忘記了貓媽
帶她們見貓媽可能闘Fea....
原本只打算收養一位小朋友的.刪除
因為小朋友活力無窮,我又要返工,會照顧不來.
但最係都係心軟了>.<
咁咪最好安排刪除
唔使姊妹分離
兩個又有個伴
您又放心開心
好心有好報呀
都係架,佢地有伴,我唔係屋企佢地都可以玩.刪除
家姐邊夠肥妹爭丫...想問下肥妹同家姐依家大概有幾重呢?回覆刪除
爭下玩下,呢啲先係童!有伴幾好!^_^回覆刪除


text:
大家好!我係Israel,以作曲/演奏爲正職,學習外語爲興趣.先後畢業於中文大學,牛津大學,本科生時喺瑞典隆德大學做交流生生活咗一年,目前喺曼城大學攻讀作曲博士學位.
喺大學讀德文嘅時候,我先發掘咗我對學習,研究語言嘅熱忱,而家閒時教,學各種外語.我亦都係粵語運動嘅支持者,曾經以粵英翻譯嘅身份參與Cantonese Conversations,Easy Cantonese,粵語電影對白語料庫,粵典等工作,同時間亦係撰樂嘅中英翻譯.
2020年十月開始,成立咗絮言.狂想podcast節目,旨在用粵語討論同粵人比較切身嘅語言議題,同埋製作聆聽材料畀粵語學習者.如果想支持節目運作,或者閱讀每集足本逐字稿,歡迎嚟到Patreon做貢獻.
呢個blog嘅成立,係爲咗喺我開始自己探索世界之時,記錄低我旅遊嘅經歷;亦都係爲咗寫下我學習外語嘅途中,各種成功同失敗所帶嚟嘅心得.呢個網站嘅粤文版本最近先開始寫,有興趣嘅話亦都可以用左手邊嘅連結,去瀏覽一下英文嘅文章.
我希望我寫嘅文章可以引起你嘅興趣,甚至啓發到你對學一門新嘅外語踏出第一步,又或者加把勁改進你現有嘅外語.如果你睇嘅期間想同我分享一下你嘅睇法,或者向我問一條問題,可以喺下面留個言,或用聯絡表格send個message畀我.
我學過嘅語言
其實所有以語言爲樂嘅人都知道,永遠都好難講實到底識定係唔識一隻語言.我可以講下嘅係,我學過邊啲語言,而可以用佢哋做到啲乜嘢.如果你有興趣學呢度嘅某一種語言,可以睇下我有冇寫過關於佢嘅嘢,或者又可以留個message,我睇下有啲咩經驗,貼士同你分享下.
我對英/法/德/瑞/波/粵語經驗比較深,有個人學習嘅心得.如果你學緊呢啲語言,我作為一個粵語母語者,我可以以過來人嘅身份,同你講解有啲咩要注意嘅地方,或者有啲咩捷徑,貼士可以學得快啲.想知多啲嘅,不妨留個言搵我試堂添.
粵語:母語.
英語:接近母語.我除咗日常同家人朋友講嘢,其餘情況都多數用英文,書寫嘅話我甚至係英文最順暢.
華語/官話/國語/普通話:聆聽流利,但係因爲少用,所以棘棘哋.
法文:由細個開始學,而家可以自然地睇一本書,或者喺法國生存嘅程度.
德文:學咗好多年,而家有每日聽德文新聞嘅習慣.除咗高等學術環境之外,我都認爲自己純熟㗎喇.
日文:學下停下噉,所以喺日常生活都剩係勉強溝通到.
荷蘭文:玩玩下啫.
俄文:當年去德國之前用咗俄文嚟試下Glossika,成個課程做咗一半,最後結果係說話能力超乎所想,但係聆聽就一竅不通.但係自從學波蘭語之後,發覺我對個文法系統熟識咗,加上基本嘅俄文知識,竟然都聽得明唔少.
波蘭文:我目前嘅摯愛.間唔中查下字典就可以睇到書,亦都好鍾意講.
意大利文:喺大學上咗兩個course,雖然學得幾快,但係還返咗畀老師.
哈薩克語:當興趣玩咗一陣,但係冇幾耐就冇咗動力.
臺語:貪得意玩緊,原來學一種接近母語嘅語言,係咁有趣.
冰島語:學咗幾個月都幾享受,但係因爲武漢肺炎取消咗冰島嘅行程之後,就失去咗動力.
拉丁語:因爲女朋友喺大學讀咗個暑期班,所以陪佢學識咗啲基本要素.
希伯來文:學到可以同人做朋友嘅程度!
英國手語:封城時開始學,後來喺大學上堂,而家間唔中同聾人朋友吹水.
威爾斯文:而家主力學緊!
土耳其文:唔小心鍾意咗佢添,開始咗睇一本文法書.


text:
青沙管制區
青沙管制區(英文:Tsing Sha Control Area)係香港交通管制區.青沙,取自青衣同沙田.香港交通管制區之中,佢係第二個,部份唔使畀錢出入.首個係青馬管制區.管制區按香港法例第594章《青沙管制區條例》(英文:Tsing Sha Control Area Ordinance)設立,管理範圍覆蓋南灣隧道,昂船洲大橋,荔枝角高架道路,尖山隧道,沙田嶺隧道等來往青衣至沙田嘅重要道路,主要目的係全面監察同控制管制區入面嘅交通.
管制區範圍[編輯]
管制區範圍包括8號幹線,大致係由青沙公路起點去到大埔公路美林邨嗰一段,包括:
青沙管制區有一個收費廣場收尖山隧道同沙田嶺隧道嘅隧道費,喺尖山隧道同沙田嶺隧道之間.
2008年1月22號,運輸及房屋局宣布,建議青沙管制區劃一收HK$8;根據新收費建議,估計要80年先可以達到目標回報率,回本期大概56年.
設立青沙管制區係為咗確保8號幹線青衣至沙田段嘅一段路暢順同安全,由交通基建管理有限公司負責管理,營運同維修.
管制區裝咗全面同高度自動化嘅交通管制同埋監察系統,用嚟管制交通流量,協助處理事故,同埋畀資訊駕駛者.管理公司亦可以根據《青沙管制區條例》喺青沙管制區執行相關道路法例,例如有權拖走故障車輛去指定地方,亦會代政府收尖山隧道同沙田嶺隧道嘅隧道費,管理,巡邏,檢查同維修公路等等.


text:
28-29 SEPTEMBER 2019(SAT-SUN)
雖然已經開學一個月,不過去玩係冇分時候嘅,所以心思思就嚟澳門Hea遊一番啦!
今次我地入住澳門十六浦渡假村,話說小小豬第一次外遊就係陪婆婆一齊去澳門玩,當時我地都係入住依間酒店嘅,所以唔多唔少都帶有少少回憶.當然....嗰時仲係BB嘅小小豬又點會仲記得當中點滴,佢嚟到望到AngryBirds張海報就已經超級期待啦~
我地到左碼頭就當然去搭酒店旅遊車返酒店啦~
大約十幾分鐘嘅車程,我地就嚟到酒店,雖然係位於澳門舊城區,但酒店都好有特色,酒店大堂都幾有FEEL添~
CHECK-IN之後,我地就到返房間休息一陣,叉夠電先再去玩啦!
一打開門都有點驚喜,因為我地嘅房間都好大好寬躺,成個感覺真係好正呀~
間房內就已經好滿意,再望埋出去個風景,真係勁有Feel呀~
放好行李休息一陣,小小豬已經急不及待要出門口去酒店三樓嘅憤怒鳥遊樂中心大放電啦~
真係未出發先興奮,入場玩前就可以先係幾個可愛佈置位打卡位啦~
一入場小小豬就已經立即心心眼,因為場內都有好多唔同遊戲,啱晒佢最鐘意走嚟走去呀~
第一站就係「豬豬海盜船」,小小豬話依條透明旋轉滑梯瀡落嚟好刺激呀~
當然唔少得係波波池玩啦~
「憤怒鳥海灘」就可以坐住水泡衝入型波波池,小小豬話好好玩,但要自己拎住個大水泡上去就有好攰啦~
小小豬最鐘意就一定係「豬豬城堡」,係個迷宮入面走嚟走去,仲捉我陪佢玩"捉伊人",玩到我都攰到冇朋友. 好在之後識到一位新朋友仔陪佢玩先放過我咋,所以話.....出外靠朋友依句話係冇錯呀....哈哈~
另一個小小豬至愛地區就係「擊退豬豬區」,睇住佢不停走上走落執波波子彈,然後又玩射槍,睇見佢都真係攰.不過...佢話有得玩係完全唔覺得攰哦~
周圍走都未夠,仲走去彈床狂彈,真係唔明點解佢可以咁多精力呀~
論小小豬逗留得最耐嘅地區就係「軟體炸藥區 」,佢同朋友仔係入面用炸藥箱及石材等軟積木砌出唔同場景,要打敗啲豬豬咁話哦~
男孩子就總係鐘意扮車手,所以就算場內小朋友都幾多,佢都乖乖嚟「憤怒鳥大街」排隊渣返一轉車先~
場內都有個小店鋪可以買一系AngryBirds精品嘅,當然...我又係用嗰一招"影左當買左"啦~
話咁快小小豬係入面就玩左兩個鐘,係入面就當然係玩得超級興奮,仲唔多唔願走.如果唔係佢玩到肚餓,我估佢都唔會走得咁順利呀!
係小小豬同朋友仔玩緊嘅時候,我就當然係場內周圍八卦一返.原來係酒店食自助午餐,小朋友只需要$148就有得食自助午餐之外,仲可以有憤怒鳥遊樂中心兩小時免費入場.入嚟玩兩小時都要$130,加多少少錢就可以又食又玩,咁下次再嚟就識得點可以玩得更加精明啦(我認...我唔係一個精品的師奶仔)!
之後我地就去酒店附近嘅餐廳食個簡單晚餐,之後就返酒店嚟一個特別節目.
其實今次我地嘅澳門之旅主要目的係去旅遊塔下睇煙花,點知當係酒店樓層電梯走廊窗見到旅遊塔時,老公就多多理由建議留係酒店睇煙花(其實係怕個仔周圍走辛苦),最後當然係兩票對一票,食飽飽回房間休息一陣,夠鐘就到傻傻地出走廊睇煙花.
唉...雖然都係冇得近距離睇,算啦,都勝在夠方便.其實我今日陪玩都冇哂電,都要留力明天再玩過~
第二朝瞓醒就當然要去食個自助早餐~
以自助早餐嚟講佢地嘅款式同種類都算多,而且味道都唔錯添~
食完早餐就緊係做小小豬最鐘意嘅事,咪就係去泳池游水啦~
游泳池旁仲有啲用具可以隨便拎嚟玩啦~
游完水仲可以去按摩池浸下,依隻豬仔真係識歎啦~
玩到夠鐘CHECK-OUT我地就離開酒店,之後再到澳門其他地方玩.
小小豬係依兩日一夜十六浦酒店活動都話玩得好開心,緊係啦...又放電...又望遠煙花...又有得游水,俾我咁狂玩兩日都鐘意啦.
不過,其實我同老公都覺住得幾舒服又RELAX,所以下次嚟澳門都可以再嚟住過呀!


text:
流形
喺數學入面,流形(粵拼:lau4 jing4)係一種拓撲空間,佢喺每一點附近局部嚟睇都好似一個歐幾里得空間.準確啲嚟講,一個 n-維流形,或者 n-流形,係一個拓撲空間,入面每一點都有一個鄰域係同歐幾里得空間同胚嘅.
流形係曲線,曲面嘅推廣,喺拓樸學入邊,流形係一種拓樸空間,每點嘅附近都好似(同胚)歐幾里得空間.喺微分幾何入邊,可微流形上邊更加要有一個微分結構,等幾何學家可以喺上邊做微積分.
基本[編輯]
一維流形嘅例子有直線同埋圓,但係「8 字」就唔係流形,因爲個「8」字中間交叉嗰度附近無一個鄰域同一維嘅歐幾里得空間同胚.二維流形又叫做曲面,例子包括平面,球面,環面呢啲可以無自我相交嵌入三維空間嘅曲面,亦都有克萊恩樽同埋投射平面呢啲無法嵌入三維空間嘅曲面(一定有自我相交).
雖然流形局部嚟睇同歐幾里得空間一樣,但係全局嚟睇可以好唔同,例如球面係一個曲面,但係佢係緊緻嘅,而歐幾里得空間唔係緊緻嘅,所以球面同歐幾里得空間係唔同胚嘅.雖然係咁,局部上一個流形入面嘅區域係同歐幾里得空間同胚嘅,展示同胚嗰個映射叫做圖表(chart),當一點同時喺唔同嘅區域嗰陣,佢喺唔同圖表入面嘅座標係唔同嘅,我哋需要一啲映射去對應返兩個圖表入面嘅同一點,呢啲映射叫做過渡映射(transition map).
流形呢個概念對現代幾何學同埋數學物理好重要,因爲佢提供咗一套語言去描述幾何物體嘅局部性質,聯立方程同埋函數嘅圖像(graph of function)都提供咗好多流形嘅例子.
流形可以附上更多嘅結構,其中一種好重要嘅就係可微流形,佢嘅微分結構容許我哋喺流形上面做微積分,另外,黎曼流形上面嘅黎曼度量容許計算兩點之間嘅距離同埋兩條線之間嘅角度,相對論入面好多嘅數學計算都係建基於流形嘅概念.
例子[編輯]
圓形[編輯]
繼直線之後,圓形喺最簡單嘅拓撲流形例子.圓形嘅一部分(即係弦)同直線嘅一部分係一樣嘅,所以可以考慮例如圓形上面嘅部分,佢嘅 y-座標係正嘅(右圖黃色嘅部分).呢個弦嘅任何一點都可以用佢嘅 x-座標嚟描述,所以向第一個座標嘅投影函數係一個弦去 (-1, 1) 開區間嘅同胚:.黃色嗰條弦再加埋呢個函數就形成咗一個圖表.相似地,我哋可以寫埋另外三個圖表:
呢四個函數覆蓋咗成個圓形,所以係圓形嘅一個圖集.
上邊同右邊嘅圖表嘅定義域有重疊嘅部分,就係圓嘅右上角,呢啲點嘅 x- 同 y-座標都係正數.佢哋喺 同 之下都打咗去 (0, 1) 開區間上面.所以我哋可以定義一個函數 ,佢首先將一個數經 打去圓形嘅右上角,再經 打返去 (0, 1) 開區間.設 a 係 0 同 1 之間嘅數,咁:
呢個函數 T 被稱爲過渡函數.
呢四個函數組成嘅圖冊展示出圓形係一個流形,但係佢唔係唯一嘅圖冊,圖表亦都唔一定係由投射函數組成,一個圖冊入面圖表嘅數量亦都係唔定嘅,例如考慮圖表:
同埋
呢到 s 係由 (-1, 0) 呢點去 (x, y) 嘅直線嘅斜率,相似地,t 就係用 (+1, 0) 呢點.由 s 打返去 (x, y) 嘅反函數係:
可以睇得出任何 s 同 t 計出嚟嘅 x 同 y 都符合 x2 + y2 = 1.呢兩個圖表組成咗圓形嘅另一個圖冊,而過渡函數係 .
呢兩個圖表都差一點先覆蓋到成個圓形,事實上,可以證明無方法用一個圖表覆蓋成個圓形,例如雖然可以用一個開區間覆蓋個圓形,但係咁樣就會有啲圓形上面嘅點對應開區間上面多過一點,咁就唔係同胚喇.


text:
#ParentLicenses1736
究竟係我愚孝,定家姐不孝?
爸爸差唔多70, 近年身體多咗病痛,經常要出入醫院
有去過政府醫院嘅都知香港醫療負荷有幾爆煲,尤其呢兩年疫情,覆個診起碼排你大半日.因為實施社交距離,輪候區冇咩位俾你坐,罰企之餘,仲要睇完一個部門再搭𨋢上上落落去第二,第三個部門,排完呢樣又嗰樣,唔好話老弱病殘會吃力,就連我哋後生陪佢等都覺得攰
媽咪嘅身體狀況托賴OK,但因為疫情關係,加上佢腳關節又唔太好,所以通常都係我同家姐兩姊妹輪流陪爸爸覆診
後來家姐開始搬出好多藉口,一時話請太多假俾公司詐型,一時話外傭姐姐病咗,一時又話醫院多菌驚惹到俾小朋友
家姐有幾次仲話懷疑自己確診,為公眾著想,唔想做行走中的病毒,就走嚟教訓我:「你又冇小朋友,flexible過我好多,好心就多啲陪爸爸去醫院」
就算要我請no pay去都絕對唔係問題,只不過通常隔多幾日就會見到家姐出post,一家生生猛猛咁周圍吃喝玩樂.雖然佢堅稱唔係同一日,但見到佢笑個樣,我就笑唔L出
可能連爸爸都覺得唔好意思成日要我哋請假陪佢,有好多次佢都話自己搞得掂,唔使陪.家姐當然即刻俾like啦,仲話我:「成日當老豆廢,好傷佢自尊,佢仲唔開心」
直到有一次,我收到醫院電話話爸爸因為覆診等𨋢等得唔耐煩,於是自己行樓梯仆咗落嚟,仲跌爛埋部電話
家姐話臨時臨急公司唔俾請假,又話覺得老豆似attention seeking,但後來我懷疑佢嗰日成家去咗staycation
其實你唔想去,可以直接講,我一個去接爸爸都OK㗎
當日去到醫院,姑娘同我講話我爸爸成日都唔認老,仲問人可唔可以叫佢叔叔,唔好叫伯伯;有時醫生同佢講病情,佢扮明,其實又唔係好明,叫我哋下次最好有個後生陪吓佢
唔知係太嬲定太內疚,我嗰日成程車喊到收唔到聲,成三十歲人最後都仲要個老豆當我小朋友咁安慰返轉頭
抑壓過後,我同家姐開片,我屌鳩佢不孝,佢屌返我愚孝,仲發爛渣話我:「冇小朋友根本唔理解作為working mom行唔開嘅難處」
喺爸爸嘅病情開始比較反覆時,家姐竟然宣布移民,上年年尾冚家飛埋英國
我有問佢:「會唔會考慮將計劃延後,等爸爸病情穩定先走?」
家姐:「香港而家搞到成篤屎咁,為咗下一代,走係刻不容緩,冇得傾」
三年前七月,我夠有叫你為咗「下一代」一齊去維園,但你話危險揀咗去主題公園咋嘛
最後,佢當然又出絕招啦,話我:「冇小朋友,根本唔會明做父母嗰種燒到埋身非走不可嘅急切」
再續道:「個女再大啲先過去會學唔好純正英文,適應唔到英國生活」
當年家姐會考炒車,之後爸爸供咗佢過澳洲讀書,佢好介意自己太遲留洋講唔到ABC口音
總之,佢一句「為咗下一代」,我哋「呢代」同「上一代」通通都要讓路
道理或對,但是否人情卻敗?
年初,即家姐移民後一個月,爸爸多次進出ICU,來回地獄又折返人間,因為爸爸隨時會走,醫院酌情俾我同媽咪疫情下照探病
我叫咗幾次家姐返嚟,但次次都俾佢話返我:「你唔理智同冇腦,即使我返到嚟,爸爸病情都一樣會惡化.再者香港當時正值第五波高峰期,返港除咗要嘥時間隔離,萬一期間我中咗招,惹俾爸爸仲大獲」
咁唯有視像囉,但十次有九次佢都只係隊部電話俾個女,自己講兩句就行咗去,不過我知爸爸即使隔住個芒,見到佢哋都係好開心
三月中,爸爸離開咗我哋,因為遺體有omicron,只能直接火化,遺憾無法辦一個體面嘅喪禮,正式道別您
家姐都有悼念爸爸,喺Facebook悼,仲呃咗300幾個like同一個嬲,但佢依然以疫情為由,繼續no show
記得每次幫爸爸攞張身分證去醫院登記時,一打開佢銀包都會見到我同家姐細個張學生相;記得細個食物中毒,爸爸一手抱家姐一手抱我,好man咁衝入急症室;記得6月某日,爸爸帶我去維園嘅燭光晚會;記得佢會講好多我出世前嘅事我聽
記得嘅太多,時間卻太少
我成日覺得唔係我陪爸爸走最後一段路,反而係爸爸媽媽陪我走咗30年路,我其實先係最幸福嗰個
辛苦您,您終於可以好好休息啦
至於家姐,我唔肯定係咪做咗人父母後,就會無私自己下一代而自私上一代.我絕對認同家姐係一個好媽媽,生仔有考牌,但做人仔女個牌就好似突然間冇咗囉
上個月最後見家姐出post係話去歐洲散心喎,然後我block鳩咗佢
文章來源:讀者投稿@呀妹


text:
我教學生同埋指導人自學外語,已經差唔多十年嘞.
一方面,我可以準備有結構嘅課堂,而另一方面,我主要嘅教學方法係「解難」.我作為粵語母語者,學過咁多唔同嘅語言,可以搵到最有效,最啱你嘅方法同埋捷徑,嚟幫你解決你遇到嘅障礙,達到你學語言嘅目標.
每堂後,我都會整理返嗰堂學過嘅生字,用語畀你.因為,噉樣嘅老師,正正係我自己都會想跟嘅老師.
如果你聽落覺得啱你嘅,
目前,我提供個人化課堂嘅語言有:
英文
我自從網絡時代以嚟,就大部分時間都浸淫喺英語世界裡面,而家就住緊喺英國.HKDSE straight 5**,牛津大學哲學碩士,都證明我嘅英文喺唔同領域都應用自如.不論你想搬去英語區生活,想輕鬆享受英語媒體,定係考試,我都可以用香港人嘅角度,幫你搵到最容易吸收嘅方法,同埋令你發音,用語都更自然.
德文
我喺大學副修德文,期間喺香港大學生德語演講比賽贏咗獎.後來海外交流時,有攻讀德文文學,同埋用德文上唔同嘅堂.德文文法,結構看似複雜,但係我可以從學習者嘅角度,為你解畫.初學者,中階都歡迎!
法文
我由小學開始就有修讀法文.我知道點樣可以最容易掌握到法文裏面棘手嘅發音,同埋喺眾多嘅文法課題入面,挑出最有用嘅語法嚟學咗先,等你可以盡快開口講呢個咁靚嘅語言.現正接受初學者報名!
波蘭文
個個都話波蘭文係世界上最難嘅語言,但係我就唔認同.點解?因為我學咗囉!當初彷彿空手入白刃噉開始,後來過五關,斬六將,可以暢快噉享受波蘭語嘅YouTube,Netflix,我儲埋咗好多貼士,將個語言拆解成易學嘅課題,易於反覆操練.如果想認識哥白尼,蕭邦嘅母語,就嚟同我一齊學啦!
自學咨詢
鍾意自修多過畀人教?冇問題!不論你學緊咩語言,我都可以用我學外語嘅經驗,引導你進入有效率嘅自學過程,討論點樣可以盡用你手頭上嘅學習資源,提升你嘅自學能力,同埋透過定期報告同自我檢討,確保你進度理想,可以達到你嘅目標.
用以下表格,可以問我攞價同埋安排上堂,試堂仲有半價添!


text:
你會唔會仍然好迷茫?究竟係中咗H1N1抑或只係好小事嘅傷風感冒?發燒同埋流鼻水唔駛佢講,你一早自己都知啦!無啦啦個頭勁痛究竟係咩原因?有冇隠疾?個醫生究竟有冇料到?
其實,好似以上差唔多樣嘅喺審計報告或者Management Letter,都唔係未見過!
理論上,審計報告中嘅內容應包含五個方面:
1) Nature of Observation:
在以上睇醫生嘅例子,作為Auditor,應該首先好清晰咁解釋究竟發生咗咩事,好似個醫生應直接話俾人知道,現在患嘅係乜嘢病.
2) Cause/Reason:
凡事總有前因後果.以上例子,發現發燒同埋流鼻水只係發現咗一啲好表面嘅「現象」,因乜事引致發燒流鼻水?頭痛係因為同發燒流鼻水有關?抑或係早前撞親個頭引致?
3) Effect/Impact:
又用番上面例子,正常人都會問:「咁我家吓係唔係大件事先?嚴唔嚴重?會唔會有其他乜嘢風險呀,危機呀等等?唔理佢會點?會唔會累街坊?出事機會大唔大?出事的話,可以有乜後果?.....」
4) Recommendation:
正常人又都會咁問:「咁我家吓點算好?」呢方面,不外乎係有關點樣善後同預防.但跟以上睇醫生例子有啲唔同,Auditor嘅初步建議未必一定係靈丹妙藥,因此,結合埋Auditee嘅實戰經驗,然後歸納出嚟嘅建議,往往更加具參考價值.
5) Auditee Comment:
Auditee要有say,呢點係最基本嘅尊重.Auditor講嘅發現究竟同意唔同意?總得要有所表示.仲有,將會點樣落實善後同預防呢?幾時搞呢?都要交待吓嘅.


text:
狗仔隊
狗仔隊係指一啲跟蹤,監視知名人士(例如演藝人員,政治人物,皇室成員,運動員同商業人士等),然後偷拍,偷聽同翻查垃圾等活動嘅記者.此外,亦可解作警察專門負責跟蹤同拍攝疑犯嘅部門,例如香港警務處刑事情報科,香港入境事務處專責調查組同美國聯邦調查局等等.
起源[編輯]
狗仔隊呢種職業喺1958年第一次出現,原為意大利文「Paparazzi」係意大利姓氏Paparazzo所對應嘅單詞「蚊」嘅複數形式.1960年同1963年,意大利導演費德里柯·費里尼喺電影《甜蜜生活》(La Dolce Vita)同《8½》(Otto e Mezzo)中製造出一個名叫Paparazzo嘅角色,係一個專門拍攝名人私隱嘅記者.從此「Paparazzi」就成為嗰啲專門搜刮名人私人生活嘅形像.
形式[編輯]
狗仔隊通常會揸電單車或私家車,喺目標人物出沒地方守候,進行拍攝或偷拍,並貼身跟蹤目標人物架車.佢哋甚至會搜索目標人物住過嘅酒店房,連丟棄嘅垃圾都唔放過,務求知道目標人物不為人知嘅生活習慣同喜好.
狗仔隊對目標人物造成好大嘅困擾,除咗窮追不捨帶來嘅麻煩外,亦侵犯咗目標人物嘅私隱,令目標人物仿如24小時活喺公眾嘅監察之中.
不過狗仔隊一般認為,自己對目標人物帶來幫助多於滋擾.狗仔隊為目標人物,尤其係藝人帶來人氣,令更多人留意.狗仔隊本身亦係一門賺錢嘅行業,一幅震撼性嘅相,喺歐洲,美國等地可賣得價錢數以萬美元計.
除咗追蹤嘅攝影記者被叫做狗仔隊,政府政風單位專門捉唔正當行為嘅公務員(例如:搞婚外情,飲花酒,出入唔正當場所,收賄賂等),呢種被叫做政風狗仔.
另外徵信社通常亦有狗仔隊嘅功能.


text:
TVB1967年創立以嚟,有住好多嘅綠葉演員,畀觀眾留低咗深刻印象.雖然佢哋唔系螢幕上嘅主角,但俗語有講“綠葉襯紅花”.每部劇固然有主角同配角之分,但系佢哋都系講缺一不可.而現年66歲香港資深藝人,TVB綠葉演員謝雪心(心姐)就系其中之一.
講到謝雪心,睇過港劇嘅朋友,對佢個名同樣一定都好熟,因為佢都算系TVB近年嚟最具代表性嘅綠葉之一.謝雪心生于書香門第,佢系我國偉大思想家,教育家孔子嘅第76代后人.因此有個極具文學氣息嘅原名——孔令馥.
看似溫柔內斂嘅謝雪心,自細就練習游水,好有天賦同能力.系一個名副其實嘅游水健將.據悉喺佢3歲嗰陣就參加游水比賽,獲得咗唔少獎.唔到6歲就參加海泳,喺12歲仲考到游水教練牌.直到而家已經66歲,謝雪心都還保持游水鍛煉.
同時喺父母嘅熏陶下,謝雪心對粵劇有濃厚嘅興趣.據悉佢喺7歲就開始做童星拍劇,后來獲得大老倌任劍輝,白雪仙賞識,畀收為入室弟子.
經過多年嘅學習同積累,謝雪心都成為嗰個年代最具代表性嘅粵劇花旦.
到上世紀90年代,謝雪心開始涉足影視界,喺1996年加入亞洲電視,拍咗幾部劇集.喺當時佢仲系畀觀眾同公司高層封為“亞視汪明荃”.
2008年開始,謝雪心轉投TVB.加盟初期,幾乎都系飾演奸角,憑住精湛演技,成日都畀觀眾恨之入骨.佢仲憑借住經典劇集《巾幗梟雄》里演出,獲得咗2009年萬千星輝頒獎典禮最佳女配角.
近年嚟,謝雪心喺《降魔嘅》,《師奶Madam》,《跳躍生命線》等劇集度都有精彩演出,令觀眾印象深刻.
而謝雪心嘅感情生活都同佢演藝生涯一樣都咁美好.謝雪心嘅老公名叫陳啟亨,而家系一個生意人.據悉兩人系當年系游水隊嘅師兄妹,青梅竹馬.
謝雪心12歲嗰陣就識咗陳啟亨,相處咗八年后,兩個人就順成章嘅結婚,當時謝雪心先20歲,結婚之后兩人育有一個女.
一次喺接受傳媒采訪嗰陣心姐透露其實兩個人喺結婚之前冇拍拖,直到結婚之后兩人開始拖手,約會啊.而家兩人已經一齊攜手走過46年嘅風風雨雨,依舊恩愛如初.
從細受到粵劇嘅熏陶,心姐自帶高雅嘅氣質,顯得好有涵養.同樣心姐都好低調同馴品,多年嚟做咗好多慈善事業,有得閑時間就到老人院做義工,唱粵劇畀老人聽.


text:
魚蛋
魚蛋(粵語:jyu4 daan2)係廣泛分佈喺中國南部,香港,澳門,同東南亞嘅小食,喺香港特別常見.佢係用魚肉同埋澱粉,撈埋調味料整成.佢多數都係圓碌碌形狀,但係亦都有第二啲樣,好似正立方體咁.香港嘅食肆通常寫佢做魚旦,普通話就通常叫佢做魚丸.
魚蛋喺斯堪的納維亞都可以揾到.
製作方法改
東方嘅魚蛋製法係將先將魚切絲或壓平.然後再將魚肉一面加鹽一面撈均,直至質地軟滑為止.呢個技巧類似蟹柳嘅製作過程,都係靠咁嚟將魚肉入面本來紏纏一齊嘅蛋白質拉開,令肉質變得有彈性.
世界各地嘅魚蛋改
中國福州改
香港改
香港嘅魚蛋始於1950年代嘅流動小販.呢種魚蛋用油炸過,外層金黃色,用好平嘅鯊魚肉製作,爽口彈牙.通常用竹籤串起幾粒賣,亦有啲係用紙杯裝住.小食檔每串 / 每杯有幾粒就唔定,價錢視乎食檔喺邊度(大約 4 至 10 蚊一串 / 杯).有啲小食檔專賣魚蛋,就好似西方嘅熱狗攤.食嗰時通常會落辣椒醬,咖喱醬,甜醬.一般嘅魚蛋檔有辣味同原味兩款魚蛋畀人揀,辣味魚蛋通常浸喺咖喱汁(叫咖喱魚蛋)或者沙爹汁,而原味嘅魚蛋就會浸喺清湯整熱.
統計改
2002年嗰陣有人統計過,香港人每日食 55 噸(即係大約 375 萬粒)魚蛋,即係每年大約 13 億粒,又即係每人每年平均食 196 粒魚蛋[1].
台灣改
台灣嘅魚蛋主要用虱目魚肉整成.虱目魚嘅肉令台灣魚蛋有獨特嘅質感同味道.呢個亦都係虱目魚嘅主要食法.
印尼改
喺印尼,魚蛋叫「bakso ikan」(印尼文,意思係「魚肉丸」).印尼嘅「bakso」(肉丸)多數用牛肉整,但間中會有用魚肉整嘅.印尼人偏好將呢啲魚肉丸同豆腐,魚肉烏打同湯一齊上.
菲律賓改
魚肉丸喺菲律賓係幾受歡迎嘅地道小食.菲律賓最常見嘅魚蛋叫做「bola-bola」(菲律賓文,意思係「球球」),形狀有啲扁扁地,多數用墨魚或者鱈魚整成,再配甜辣醬或者甜酸醬.
泰國改
喺泰國美食入面通常將魚肉丸炸或者燒.有時會加泰式咖哩.泰式魚肉丸主要用七星飛刀整.
斯堪的納維亞改
瑞典嘅「Fiskbullar」同挪威嘅「Fiskeboller」通常係罐裝賣.瑞典人鍾意將魚肉丸同薯蓉或者飯一齊上,再配魚子醬或者其他海鮮醬汁.而挪威人就鍾意將佢哋嘅魚肉丸同薯仔加白汁一齊上,或者加咖哩或蘿蔔條.


text:
2013年9月14日
惡頂!
同枱當中有個低頭男加埋兩個港媽,個低頭男坐正喺個上菜位度,一坐底就話Q之你,只顧住玩佢嘅 Whatsapp 同埋 Line,因為哥仔個三叔電話嘅畫面實在太過大,個個人都見到晒佢 send Line 用緊果啲核核突突公仔.
條友仔真係當正自己玩緊 Whatsapp 同 Line 係可以大叉晒嘅,下下上菜時放在佢面前啲嘢,自自然然就會有阿四仲手去幫佢接埋,擺好位,大家幫佢斟茶遞水就更加係老奉添架啦,不特止,佢睬吓人都有味添過喎!
點菜係港媽們嘅嚐好,一點就點足九萬幾樣嘢(我知道,最後食到成枱剩的話,佢地一定唔會傷身食多兩件,而係會迫啲男性動物監粗食晒佢),呢個時候個低頭男就即刻起頭,開聲反抗話唔好!兩個港媽即時眼例例,好一副唔怕折墜嘅咀臉.
港媽 A 開始講佢點幫個女搵 play-group 啲嘢,又咁,又咁,又咁咁咁…..
我冇出聲只係聽,心中卻對佢講:妳有病牙?妳個女連牙都未出,坐都未穩喎?!
港媽 B 就教佢一定要開始準備定點報聖乜乜聖物物學校,又話可以點駛橫手點拉關係…..
我又心諗,聖乜乜聖物物妳識得邊個呀?係,香港啲教會係唔爭氣,但冇妳講到去到咁腐敗吓嘛?我差啲想話佢知,知唔知好多教會學校係唔會賣賬架?知唔知連同宗牧師嘅仔女都冇面俾架?
港媽 B 忽然問我個仔讀咩學校?當年點樣搵學校?
我答佢我個仔只係讀緊屋邨學校,當年靠政府派位架咋.
結果,我又收到兩雙睇人唔起嘅眼神.
16 則留言:


text:
早排公司想炒一個好卸膊嘅廢人,然後請返一個正常人,由於件事要秘密進行,所以唔方便公開出招聘廣告,我搵咗headhunt幫手之餘,另外亦周圍叫朋友介紹,結果我女朋友個阿哥話佢契妹搵緊工想試下.
本身已經對契哥契妹呢啲稱呼冇咩好感,通常係溝唔到先至認契妹,加上係女朋友阿哥介紹,驚之後有咩事又面左左,不過始終要畀面見下嘅,話唔定真係適合可以嗱嗱聲搞掂呢!
要秘密進行因為驚公司個卸膊精玩嘢,全office都對呢個廢人好反感,唔做嘢冇承擔而且態度差,見高拜見低踩,唔花時間講佢喇,總之我約咗女友阿哥個契妹見工啦,地點喺公司附近間coffee shop,打算簡簡單單做個interview,阿姐都跟埋落去見.
行緊去coffee shop嘅時候收到女友阿哥電話,佢話契妹諗諗下覺得唔上office見工有啲危險,所以搵咗個女仔friend陪埋喎,我聽到嗰下已經O晒嘴,coffee shop公眾地方咁多人,安全過上office啦,更何況咩年代呀?搵個friend陪見工?保姆呀?定係明星帶埋經理人出嚟傾合約呀?
我即刻同阿姐講,而阿姐都覺得好奇怪,不過既然出咗嚟喇,咁就見埋先囉!
入到coffee shop有兩條女等緊我哋,其中一個幾靚(下稱靚女),不過唔係契妹,佢係契妹個friend,真係搶晒focus,算啦,請人唔係睇樣,最緊要適合份工,點知契妹拍住佢個靚女friend唔止輸外表,就連談吐舉止都輸埋.
叫契妹介紹自己,拉牛上樹唔知講緊乜,分唔到係太緊張定係有個friend喺度反而唔聚財,係咪搵自己笨呢!全程interview亦都答到甩甩咳咳,我哋份工雖然唔係行街sales,但都好多機會要同客溝通,契妹全程好似一隻驚弓之鳥咁真係唔掂喎,做乜女友阿哥鍾意啲咁嘅類型㗎!(Sor,我洗唔甩溝唔到女先會認契妹呢個觀念)
契妹個靚女friend其實好識做,不發一言兼自顧自睇電話,明顯係想幫契妹減壓,期間仲想自己坐過隔籬枱唔阻住我哋,可惜未起得切身換位已經畀人坐咗,coffee shop又好full,所以佢一直靜靜地坐喺度.
後來有一part我哋要用簡單英語交談,講咗幾次契妹都聽唔明條問題,我已經feel到有隻烏鴉飛過,正當阿姐唔耐煩想提前結束個interview之際,靚女挺身而出解圍,仲好識做咁樣搭個落台階畀契妹:「可能呢度太嘈佢聽唔到.」
靚女再轉向契妹解釋條問題:「頭先佢哋問What activities or internship have you participated in? 之前你咪去過一間紙業公司做實習嘅,或者可以講下.」
好可惜,契妹都係答唔掂,講講下轉用中文,咁真係幫你唔到喎!
我阿姐無厘頭向住靚女講:「你呢?之前有冇一啲活動或者實習工作經驗,不如你示範答一次吖,介唔介意用英文講?」
結果靚女以流利英語對答,跟住唔知搞咩我阿姐好似變咗同靚女interview咁,當時已經知契妹徹底輸晒㗎喇,臨尾我話:「好,今日係咁多先,辛苦晒你哋過嚟呀,最後有冇咩問題想問?」
呢個時候契妹突然生猛,搶住咁問:「有呀,想問下幾錢人工呀?如果我而家嚟做,唔夠一年但又到新年,咁有冇雙糧呀?按比例計定係做滿一年先有?」
唔係話唔問得,不過……契妹你應該冇機會體驗啫,咁我都有照直答.大家一齊起身離開coffee shop嗰陣,在公在私我都要take care契妹,而阿姐就殿後同個靚女傾計,我聽到佢問靚女叫咩名,而家有冇搵緊嘢做,有冇興趣入嚟公司做,最後仲拎埋電話.
結局唔使賣關子啦,阿姐隔咗一日主動聯絡靚女,真係請咗佢嚟做,反而係我擔心契妹會嬲,然後搞到女友個阿哥又嬲,但原來我嘅擔心係多餘,女友阿哥話契妹係咁踩我間公司孤寒,份雙糧要按比例出好小家喎……小姐,先唔講interview嘅表現,嗰陣係10月,返得工都11月,好多公司係要做滿半年先可以按比例出雙糧,有啲未做夠一年直情冇,呢度唔算差㗎喇.
後來同靚女做咗同事,我講笑話嗰次喺coffee shop明顯搶咗份工,不過靚女誓神劈願話唔係,阿契妹當日中午先叫佢陪interview,事前完全冇準備,否則唔會著牛仔褲波鞋喎!咁就真係似足選美,通常個冠軍都係話陪朋友參加,最後個friend落選而自己贏咗.
契妹下次唔好再搵人陪見工喇,自己又緊張,仲要讓埋位畀朋友,雖然佢睇唔起我哋公司啫,不過咁樣interview都唔夠專業,coffee shop有咩好驚吖,呢個顧慮又真係有啲多餘.
《過來人》新增咗畀Like同畀嬲嬲嘅功能👍🏻 有時間去睇下再一齊互動啦!
https://hkofficedaily.com/job-review-list/


text:
冬天去首爾,天寒地凍,一片白濛濛,最啱就係食啲又養身又暖胃嘅野食!做完歷史學家行完景福宮,無理由唔兜過去食返煲土俗村人蔘雞呀?
土俗村應該係首爾市內數一數二既人蔘雞專門店,呢到唔單止多遊客,就連韓國國民都好鍾意去!喺韓國,有個原理叫「以熱治熱」,即係指藉住好熱既天氣加埋食好熱嘅野,將身體裡面嘅毒素通過流汗排出!
所以啲人通常都習慣係夏天先食人參雞,咁就可以喺排毒嘅同時吸收返人蔘雞嘅養分,調理身體!不過‥‥‥我地係香港人嘛!香港人幾怕凍你都知架啦!凍到可以得-16度,理得你係咪夏天補品,暖胃最緊要,如果唔係仲邊有力氣周圍玩!?
由於「土俗村」實在太出名,所以PND今次就教潮友記住記住記住,要避開食飯時間去「補身」!
PND大概朝早11點鐘去到,該時段完全無人,咁大家就可以舒舒服服咁食啦!建議潮食友們都可以哩個時間左右去到食返個brunch,補充體力,再開始一整日既行程喇!
土俗村有好多款人蔘雞可以選擇,包括蔘雞湯,烏骨蔘雞湯,漆雞湯,藥膳燉雞乜乜乜,PND就揀左最普通既蔘雞湯 (15,000won)!
蔘雞湯上到黎仲滾緊嫁!個湯睇落無乜特別,以為會淡而無味?其實個湯底係用左30幾種藥材熬製而成,所以味道係非一般程度嘅濃郁!淨係飲一啖湯已經好醒神,你會感覺到身體係會由裡面暖到出嚟,再由出面暖返到裡面!
至於雞肉方面,嫩滑就係一定嘅!輕力地用筷子一夾已經可以將雞肉撕開!雞件裡面放滿晒人蔘,紅棗,銀杏等衡氣活血嘅食材!主角人蔘仲有半隻手掌咁長!非常足料!食完即刻覺得啲血氣都運行得快啲!得湯同雞驚唔夠飽?洗乜驚!雞裡面仲有滿滿的糯米,糯米同雞肉可以分開食,將糯米撈混喺個湯到,好似食粥咁食亦得!得左!
如果平時係食開重口味既朋友,亦都可以加少少鹽或者將附送嘅人蔘酒倒落煲蔘雞湯到!即刻將煲又補身又暖肚既蔘雞湯昇華到另一層次!另外,亦會有啲朋友好怕人蔘陣味 (其實PND都好怕),但係蔘雞湯就唔會有呢個問題!上面都提過,因為佢用左好多款藥材一齊熬個湯底,所以個湯基本上已經吸收晒各種藥材既精華,蔘味唔會特別出!
토속촌
地址:서울 종로구 자하문로5길 5 (체부동)
首爾市鍾路區紫霞門路5巷5 (體府洞)
營業時間:10:00 - 22:00


text:
「愚人」
每年嘅四月一號係愚人節(April Fools’ Day),佢嘅起源係嚟自歐美地區.當日大家會用各種招數整蠱人,反應慢嘅人就當然俾人整蠱啦,最後都係要俾人提醒先至記得今日係愚人節.而近年因為社交媒體嘅興起,所以好多品牌都會係今日出一啲整蠱嘅文章.不過有時有啲嘢真係唔應該攞嚟玩嘅,尤其而家咁疫情嘅情況下.真係唔怕個世界再混亂啲咩?
「紀念」
每年嘅愚人節大家第一時間都會諗起一個人,嗰個就係「哥哥」張國榮.年輕嘅一代當然未必認識嚟位樂壇歌手,但係對於好多人嚟講,當日佢逝世嘅新聞大家有一刻真係以為係愚人節嘅惡作劇.今年雖然因為武漢肺炎嘅影響之下,好多品牌都唔敢出任何整蠱嘅廣告同文章.而今日對於好多老闆嚟講係一個頭痛嘅日子,捱得過三月已經唔簡單,只不過仲要捱幾耐真係無人知!
「肺炎」
真亦假時,假亦真.大家都想今年個肺炎無出現過,因為今次嘅影響,相信整個2020年大家都生活係慘無人道嘅環境入面.因為即使香港再無出現新嘅個案,世界各地都未搞掂,全球經濟起碼都要一段時間先至回覆正常.而點解啲人仲用個肺炎開玩笑呢?雖然你依家無被感染,但係唔代表你唔會.就算香港已經對抗咗兩個月但係日日都有新案例,仲要應該有好多隱形感染未計.所以今日都係唔好整蠱人啦!真係唔好笑!


text:
難得舅父幫小小豬搵到勁優惠嘅酒店等佢可以去跳床,所以我地就偷雞放多兩日去渡假啦!(我地返左四年學都係第一次,所以都唔係好過分啫…哈哈哈).我地一落船就即刻去我地第一個目的地,就係好多朋友仔都話會玩到唔願走嘅澳門科學館~
成人票價$25,小朋友就$15,我覺得票價都合理,幾十蚊就可以玩餐飽…哈哈哈!拎住啲行李玩會好唔方便?其實係展覽廳入口旁有一個自助行李寄存,可以俾大家存放行李,最重要就係….費用全免呀~
未正式進入展覽廳之前,旁邊有一個親子互動區,其實就即係一個兒童遊戲區,可以話未出發就可以先放電~
一見到依個遊戲區,小小豬當然又嚟心心眼,就俾佢玩一陣啦~
好啦….我地嘅戲肉嚟啦,終於入各展覽區玩啦~
原來整個展覽館都有好多層,好多唔同嘅題材,唔怪之得朋友仔話要留係度玩大半日先得呀~
由於第一及二館進行維修,所以小小豬一嚟就係去最啱佢玩嘅兒童樂園廳,睇個名就知入面係專俾小朋友玩啦.
續下頁
其實入面係分左兩部分,首先就係一啲小遊戲等小朋友學習一啲簡單日常生活中都會面對嘅科學智識~
另一部分就好似一個模疑地盤工作,所以大人同小朋友都要著上安全套裝呀~
續下頁
係依個小地盤入面,小朋友就可以利用一啲棉膠做成嘅小磚頭嚟起屋..運送..等等.其實當中都包含一啲科學原理,不過小小豬都一於好少理,好忙咁不停周圍玩呀~
續下頁
離開兒童樂園廳之後,原來仲有一個更加好玩嘅地方,就係先童科學廳.其實依個可以話係一個玩水樂園,因為係以水為主題,利用水嘅唔同特性等小朋友寓學習於娛樂~
有得玩水小小豬當然係極度興奮,佢仲投入到玩到兩隻手袖濕晒,真係攪到我唔知好嬲定好笑呀~
續下頁
之後我地就去科學快車廳~
其實依個就係一個小小嘅科學啟發區,有啲小遊戲可以加深小朋友嘅科學認知.雖然啲小遊戲冇之前兩區咁刺激好玩,不過小小都一樣玩得好投入呀~
之後我地就去到機械人廳,初時都以為冇嘢啱小小豬玩,但原來都係好吸引,先嚟同機械人比賽砌圖~
之後就俾啲指示機械人拎行李~
仲可以同機械人一齊捉圍棋,我地都玩左唔知好幾十次,每一次都係機械人嬴,所以真係人腦不及電腦呀~
接住我地就去聲學廳,小小豬一向都幾鐘意音樂,所以佢係依度見到好多唔同種類嘅發聲樂器,所以佢都玩得不知幾興奮呀~
續下頁
之後我地都路經地球廳,DNA廳同環保廳,其實依啲題目唔好話小小豬,就連我都覺得有啲深(哈哈哈),所以我地都只係簡單行一轉啦~
嚟到運動健康廳,原來又係一個好好玩嘅地方,入面有好幾個唔同嘅測試區,等我地可以了解自己身體體質,估唔到平日都少正式運動嘅小小豬係啲評估都合格哦~
原來仲有一個運動競技廳可以俾小小豬玩,入面有好幾個唔同種類嘅模疑電腦運動~
仲有一個籃球場可以隨便打籃球添~
最後一個展廳就係食物科學廳,依度展廳主要係講解食物營養,食品安全及煮食的科學原理.唔好睇少依度只係電腦遊戲多,好幾個電腦程式都拎左獎,易明又好玩呀~
唔覺唔覺我地玩晒十四個展廳,都用左約唔多四個幾鐘,唔怪之得好多朋友仔話嚟要行大半日,經過今次之旅…..我真係信啦!
其實又真係幾好玩,一次過可以接觸到唔同類型嘅小遊戲,雖然小小豬都可能未必明白當中與科學嘅關係,但佢每一項遊戲都係玩得好投入,又嚟問題BB上身咁每事問,我想佢都應該有少少得著.所以都幾值得向各朋友仔推介依個咁好玩嘅地方呀!
臨離開時,當然唔少得我嚟科學館嘅其中一個目的,就係嚟影心心樹啦~
哈哈哈….雖然明知係依靠人手修飾做成,但見到心心機嗰一刻又真係嘩…嘩…嘩左幾聲,因為真係好靚好特別呀!


text:
17 AUGUST 2010 (TUE)
今日約好左私家醫生返去醫務所覆診,睇吓我個傷口之外,亦都幫小小豬個健康同黃疸情況.
有小豬媽同LULU妹陪我一齊去,為怕我整到個傷口,所以一個幫我抱住小小豬,一個幫我拎住大大個媽咪袋,所以我都好輕鬆.
抱住小小豬我地當然唔去迫地鐵,所以就搭的士去銅鑼灣.話事話依排都真係成日搭的士過海,冇辦法啦..之前因為肚仔大大怕迫親,今次又為左小小豬,不過相信都係最後一次啦...哈哈!
上到醫務所,等左一陣就到我地見醫生啦!
醫生先幫小小豬檢查身體,經過一輪檢查,醫生話小小豬身體好好,就連黃疸指數都繼續下降.我成日都好驚自己唔識照顧小小豬,攪到佢唔舒服,聽到醫生咁講,都真係放心晒呀!之後醫生就幫我做檢查,我個傷口及身體進展情況都唔錯.
雖然傷口好好,不過我就有另一個問題,就係由小小豬出世至今都已經有七日,不過仍然未有任何谷奶嘅感覺,所以同醫生傾過之後,都決定放棄餵母乳.雖然都有啲唔開心,不過都冇辦法,唯有俾多啲心機用奶粉餵小小豬,等佢到可以吸收到好好嘅營養啦!
睇完醫生又飛的士返屋企,返到屋企係小小豬訓覺時,小豬媽就幫小小豬扮阿拉伯王子~
不過,原來小豬媽咁打扮係有原因,雖然房個冷氣位係唔會直接吹到小小豬,但怕房入面嘅冷氣吹到,所以用紗巾仔包住,擋吓啲風,唔好吹到個頭仔.哈哈...真係攪笑之餘又幾好哦!


text:
住喺美國真幸福,有職業籃球及美式足球賽可以俾我哋球迷即場欣賞,除咗可以睇到精彩嘅賽事及耀眼嘅球星之外,更可以喺比賽休息時段,注視青春奔放,熱情洋溢嘅啦啦隊鬼妹仔嘅撩人舞姿,真係令人心曠神怡㗎!
美國嘅啦啦隊,有好多嘅故事唔係人 人都知道,不如等我亞貴講吓故啦.
嗱,喺20世紀初期,花旗女子大學生能夠參加嘅體育活動並唔多,於係便有女大學生加入啦啦隊嘅行列.第二次世界大戰爆發,年輕嘅男子都奔赴戰場,啦啦隊嘅成員幾近九成由女子出任.到咗50年代,更使用綵球手搖花作出舞動,令觀眾更目不暇給.
要進入NFL及NBA嘅啦啦隊,美麗加健康當然係首要條件,但舞蹈能力,適應唔同風格嘅表演都係重要條件.能夠加入當然係無上光榮嘅事,但多數隊員頂多只能做3年,3年之後便要自謀出路,只能留下最美嘅青春記憶.
雖然入隊只能待3年,但能夠成為職業球隊嘅啦啦隊成員已係美國高中和大學女孩嘅夢想,因為既可以接觸到身價非凡嘅球星,亦可以喺場邊欣賞球賽,更可以令自己變成明星,讓世人注目.不過,球隊啦啦隊嘅背後卻有着鮮為人知嘅辛酸.
2010年之前,NBA啦啦隊員嘅薪金都係保密嘅,但喺2010年美國有媒體報道,佢哋嘅薪金係以時薪來算,平均收入係每場比賽大概50至100元之間,少過執盤碗.從賽前熱身到比賽結束係6小時,所以平均工資係相對地低,甚至有揾笨之嫌.當然,報道刊出之後受到關注了,薪金便提高兩倍以上.
NBA及NFL有明文規定啦啦隊女郎唔能夠和球員談戀愛,認為如果談戀愛嘅話,球員便會喺球場上為咗討好喺場上看球嘅女郎,為咗演嘢,可能做出更多危險動作.另外,如果和球員談戀愛而分手,又愛上另一球員嘅話,容乜易整隊球隊全部係襟兄弟?咁搞法,想贏波就難了.
事實上,除咗職業啦啦隊,各地學校有自己嘅啦啦隊比賽,仲有地區性比賽,更有世界各國嘅比賽.今年,由國際啦啦隊聯盟主辦嘅「世界啦啦隊比賽」(World Cheerleading Championships)於4月喺佛州迪士尼世界舉行,中華台北隊便獲得銅牌;奪得冠軍嘅係衞冕嘅美國隊,加拿大隊則以黑馬姿態獲得亞軍,我亞貴都有去捧場㗎!


text:
由肥媽節目到近期嘅阿爺廚房,睇見佢地都有用新鮮雪耳嚟煮餸.其實我都不知幾想又跟風買嚟煮下,不過屋企附近又冇得買,所以一直都只係得個想字.終於前幾日同老公去行九龍城時,係街旁嘅有機店俾我見到,我當然就係諗到唔洗諗買左一朵返屋企啦!
原來我都想跟鼎爺整嗰一個鮮雪耳糖水,不過糖水一向都唔係兩位老細杯茶,為免煲左之後要我一個人食晒,所以安全啲都用嚟煲湯好(唔洗我一個人獨食狂肥嘛…哈哈哈).
依幾日天氣都好乾燥,我同小小豬個咀都開始有少少爆拆,所以就煲鮮雪耳蘋果雪梨湯,既可以滋潤美顏,又養陰潤肺,而且清甜潤喉,啱晒我地三口子潤一潤呀!
材料就有:鮮雪耳1朵,蘋果3個,雪梨2個,雪梨乾6-7片,無花果4粒,南北杏,白蓮子及百合各1兩及瘦肉約$30~
瘦肉洗淨汆水備用;雪梨乾,南北杏,白蓮子及百合浸洗一陣,記得要望一望蓮子入面嘅蓮芯清除晒未,如果加埋依啲蓮芯一齊煲湯,就會令到湯帶有苦味~
蘋果及雪梨去芯切塊洗淨,唔怕長氣都要再提一提,記得要係洗蘋果前會用刀刮一圈,刮走嗰一層果蠟~
新鮮雪耳就唔洗浸,不過就要好小心咁清洗,因為會有啲泥係啲夾住喺啲花瓣度 清洗好晒之後,就可以去蒂切細舊~
依個時候就可以加入新鮮雪耳,如果太早加入新鮮雪耳,就會煲到溶晒,咁成個湯就會好似漿糊,即刻影響晒個口感.所以係最後30分鐘加入,咁就時間剛剛,就可以帶出新鮮雪耳嘅味,整啖湯就更加好飲啦~
一知道係蘋果湯,小小豬都已經不知幾鐘意飲.一話食雪耳會變靚仔,小小豬就不停密密食,真係俾依隻傻豬仔笑C呀…哈哈哈~
其實我個人覺得用左新鮮雪耳啖湯就好似清啲,但老公就話分別不大.但食雪耳時又真係覺得爽口啲,所以都叫唔錯啦!
溫馨提示:
-由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!
-煲過嘅雪耳一定要即日食/飲晒,如果隔夜,經過一夜嘅浸透,佢就會放出一啲有害物,到時就有益變有害啦!
更多小小豬的湯水:
作者:小小豬的成長日誌
作者:小小豬的成長日誌


text:
(惱人資訊科技)手機,耳筒,閃光燈
Candy Crush 同Tsum Tsum嘅音樂同音效真係唔係個個鍾意聽,你唔熄左佢,都麻煩戴返個耳筒啦好嗎?搭搭下車,突然聽到有把男人聲講「Yummy」同「Sweet」係會打冷震.
有時不禁懷疑,科技是否發展得太快,人類開始招架不住.明明智能手機面世這麼多年,又這麼普遍,但原來不是所有人都懂得用手機時不影響其他人.有些人就是有錢買最新款手機,但沒有能力阻止自己騷擾別人,講緊你盞閃光燈同喇叭.
就當作溫馨提示,或者不太友善的提醒也好,只想說,其實你大部份時間,都用不着開閃光燈來影相拍片,不論是日光日白或在室內,都可以關掉你天殺的閃光燈,無人會想無啦啦對眼被人閃咗一嘢,攝咗個魂魄入你部電話,跟手你發現張相太光,塊面好似彭麗媛咁,啲cream同啲油閃晒出嚟,仲有對眼好似森林啲野獸咁,又空洞又光又紅,然後你又影多張,旁邊路人無辜被閃多一下.
唔係話用閃光燈就錯晒,但作為一個路人,一個咁啱企你附近嘅地鐵乘客,一個坐喺餐廳隔籬枱嘅食客,我只係想活返喺自己嘅世界,唔係好想亦冇乜必要成為你嘅背景板;即使成為你塊背景板,你都無需要用閃光燈嚟話我知.基本上,你唔係攝影師或攝影記者的話,只係影吓枱面碟餸,或者喺景點同景物互動,用閃光燈係唔會令你張相靚啲,真係唔會㗎,不如長熄啦.
同埋耳筒其實唔係新發明,而電話都出左靜音功能好耐,Candy Crush 同Tsum Tsum嘅音樂同音效真係唔係個個鍾意聽,你唔熄咗佢,都麻煩戴返個耳筒啦好嗎?搭搭下車,突然聽到有把男人聲講「Yummy」同「Sweet」係會打冷震.
仲有!我知道現在手機數據都好平,手機睇劇超方便,不過我冇追開你套劇,我識嘅韓文只有「kimchi」和「寵寵寵」,睇唔到你個mon啲字幕,你唔戴耳筒,搞到人地都唔知走唔走埋你身邊同你一齊睇好,有聲冇畫真係好唔開心㗎嘛,買返個耳筒啦,乖.
仲有,雖然係人都知,所有細路一拎到部電話,就會乖乖地坐喺度唔出聲望實個mon同篤篤篤,但求求各位家長,一係你就俾佢玩,一係教好你位小朋友,唔好俾佢喺公眾地方發老脾,等佢大哭大鬧扭扭扭扭扭扭完一輪你又俾部電話佢玩,騷擾全世界之餘,自己又尷尬,何必呢?唔好講咩「小朋友梗係會扭計」,係你縱到佢淨係識玩電話,冇電話就大吵大鬧,其實唔係部電話有問題,係你個人有問題.
(本文純屬作者意見,不代表香港01立場.)


text:
桌球
桌球(粵拼:coek3 kau4),又叫檯波(toi2 bo1,又寫做枱波)或𧰵波(duk1 bo1,又寫做篤波,督波),係一種喺全球範圍內比較多人玩嘅高雅室內體育運動,原理係用杆喺檯上面𧰵波,跟住計數而定邊個輸贏嘅室內娛樂體育項目.
呢個運動最早嗰時喺地上玩,就喺戶外嘅地挖個窿,將波用木棍𧰵入個窿入面.直到17世紀中葉先至從室外轉到室內嘅檯度玩.而家嘅桌球發展到有士碌架,美式16波,中式8波,俄式16波同開侖等等……尤其係士碌架同美式16波或佢嘅衍生品種已成為比賽項目.
歷史改
桌球運動嘅起源眾說紛紜,所以好難定到喺邊度,但最早喺16世紀出現.嗰時呢項運動嗌成「男人嘅遊戲」,但凈得有錢佬嘅家庭先至玩得,而且都幾流行下.
源自法國改
1904年,美國人道遜喺佢著作話法王查理七世時期有桌球出現.而且個名早喺15世紀喺法國出現.由於法王路易十四嘅禦醫建議國王餐後做桌球活動嚟方便健身,所以先至畀法王鍾意同關心咗.到咗17世紀,桌球逐漸喺法國開始流行.
源自英國改
公元19世紀嘅英國英格蘭維多利亞女王年代,有好多人關注咗桌球,喺啲有錢佬屋企入面唔單止有豪華兼講究嘅桌球間,甚至喺玩桌球嗰時有嚴格嘅活動禮節,而呢啲規定時至今日都重用緊.1836年12月,英國唔單止自發成立咗第一間桌球協會,重喺倫敦誕生咗第一張桌球檯同第一間桌球館.
源自中國改
英國詩人哥頓喺1674年出嘅一本書入面,寫咗好多桌球史.尤其講到桌球喺十字軍東征時,從東方帶到歐洲嘅一種古老遊戲,之後經意大利同西班牙改造過嘅.
用品改
檯改
據作家同史學家亨德列斯考察過,世界第一張桌球檯喺公元1400年出現,嗰時啲桌球檯冇袋,得拱門或柱門.後嚟啲人喺檯中間開咗個圓窿,跟住喺檯嘅四隻角各開咗個窿.由於啲窿數多咗,所以搞到啲人開始諗到點玩波,直到喺檯開咗6個窿為止先至演變成而家嘅落袋式桌球檯.
球棍改
最早嘅球棍可以追溯到16世紀初嘅歐洲,嗰時用嘅係代表權貴同突出皇室家族意義嘅權杖.18世紀中葉凈係皇公貴族嘅娛樂活動,之後逐漸喺大眾開始流行.桌球桿都睇啱嗰時嘅桌球運動發展而開始咗佢嘅生產,尤其係幫皇公貴族整嘅球棍,重鑲咗金銀珠寶,特殊木材同稀有石材(連鑽石都唔例外)等名貴材質嚟突出尊貴同藝術性.
十九世紀之前,美國嘅大多數球棍都喺歐洲進口,同時重將整球桿技術傳到美國一帶.由於有好多人工整嘅球棍出廠,所以鍾意玩桌球啲人開始唔用公棍,而係用好多種花哩碌啲相嘅手工球棍,重跟埋訂造啲人點玩同打擊性能需求而開始流行,結果球棍按消費者嘅需求,要整啲比較人性化嘅球棍(例如:重量,長度,前截軟硬度,前截直徑幅度,握把直徑,綁線方式,先角材質,接合型式,鑲嵌材質……).嗰時重有啲人因為整球棍賣到成紅成市,跟住出嗮名都有.
從1929年開始,由於美國國內受當地嘅政局動蕩同第二次世界大戰影響,搞到桌球業開始下滑,發展甚至出現停滯.直到1961年,由於電影《The Hustler》開始熱播,桌球業先至開始重新受關注.先係桌球館開始猛咁開業,跟住球棍業亦重新開始發展.直到1980年為止,球棍已經發展得好犀利,除咗用各種進口同國內嘅木材之外,甚至發展到用返舊時嘅石材,象牙,寶石工藝都整埋上去.尤其喺1986年,由於電影《金錢本色》熱播,球棍重加入咗電腦嘅鐳射雕刻功能,甚至整出好多精細又複雜嘅球棍.
波改
桌球最早用嘅波係用木材或黃銅整嘅,後嚟受到印度象牙裝飾品同高級用具啲嘢影響而改用咗象牙.嗰時一隻象牙可以整五個波,結果每年要有幾萬隻象牙先至可以解決咁火熱嘅桌球用波生意.由於桌球啲波嘅質地要好高,加上要夠圓,而且每隻波嘅重同嘥士都一樣.嗰時由於技術水平比較低,要使好多錢先至可以買到噉嘅波,所以得皇室同貴族啲人先至有.直到1868年,由於桌球喺歐美地區發展得好犀利,加上有好多人玩嗰啲波,結果紐約有間桌球公司出咗$10000徵求象牙波嘅替代品.嗰時美國塑膠工業之父——希日,用化學方法研製咗樹酯桌球,從而大大噉降低咗桌球用波嘅成本.
支架改
桌球嘅支架係用嚟將啲波按範圍方便排返好,唔使搞到點排而立立亂.呢種用具一般喺開檯或打完一場後開下一場嗰時成日用到佢.佢嘅樣大多數係圓角三角形品種.
戳粉改
戳粉係一種搽喺波棍尖嚟加強波棍同主波之間嘅摩擦.一般用滑石粉嚟整成正方體噉,中間有條凹槽.成分雖然同粉筆一樣,但佢有分橙色同淡綠白色兩種.一般嚟講,士碌架用嘅係淡綠白色品種,比較乾燥;而美式16波用嘅係藍色品種,比較濕啲.呢種粉係由威廉·A·史編克斯同威廉·荷士堅斯喺1897年發明嘅[1].
玩法嘅發展改
開侖改
桌球喺1510年喺法國出現,嗰時法國國王路易十四喺凡爾賽宮玩嘅單波(Single Pool)品種.原理係喺張檯放個象牙拱門條象牙立柱,跟住用匙羹樣嘅棍豰個波入去門入面或撞到個柱就有分.最初得兩隻波,到咗1775年時加多隻紅波,之後英國人有樣學樣,搞到波檯有三個波,重將呢種玩法嗌成開侖.而家桌球界重有呢種玩法.
美式桌球改
美式桌球係西班牙佬喺1504年傳入佛羅里達州.英國佬又喺1607年將桌球帶到維珍尼亞州.1690年,移咗民嚟南卡羅來納州住嘅法國佬亦將桌球運動帶到美國.嗰時雖然有好多歐洲國家將桌球運動傳入美國,但未得到好快發展,直到1800年之後先至開始流行.經過好多年嘅研究發展,到咗19世紀中葉,由於桌球嘅技術,比賽方法同規則等方面,都出現咗好大嘅改良同完善,而家佢同士碌架一齊風靡全球各地.時至今日,美式桌球已經發展到有16波,9號波,10號波等等一系列玩法.
士碌架改
士碌架喺1875年由住喺印度嘅英國軍官——尼維爾·鮑斯·張伯倫(Neville Bowes Chamberlain)同佢班觀音兵發明出嚟.喺佢出世之前,早就有好多種唔同嘅桌球玩法.但有種嗌Black Pool嘅玩法成日喺張伯倫嘅軍隊玩.就係用1隻白波,15隻紅波同1隻黑波.點知有日,張伯倫同佢班觀音兵覺得噉玩落去好悶而決定加黃,綠,粉紅三隻彩波;但無耐又加多咗隻啡同藍波.結果形成咗而家風靡全球各地嘅士碌架.個名出喺尼維爾張伯倫嘅順口簧[註 1].
註改
- ↑ 因爲英文單詞嘅snooker係snook嘅變形,加上英國嗰邊通常將snook講成cock,帶有一定嘅貶義性.詳細解釋請去維基辭典.
攷改
- ↑ "The World's Most Tragic Man Is the One Who Never Starts" 互聯網檔案館嘅歸檔,歸檔日期2006年8月25號,., Clark, Neil M.; originally published in The American magazine, May 1927; republished in hotwire: The Newsletter of the Toaster Museum Foundation, vol. 3, no. 3, online edition. Retrieved February 24, 2007. The piece is largely an interview of Hoskins.


text:
蝠仔all stars ranking 2022.3
Posted on
by 蝠仔
•
要講嘅嘢之前嗰篇已經講曬… 隔咗半個月如果有要補充嘅嘢… 大概就係我好似比自己想像中更絕望w 5年內我最top嗰堆人入面畢業咗6個.我要講咩好XD どぅー畢業後我跟こぶし,こぶし解散我跟まなるる,雖然話的確有年齡呢個問題,但準成咁我都唔知講咩好.其實我係咪唔好諗下一個直接出坑算…
.
err,都重複又重複咁講咗好多次まなるる基本上冇分別.而家まなかちゃん有時限,我想佢喺no.1,就係咁.同埋都想表達佢而家係蝠嘅top priority.
之前成日話如果冇乜嘢top3都唔會點郁… 而家咪就係有嘢囉w 唔知點解最近對れいれい有輕微抗拒.其實又唔係好surprise.嗰時こぶし宣佈咗之後我除咗佢哋5個都冇曬興趣,我仲同個friend講我見到(當時制覇咗我全部機器wallpaper嘅)まなかちゃん都冇feel,而家只係轉咗人案件重演.至於為毛唔係るる… 我諗除咗我真係好愛るるちゃ之外,まなるる都有啲關係.既然係咁就放返個順眼少少嘅かみこ上no.3先.順便同時prepare下きーちゃん嘅將來(?)
後面… 都真係冇乜點郁.根本就冇心力放喺其他人度.不過りさち越睇越可愛♡,升得就由佢升.
雖然ちぃ都揹住個時限,可能maybe perhaps如果まなかちゃん唔係畢業,蝠仲有多少少心機俾佢,而家應該都係咁上下唔會點上落.
今個月就… 係咁先.sorry,就連蝠自己都覺得呢篇blog個mood好有問題XD 下個月嘅排名post應該會好返啲㗎啦… 希望.


text:
「演唱」
雖然疫情好似有所緩和,社會亦慢慢有啲生氣,但係仲有好多人仍然因為疫情嘅影響,經濟依然受到影響.當然郭富城決定係疫症期間舉辦一場網上慈善演唱會,聯同接近100名舞蹈員演出,為專業舞蹈員及電影幕後基層工作者籌募抗疫經費以作支援.咁日嘅天氣十分之炎熱,莫講話一路唱一路跳,就算你係街到行一行都已經全身濕晒!真係好佩服佢!
「鼓舞」
今次係疫情以來係海港城舉辦嘅演唱會,當然我哋唔可以將郭富城同許冠傑比較.但係最起碼今次無俾人騎劫!所以重點係大家都想為社會出分力,而相信如果你今日有睇「鼓舞.動起來網上慈善演唱會」嘅朋友都應該感受到郭富城對跳舞嘅熱誠.點解佢叫舞台王者唔係無原因!著住一條西褲,一對皮鞋,不停又唱又跳一個鐘,重要係炎熱嘅室外舉行,真係唔佩服佢都唔得!平時就話有冷氣啫,但係今日應該連風都唔多滴!
「強人」
對於我哋嚟講,樂壇四大天王都係陪住我哋成長,當然郭富城亦都唔例外!有可能年輕嘅一輩唔認識佢嘅歌,但係每一首都好經典!當然最後用『強』作為結尾真係好好!「強人是你,能飛天遁地,其實你了不起,假使你永不說不能做到!強人是你,能頂天立地,如敗倒,再掙起,永沒言死,才是活著的真理!曾垂頭萬次,仍抬頭又次,再戰再創這生意義,無忘慈父那,從前留下句子!」


text:
隨住而家每部智慧型手機不斷推陳出新,功能性當然亦跟住大幅提升,除咗更加方便用之外,相機影相功能亦都係消費者注意嘅關鍵之一,而你知唔知有部好手機加埋近期流行嘅手機外接鏡頭,影相亦都可以輕輕鬆鬆有相機一樣想要嘅效果?今日小編就要好好咁同大家介紹,活動禮品推薦中NO.1嘅訂造手機外接鏡頭!
一般嚟講市面上最常見到嘅就係廣角鏡,魚眼鏡,微距鏡三款,你可以喺好多電子產品販售店見到呢種三合一手機外接鏡頭, 而價錢從幾十蚊到幾千蚊上下不等都有,你或者會對幅度起伏咁大覺得奇怪,但一分錢一分貨呢句說話可以從呢啲外接鏡頭驗證到,特別係身為使用者就可以切身feel到.
目錄
廣角鏡
一般人亦稱為自拍鏡.如果想要喺同一個畫面可以影到比較多人,咁廣角鏡就係最好嘅選擇,可以擴大相機影相範圍,另外對象唔只係人,如果係想要紀錄靚一靚嘅風景相,用廣角鏡亦可以大範圍影,將所有風景收入去你鏡頭之下.
魚眼鏡
你可以見到很多相會呈現微凸,圓形感,呢種有藝術效果嘅相,就係魚眼鏡帶嚟嘅效果,就好似從水中向水面上望嘅視角一樣.
微距鏡
物品距離鏡頭太近,通常容易有失焦嘅問題,如果想要影好似係顯微鏡下一樣嘅相,咁微距鏡一定可以幫你完成特寫物體局部同近距離對焦問題.
如果你係屬於第一次用外接鏡頭嘅人,你可以揀上面介紹嘅三種鏡頭試下影,下次收到公司派嘅訂造手機外接鏡頭,建議你可以影多幾張相玩下,睇下呢啲好玩嘅鏡頭,或者會帶嚟唔一樣嘅驚奇視覺效果.


text:
「TVB小花」江嘉敏呢幾年人氣急升,是非不斷,皆因日前佢先畀網民输臭,話佢貪小便宜貪到出汁,呢日又再畀爆出因為不忿網民批評髮型醜,開火掀罵戰嘲諷網民.
皆因,呢排江嘉欣為新劇剪咗一頭超短髮,連日來卻被網民指佢好似師奶或《長江7號》入面嘅徐嬌.
呢日,見到江嘉欣著上黑色連身短裙,心口位中空性感,佢原本以為靚相會大受歡迎,點知道又被批評,佢即時發火話︰「你咁叻,你幫吓我P靚個髮佢啦,我唔識p.」
講到江嘉敏,其實佢係呢幾年嚟TVB上位好快嘅一位,佢從2016年入行到而家短短四年,就已經成為當紅小花之一,接拍嘅劇集戲份都算唔錯,江嘉敏出演嘅第一套電視劇《親親我好媽》已經係女主角.
喺第一部劇集中江嘉敏飾演學生讓唔少網友話好清純,同時甜美樣貌吸引咗唔少網友,不過也因此開啟咗「發電之路」.
江嘉敏畀傳出嘅第一段排緋聞就係同創作歌手曹震豪,兩個人相識多年,默契十足因此畀傳出緋聞.
同一時間江嘉敏因為同何廣沛喺劇集中好襯,加埋兩個人都係屬於新生代嘅新星,慢慢就傳出兩個人假戲真做,的確江嘉敏睇上去好後生,好純情.
喺之后嘅每一部劇集中,江嘉敏嘅緋聞熱度似乎總高過劇集嘅作品,喺《誇世代》中小露性感嘅佢,佢同張繼聰嘅感情線備受矚目,從清純僆妹到性感靚女,畀觀眾有唔少反差感.
江嘉敏喺《果欄中的江湖大嫂》同黃嘉樂飾演情侶檔,劇中聲嘶力竭嘅出演讓觀眾都激贊其演技進步,不過當時就被傳介入黃嘉樂同女友嘅戀情中.
之後,江嘉敏更為誇張嘅係佢同王浩信因為合作《兄弟》,導致王浩信傳出婚變.
雖然多次畀傳出緋聞,但係江嘉敏嘅態度都十分模糊,直到畀曝光同電競公司高層拍拖嘅時候,江嘉敏先松口承認,希望可以低調處理.
唔理點樣,都係希望江嘉敏喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
每個貪靚嘅女士,為咗想有白滑無暇嘅肌膚,都會努力保養肌膚,令自己保持最靚嘅一面.相信最難處理嘅一定係去除臉上嘅色斑和雀斑啦﹗隨著年紀增長,你會發現臉上突然多咗色斑,究竟呢啲色斑係點樣嚟呢﹖臉上色斑有咁多種,有雀斑,黑斑,曬斑,黃褐斑及老人斑等,你又識唔識分呢?立即睇吓以下文章解構色斑全攻略,教埋你點樣全面去斑!
色斑種類逐個睇
1. 雀斑(Freckles)
最常見嘅淺層色斑,一般呈現點狀啡色小斑點,表面平滑.雀斑大多散佈喺兩邊面頰,鼻等經常接觸陽光最多嘅部位,亦有機會出現喺肩頸部位,手背等位置.多數跟遺傳或受環境因素影響,如受紫外光刺激皮膚,而形成雀斑.
2. 太陽斑(Sun Spots)又稱為曬斑
太陽班跟雀班好相似,分別在於太陽斑嘅面積比雀斑較大,多於出現喺中年及老年人.呈圓形,好似一個小銅錢,大小通常由5至15毫米不等,係一種由紫外線引起嘅色斑,普遍出現喺面部較常受光嘅位置.
3. 黃褐斑(Melasma)又稱荷爾蒙斑
範圍較大,屬於比較深層嘅色斑,普遍會出現喺面部兩邊,但亦常見於額角和上唇.出現嘅成因大多與荷爾蒙有關,懷孕,服用避孕丸或荷爾蒙補充劑,都有機會引起黃褐斑嘅可能性.
4. 老人斑(Seborrheic Keratosis)
正式學名係「脂漏性角化症」,遺傳,皮膚老化及紫外線傷害均會誘發老人斑嘅出現.老人斑剛開始係平嘅,但會漸漸凸起,摸上去會有凹凸感.老人斑不只係老年人才有,30多歲嘅人都有可能出現.
要對付以上唔同深淺層嘅色斑,真係要好好注重日常嘅護理,例如搽防曬令皮膚免受紫外線傷害.近年,我身邊都有朋友去美容院做Pico laser皮秒去斑,係比起傳統激光去斑效果更持久,令我都好有衝動想試吓.
皮秒激光去斑 擊退色斑
我喺網上見到最新一代皮秒激光技術叫做Pico4genius4D零瑕去斑活膚科技,係全球最強能以最高皮秒激光能量,塵化色斑至微細粉塵狀態,徹底擊退深淺層各類色斑(如雀斑,曬斑,荷爾蒙斑,肝斑,黃褐斑及老人斑等).如果你有幾種唔同深淺層色斑,佢哋用同一部儀器就可以去除到色斑,真係好方便,一次過解決唔同種類色斑!
一般人都擔心做Pico laser會令皮膚泛紅乾燥,不過呢間做Pico4genius皮秒去斑療程嘅美容院oasis medical就有辦法解決呢個問題.因為Pico4genius皮秒去斑儀器最出名就係有"冷凍無針導入",可以冰鎮降低皮膚溫度,鎮靜舒緩,減少熱力所引致嘅潛在黑色素分泌.而療程後,仲會將精華導入肌膚,既能注水補濕又無紅無腫,仲可以即時化妝呀!
其實Pico laser已經普及咗好多,好多女士都會做皮秒去斑美白,去除瑕疵重現完美肌膚.如果你都想體驗oasis medical嘅「Pico4genius皮秒激光去斑科技」https://bit.ly/3ROTL0I
,網上仲有優惠$488就可以做Pico4genius皮秒去斑療程同Hifu瘦面,快啲click入去睇吓啦!


text:
上年接咗咁多Job,係時候寫返靚個Portfolio,將今年做過嘅嘢擺埋落去,之後再比客仔睇都更加有說服力呀嘛!今次為大家整理左多個免費Portfolio template,Content writers,音樂人,攝影freelancer都用得,快啲搵個最啱自己style嘅template執靚佢啦!
1.文字工作者,Content writer作品集
做freelancer最緊要有個靚仔Portfolio,咁樣先會令到你更加突出,增加搵到工作嘅機會!唔單止設計,圖片方面嘅工作者要整個protfo,就連content writer 嘅自己友都一定要整個靚靚嘅個人作品集!如果之前冇整過嘅都唔緊要,以下為大家介紹三個網站,輕鬆就可以整到protfilo!有啲template仲可以自己添加鏈接,upload PDF 或嵌入多媒體作品,一次過可以將自己做過嘅作品擺晒上去,再按照地區瀏覽記錄,去搵下有冇潛在客戶,接job接到手軟不是夢!
睇埋呢篇>>文字工作者,Content writer作品集Template 3個高質網站幫你整靚Portfolio <<
2.音樂人Portfolio
做音樂嘅freelancer有咁多作品要show比觀眾同客仔欣賞,梗係要執靚個網頁,比人輕鬆搵到晒你嘅作品.想對方一眼就了解到你嘅音樂風格,可以參考吓以下5個template㗎,有充足空間擺你嘅音樂作品同埋片段,無論係歌手,作曲家定係音樂家都一樣啱用!
睇埋呢篇>>音樂人Portfolio點整好? 5個靚仔免費網頁Template DJ,Studio,Band仔都啱用 <<
3.攝影freelancer
如果各位影開相嘅自己友想砌靚個Portfolio,可以睇睇以下5個template,輕鬆砌好屬於自己嘅網站.使用方法非常簡單,只需註冊一個免費 Wix 帳戶,就可以選擇想要嘅網站類型,有多種風格比大家揀.
睇埋呢篇>>(攝影freelancer必知)免費相片Portfolio Template 簡約,浪漫,互動形式都有 啱晒影相自己友<<
4.免費CV template
以為自己友就唔使整CV?有時唔想砌portfolio,又或者對方想要簡單一份留個底,點算?加上最近就嚟到求職季,唔少朋友都煩惱緊CV應該點整.如果今時今日仲用word整就好尷尬啦,唔單止唔美觀,仲會好難喺海量嘅CV入面突出.所以近期都有唔少人選擇用網上面嘅樣本CV,唔使自己排版之餘,幾分鐘已經可以完成.以下想為大家介紹三個網站,佢哋入邊嘅CV template 都非常之靚,仲可以按照自己嘅需求,揀選適合自己嘅模板,咁就唔怕同人地重複啦!
睇埋呢篇>>三個CV網站推介 數百履歷template任用 排版,圖案多變砌出個人風格 仲有懶人專用模板<<


text:
第一次見面,先同大家介紹下,鋒主義由今個星期開始會不定期分享一系列簡單裝修教學 “工程一分鐘”,會由小弟謝夫主持.
內容主要會分做兩部分,第一部分會涉及較多理論或者關於概念既資訊. 第二部分會同大家講解一啲唔同種類既工程小知識.如果大家有咩唔明想知想問,可以 INBOX或者 E-MAIL 比小弟,小弟會盡量安排寫番相關主題,廢話講住咁多,即刻開始第一集~~
我地由淺入深,首先講下全屋基本程序,風火水電木器油漆,到底應該做咩先呢?
基本程序係: 清拆–>水電–>泥水–>木器–> 油漆
當然呢五樣野係未包括晒所有野係入面,但已經包括所有大項.不過呢個程序並唔係絕對,好多時候會因為實際情況而改變.例如,有的位置係必須先做好油漆再做木器.好似燈槽內側,因為安裝後,手伸唔到入去做油漆,但又會見光,就一定要掉轉次序,或者係兩者同時做.所以如果見到工程次序有出入,唔好即時當師傅做錯野,可以直接問下負責人,相信佢會好清楚咁解答你,如果佢答唔出,咁就真係可能有問題喇.
工程小知識
大熱天時,個個都開冷氣,亦都係冷氣機最易出問題既時候.今次講下分體機風咀滴水問題.有唔小人試過部機用左幾年之後,係出風位會滴水滴到水舞間咁,到底點解會咁呢?其實出現呢個情況好大機會係去水喉塞左,去水喉塞有兩個可能:第一係由冷氣機去水喉接駁到大廈主喉之間塞左.依種情況其實好易解決,一枝鏍絲批,一條細膠喉或者係飲管,再加你把口就搞掂.首先拆開冷氣機外殼,係凍COIL 下面有個水盆,水盆左或右會有個去水位,插條喉入去用力一吹,就可以通番佢.
第二個情況係大廈主喉塞左.但因為涉及公共地方,再加上大廈主喉係屬於公物,所以依個情況自己就好難解決,要先直接聯絡大廈管理處,等對方安排喇.
不過無論如何,都可以試試第一個方法先,真係唔得的話,先通知管理處都唔遲.


text:
萬里長城
萬里長城(粵拼:maan6 lei5 coeng4 sing4)喺現代意義上係指中國嘅明長城,由東面鴨綠江嘅虎山長城,到西面嘉峪關,全長21,196公里,總共有36,500華里,所以叫做萬里長城,亦有人叫佢做中國長城(zung1 gwok3 coeng4 sing4).長城平均高6-7米,闊4-5米,係起喺中國古代嘅浩大軍事防禦工程.亦係世界上僅有嘅幾個巨型結構[1][2].
中國嘅萬里長城係人類文明史上最偉大嘅建築工程,喺2000幾年前春秋戰國時期開始起,秦朝統一中國之後起好萬里長城.漢,明兩代又曾經大規模咁修築過.
由甘肅嘅嘉峪關伸展到遼寧丹東嘅虎山,全長21196公里.長城平均高7.8米,平均底部闊6.5米,頂部闊5.8米.佢每隔100米就有一座長方形石台作瞭望之用.
萬里長城曾經俾人認為係太空人登陸月球嗰陣可以一眼望到嘅地球上建築物,但亦有人認為係冇可能.
材料同起法改
春秋戰國時代到明末,長城起咗兩千幾年.由於各個時代嘅生產力,技術水準唔同,亦由於各個政權所面臨嘅軍事形勢都唔同,歷代修建嘅長城喺構造,建築方法同埋形制方面都有唔同;而由於各地方嘅地理條件嘅差異,即使同一時代修築嘅長城面貌都有唔同嘅地方.
就唔同歷史時期同築城技術嘅發展嚟講,北魏之前各朝修築嘅長城,主要係版築夯土,北魏時期出現咗磚石結構嘅長城,明代長城就廣泛運用石砌法,磚砌法同埋磚石混砌法.
就長城沿線各地嘅地理條件嘅唔同嚟講,建造長城所需嘅材料都按「因地制宜」嘅原則就地取材解決.喺山地,就開山取石壘牆;喺黃土地帶,就取土夯築;喺沙漠,就用蘆葦或者柳條,加以層層鋪沙修築.另外,砌牆所用嘅磚,瓦,石灰同埋木料等等,除咗就地設窯燒製或者砍伐之外,官府重設有專門部門供應.
長城體系主要由關隘,城牆同樓臺,烽火台三個部分組成,此外重包括其他附屬設施.城牆同樓臺又可以分為城門,城樓同城牆三部份.
喺出入長城嘅咽喉要道上一般都設有關隘駐守住.關隘一般起喺狹窄嘅通道上面,好似兩座山之間最窄嘅地方,山水之間嘅狹長走廊,同埋溪流,河谷嘅相交處.由於關隘喺軍事上嘅重要意義,呢處嘅長城有更堅固,完善嘅防禦體系.關隘一般由關口嘅方形或多邊形城牆,城門,城門樓,瓮城組成.有啲重有羅城同埋護城河.
城門改
城門係進出關口嘅通道.元朝以前多數用木過梁,後尾改用磚或者石塊砌成拱券形嘅門洞,叫做「券門」.門洞入便裝有巨大嘅包鐵木門,門外就用巨釘嵌鑲,門內側裝有門閂同埋鎖環,有啲重裝有機關.
城樓改
城門上面起咗城樓,係重要嘅觀察所,指揮所同埋戰鬥據點.城樓係三層以下嘅木結構或者磚木結構建築.
烽火台改
長城體系設有好多烽火台作為情報傳遞系統.根據歷史文獻,出土漢簡同埋實地考察可知,烽火台嘅數量有好多而且一直延伸到長城以外好遠嘅地方.按烽火台嘅位置同埋功能,可以分為四組:設喺大漠深處嘅烽火台係發出警訊嘅最前線,沿長城兩側設置嘅烽火台向沿線傳遞情報,由長城通往京師嘅系列烽火台同王朝中央聯繫,重有一組烽火台同長城所在地附近嘅地方政府同埋駐軍聯繫.按明朝嘅制度,舉一煙鳴一炮即係解來敵有100人左右;舉二煙鳴二炮係解來敵有500人左右;1000人以上就舉三煙鳴三炮.
其他附屬設施改
長城體系除咗作為情報傳遞系統嘅烽燧以外,重建立咗以城障等設施構成嘅縱深防禦配置.秦漢時各種設施得到完善,而且喺長城內外設置咗屯戍城作為屯駐重兵之所,而且向縱深發展,形成網絡.喺城牆,城堡嘅外側,重有專登設置嘅障礙物,好似僵落,虎落等等.秦朝喺河套長城一帶,廣植榆樹去阻擋匈奴騎兵,人稱榆關.北齊嗰時喺長城入便側設戍,險要之處置州鎮,築扎軍隊,形成前沿嘅線狀佈防.
參考改
- ↑ 〈破解長城千年之誤〉. 人民網. 2000年9月2號. 原著喺2009年3月25號歸檔. 喺2007年8月12號搵到.
- ↑ 〈中國長城〉. 中國中央電視台. 2002年9月28號.


text:
上次整麵包俾 Ernest,由於時間關係,朝早唔夠時間整好兼出爐攤凍,所以試吓前一晚整好個麵糰,放雪櫃過夜低溫發酵,第二朝起身就處理埋餘下步驟,可以慳番啲時間.但係Ernest 媽咪話番俾我聽,個包唔掂,一切就散開!由於低溫發酵都係第一次嘗試,我自己都未試過,所以前晚就再試多次,睇睇情況點樣.
個亞麻籽合桃包又OK 喎,無事呀,唔通麵包多士麵糰
係唔可以低溫發酵過夜!?由於今日係初一,
所以噚晚整咗個無紅酒,無五辛版嘅
ratatouille,配麵包食一流!
噚晚仲煲咗個糖水,有綠豆,麥米,番薯同南瓜,
再加幾片薑,都唔知係咩名堂喇,
總之啱自己口味就算.
買慣買熟嘅菜檔,依家有好幾隻南瓜賣,中國南瓜賣 $4 斤;中國種嘅日本南瓜,$8 斤;橙色嘅
halloween 南瓜我最憎,得個顏色靚,味道同質地都唔掂,都費鬼事問價;近排就多咗隻迷你版日本南瓜,賣 $12 斤.問阿姐點解賣咁貴,原來係正宗純種日本南瓜喎!呢個比個錫山梨大少少就已經 $9 喇!!
切開之後顏色好靚㗎,切嗰陣時已經覺得好粉,好鬆脆嘅感覺,
之前買過一次食,入口質地都好粉,好好食,但今次煲完
糖水之後,口感好似食緊生水榴槤咁,激死人呀!!
參考食譜:
燕麥包
普羅旺斯燴雜菜


text:
interview
Self introduction一問
Jason
我想問吓如果我去見一份同我既experience完全冇關既工 報呢個position只係想試吓新野
我個self introduction應該點樣寫 直接講我想試吓係呢個industry做野 定係 點都要係past experience到搵啲野講
或者兩樣都要
求大神幫忙thxxx
編輯於2021年07月05日
全部所係雞
Jacky
搵工小薯仔
愚工宜刪
巴打你好,試下新野對HR黎講係好棹忌.因為佢就係怕你試玩唔中意就走左佢.所以你既個人介紹要清楚咁講出 1)點解好想做呢行 (記住唔係點解想試) 2) 你之前做過既經驗點樣幫到呢份工 3)你個人性格
另外記得唔洗太長,點到即止.人地對你邊樣有興趣就會再問.
編輯於2020年04月16日
Colin@OnMyGrad
高手高手高高手
如果係報intern的話呢,我覺得問題不大嘅,畢竟employer都會expect係大家試大家,俾candidate了解下個industry咁.所以通常寫自己讀嘅嘢,或者有咩經歷刺激到你去試,或者自己預期呢個internship experience點樣令你嘅經歷更全面都ok.
但如果係gradjob嘅話就sorly喇,employer都唔太expect個opening仲係俾人試下試下,所以點都要relate到會比較好,就算佢welcome all discipline,都應該好似樓上樂樂盈盈咁講到想入行個真正原因.但明嘅,其實好多人都冇乜方向,個心態緊係試多啲架啦,或者單純見個人工又唔錯,咁點算好呢?其實呢排都因禍得福 >俾你去somehow重整experience / CV,總會有方法relate得到😉😉😉
編輯於2020年04月16日


text:
廣東菜
廣東菜(粵拼:Gwong2 dung1 coi3)係中國八大菜系之一,正式啲會嗌做粵菜[1][2][3],係喺廣東同廣西東部等粵人地區流傳嘅傳統煮餸風格,由廣州菜同順德菜等嘅次菜系組成.根據歷史學家嘅研究,廣東菜係喺 10 至 13 世紀嘅南宋時期大致上有咗今日見到嘅樣嘅.嗰時漢人移民潮正值高峰.呢班漢人入面有御廚,佢哋就將嗰時中原嘅煮嘢食技巧帶埋去嶺南,跟手就同南越族嘅固有飲食文化融合埋一齊.打後嶺南做大明嘅港口嗰陣成日都同西人或者東南亞人交流,令到廣東菜又進化咗少少.今日嘅廣東菜已經好多姿多彩,佢成個食譜好長,1965 年嘅「廣州名菜美點展覽會」就數到有成 5457 種餸菜咁多.佢甚至喺國際社會都有啲地位:粵人喺近期歷史度好多次大規模咁移民去外國,去到外國,又將廣東菜改良,改到啱外國人嘅口味,改下改下,就做咗世界上其中一種最多人識嘅美食.
總體特色改
廣東菜嘅特色係將唔同嘢食原本嘅味一齊配合,所以呢種風格淨係會用好少量嘅香料,所以好少有啲辛辣嘅菜式,但係佢用咗好多唔同嘅香料,基本上好多嘅廣東菜都會用薑,蔥,糖,鹽,豉油,米酒,澱粉同油,八角,肉豆蔻等.有時為咗癖走一啲腥味,會加多些少好似大蒜咁嘅香料,例如煮內臟嗰陣.廣東菜間唔中會用五香粉同白胡椒粉.而為咗保留原味,一般都會煮得清淡啲,所以鍾意用清蒸嘅方式嚟煮,好少可會有啲好濃烈嘅味道.
廣東有豐富嘅農業同水產資源,可以低成本咁提供好多唔同嘅新鮮食材.17 世紀粵人詩人屈大均喺佢本《廣東新語》嗰度咁講:「天下所有食貨,粵東幾盡有之,粵東所有之食貨,天下未必盡也.」咁反映出廣東菜嘅烹調食材涵蓋範圍好廣.廣東廚師最叻將啲嘢食作改變之後,重可以滲透出啲食材原本嘅味道.古代嗰時,廣州菜係「無雞不成宴」,佢擅用食鹽,鹵水等嘅佐料幫手保存同埋調和啲嘢食.對於廣東咁豐富嘅食文化,連喺中原地區都有「有腳的桌子椅子不吃」,「四條腿的板凳不吃,兩條腿的廚子不吃」啲咁嘅俗語嚟形容粵人食嘅嘢種類有幾廣.廿一世紀頭開始,廣東重有咗唔少外省人移民,進一步咁提高咗佢啲嘢食嘅豐富度.
廣東菜強調煮出自然嘅鮮味(粵拼:Sin1 mei6;英文:Umami).為咗提高嘢食嘅鮮味,廣東菜用嘅豬肉同牛肉通常係嚟自嗰日鏜嘅豬牛.雞鴨多數係幾個鐘頭之前先鏜,而魚更加會畀人一路喺魚缸度養到煮之前.有時廣東菜餐館嘅侍應重會將啲生猛嘅魚蝦攞到去客人嘅枱前面證明啲嘢食喺煮之前重係生嘅.喺粵人嚟睇,香料係用嚟摭住唔新鮮嘅味道,而新鮮嘅海鮮係冇腥味嘅,所以最好嘅烹調方法係清蒸.好似係蒸魚咁,只係需要加少少醬油,薑同蔥,帶出海鮮嘅自然鮮甜味就得.多數餐館都會好鍾意用大蒜同香料去擺脫佢哋啲陳舊嘅海鮮存貨.所以啲人話食廣東菜有一個簡單法則:香料同食物嘅新鮮程度係成反比嘅.
嘢食改
老火湯改
老火湯(粵拼:Lou5 fo2 tong1),俗啲嗌做「老火靚湯」,係廣東菜嘅特色.因為嶺南天氣又熱又濕,令到粵人傳統嚟講都鍾意飲多啲湯水嚟補吓身-喺傳統廣東菜入面,湯水嘅比例通常都比較高.而老火湯呢家嘢就係粵人喺近呢二三百年開始興煲嘅.據講喺 18 世紀嗰陣時,廣東地區唔係好開發到煤炭,搞到廣東人唔理係煮嘢食定係煉鐵都要齋用柴嚟生火.於是廣東人就焗住慳住啲咁去用火,響煮餸嗰陣唔敢大炒大煎,改做用慢火煲湯煲粥-就出咗老火湯呢味嘢.老火湯通常係攞個煲將啲菜,肉,生果,或者藥材慢火煲成幾粒鐘整出嚟,好有營養,重有護膚,護心,明目,降膽固醇同健骨嘅效用.今日嘅粵人成日都會煲老火湯嚟飲.廣東菜其中一種比較大眾化嘅湯就係杏汁豬肺湯.
乾貨改
雖然廣東菜廚師好注意材料係咪夠新鮮,但係粵菜依然會用乾貨同醃過嘅嘢食.一啲廚師會結合用新鮮材料同乾貨.乾貨通常會先浸喺水度然後先煮,或者會畀人煮一段好長嘅時間,例如係乾鮑同乾貝.至於醃過嘅嘢食,唔單只可以保存好耐,有時佢哋重會因為咁而有獨特嘅味道.
廣東菜度常用嘅乾貨:


text:
大學讀書同中學有咩唔同?
DSE攻略好多人都有講,但就好少人講大學攻略,今日就同大家分享我大學時期嘅讀書心得.以我為例,其實我讀書並唔叻,細細個因為唔識點樣去讀書,所以嗰時我係完全唔鐘意讀書,中小學嘅時候成績一直都唔好.直到讀大學我先開竅,先知道應該點樣去讀書.同埋我係懶得就懶嗰種人,對我呢啲懶人而言,喺香港填鴨式教育嘅環境下,溫書係一件極苦惱嘅事,因為好多時都要死記好多嘢入腦,係好辛苦.之但係我喺大學時都獲得唔錯嘅成績,所以今日我就同大家講下四年大學生涯裡面我係點樣讀書.
1. 讀書時讀書
首先,讀書時讀書,要盡量上齊所有堂.我讀嗰科喺工作量方面可以話係數一數二嘅多,我嘅時間表係可以每日都有堂,有啲日子甚至有三,四堂要上,所以課後剩返嘅時間已經唔多.喺咁緊湊嘅時間表下我都有返part-time同參加活動,有時都覺得幾辛苦,即使係咁我都堅持上齊所有堂.
有人話︰「喺大學唔夠時間用咪走堂囉,將時間放喺其他事仲好啦.」我係十分唔認同呢句說話,因為我會將上堂放喺第一位,再喺課餘時間做自己鐘意嘅事,絕對唔會走堂去返part-time或者去玩.我覺得上堂係必須嘅,冇聽過書自己睇notes一定唔明,有咩唔明仲可以即時問,問到明為止.
又有人會攞上堂時間嚟瞓覺,我就會諗:與其喺上堂嗰陣瞓覺,臨考試先至通宵温書,到頭來自己理解返同去問人點做嘅時間仲耐,咁點解一開始唔認真上堂,你只需要專心上三個鐘堂,何樂而不為呢?
2. 最後一堂一定要上
假設你真係有其他原因,真係上唔足所有堂,都務必要上最後一堂,即week 13嘅總結課堂,因為嗰堂裡面Lecturer所講嘅絕大部分都係會同考試有關.我嘅經驗就係:喺嗰一堂Lecturer會俾最多貼士大家,又會同大家講温書嘅時候有咩重點要留意.你會大概知道啲assignment同past paper嘅答案係出自lecture notes邊一個部分,温書嗰陣就可以行少啲冤枉路,考試嘅時候就唔會有咩大問題難到你,因為Lecturer可以出嘅題型其實來來去去都差唔多.
3. 做Past Paper
除咗上足堂,我會話操paper都係必須嘅.唔好以為做past paper呢件事剩係適用喺DSE,其實喺大學都係同樣嘅重要.如果嗰一科有past paper可以俾大家操嘅話,請大家少少地做一年又好,兩年又好,點都要做一做.因為每一年Exam嘅題型其實都係差唔多,無論Lecturer點樣出題,點樣調整難度,考嘅內容都係嗰份Lecture notes,可以問嘅問題同past paper都唔會相差太遠.所以past paper一定要做,卷係一定要衝!大學仲要有好多地方可以畀你去搵返以前嘅past paper,請記得一定要揾嚟做!
4. 抄Notes
至於點樣可以確保你做past paper嘅時候可以去搵到個答案呢?答案就係抄notes.上堂除咗要專心之外,最重要就係抄notes.即使當刻唔明佢講咩,識又好唔識又好,都要將重點全部抄低.而且我會用唔同顏色筆去抄低,睇起上嚟會精神好多,唔會睇落份notes係清一色沉悶嘅字海,對於我嚟講會吸引好多,令我願意去睇.
總結
其實備課啊,去圖書館借書啊,或者借錄影睇等等我喺大學時期係一次都冇做過,至於借學術書做參考更加係未試過.我問過其他讀書叻嘅朋友,佢哋都覺得呢啲係冇必要,只需要簡簡單單專心上堂,操下Paper就夠.我有時真係唔太理解,有時Professor上堂嘅時候係直程講埋個答案畀你聽,但你都係選擇上堂瞓覺,咁你出現喺課室入面又有咩意義呢?呃自己,覺得自己真係有上堂?所以大家千祈唔好浪費上堂時間,要瞓就好似我咁落堂返屋企瞓到夠.
最後奉勸大家,一定要專心上堂.記住上面提到嘅幾個要點,希望大家畢業嘅時候都會滿意自己嘅成績.


text:
HORSE THE BAND話黎香港,傳左好耐.我記得FROM THIS DAY時(超好睇!又黎香港,記得去睇!),已經傳佢地有份,十分期待,就係一隊咁on9的post-hardcore band - 自詡「Nintendocore」 - 音樂同台風都一X流.不過好似06年打後,除左擺明係為搵錢的大路騷之外(metal已經「K歌化」嘛,太大路了),大規模少少的underground show/fest唔見影,自從hardcore界發現左中環碼頭,突然好似多左好多騷,08一開年已經連續幾場打埋身果隻,傳說中的HORSE THE BAND終於鐵定復活節君臨,擇日擇得咁好,加上今次班底太強,有糾纏已久的門生,久休復出的HERMETIC SILENCE同仲未睇過live的荔枝王,幾大放日假黎睇騷先!
「復活節之後六日一三日假,個個唔係出街玩就係匿係屋企架啦!反正係唔係都冇客,早d收舖去睇騷好過啦!」
香港搵場地搞indie band show實在艱難,一係好貴,一係空間不足或位置偏僻,音響效果相比下甚至未能在考慮之列.以往hardcore show蒲點來來去去明愛(少左好多機會喇,始終屬於「大場」),蒲窩(好似大修?),IMnet(已經不知所蹤了),今次去中環四號碼頭搞,好有睇頭,估佢唔到碼頭都可以搞騷:
「好有rave party feel喎聽落!」
地點屬於中環上環新填地咩地區我都唔知,只覺得難去,一早搵定地圖,好彩有巴士出入唔使坐地鐵,巴士過海仲要比想像中快得多,冇塞車半個鐘到站,只係黎時容易,睇騷前特定搵定返屋企條路,睇地圖好似好簡單,撞下撞下半個零鐘先認清條路知道點走法,都幾係野架海邊行去巴士站三四個字,仲要趕尾班車!
「已經好過蒲窩架喇!齋條斜路已經行死你啦!仲未計搭車入香港仔同出香港仔,又貴又浪費時間等車又耐!」
行左幾個圈,仍然覺得中環呢邊頭好難認路,去到碼頭果邊與世隔絕僻到想搵個廁所都難,任何飲食更加係貴到唔使講.最大發現係,中環四號碼頭,真係碼頭,初時諗住或者有機會係有間吧或livehouse之類叫碼頭?(哈哈)上到去先知點搞法,碼頭成個二樓長方形平台最尾間左個同LiveHouse差唔多大細位置做表演場地,得一面牆同冇窗關係,可以話係半露天場,睇到悶或者間場時可以睇睇海景吹吹海風(都算第一次,我咁耐以黎只睇過室內騷),中間仲有膳食部,不過奇貴,飲杯野都要兩條半一包細薯片收十蚊,我地窮苦書生都係算啦.只係失望在冇碟買,本來打算一次過可以掃晒HORSE THE BAND全線,甚至KING LY CHEE隻EP,點知會場除左兩款HORSE THE BAND tee冇其他野買,隊band話「d碟運唔切黎」.灰.
門生
第一個要黎睇今場騷原因之一,同佢地(結他佬嗟)糾纏左一排,上次戈竹尸睇後一篇發言,寫到人地踩場回應,睇雙方講到風格係「metalcore加post-rock」十分吸引,自然要黎睇睇咩境況.
「詳情請見此New Generation of Metal Hearts Cliche Review Aftermath啦.」
玩左五首歌,果真如之前大家爭拗「是否metal」而言,係兩樣野夾埋,只係可能大家吹得好勁,睇完同我預期中差好遠.佢地歌曲中可以拆開三個部份黎睇,一個係hardcore/thrashcore,一個係breakdown,亦即metalcore中之兩大要素;最後係post-rock/atmospheric部份.睇過港人樂隊中,佢地metalcore方面技術,概念同表演非常得心應手,自問冇乜試過睇香港metalcore band咁有感受,但會感動到係metalcore部份,反而理應我會更受的post部份唔算出色,如果將呢d位獨立抽出黎有玩得唔錯,特別第三首最後兩枝結他怒掃歌佬玩埋假音係全場最好feel之一,不過將post位加番落metalcore位中間,串埋聽就顯得未夠好/順.或者係衰錄音.只係肯試新野唔係只扮某隊band,果期興乜就玩乜,有心已經贏左.另外幾鍾意歌佬,兩隻聲都唱得好,但最緊要有台風,冇乜見本地band歌手唱或唔唱時會有咁多動作,受唔到呢套一回事啦,點都好睇過冇野唱時企定定唔知做乜卦.雖則同想像中之「post-metalcore」有點偏離,玩得好表演得好係事實.
「班友,睇落都幾老?」
騷後,遭人捉住,被點相.
「你咪係劉Sir?」
forum嘈交的幾位主角終於碰頭了.幾大唔認自己係劉Sir先.認左俾人打咪大鑊?點相者為結他手Joe,即台上左邊藍衫者,都係圍繞一條問題:
「你話我地係乜?係metalcore?定唔係metalcore?我都唔知自己玩乜!」
well,我都唔知,自己唔多識,同唔敢亂講野因為香港地你講錯野 - 「講錯野」唔係即係講錯,係講完聽者感覺唔順耳,不論內容是對是錯 - 係可大可小的一件事(通常係可大架喇信我啦經驗豐富),以我微薄metal(core)知識分辨,我會話係metalcore,因為雖加入post-rock同新興「post-metal」,大體仍然係metalcore,正如你歌入面加d電子野,都唔會立即話你係玩電子,而只會話「加入電子元素的乜乜乜樂隊」.聽番分享,歌佬好鍾意日本隊ENVY(去過台灣野台的一隊日本實力core band,係emo screamo定post-co唔知唔好問我,只知我有佢地一隻碟而非常非常之正),唔想只玩單調正路metalcore,想做到比較氣氛同emotional,所以既搵到metalcore,又有「飄飄地」的時候,此乃近年metalcore發展趨勢,唔係往deathcore極端進發的話,主流界大多回歸old-school,indie界同半地下好多選擇向「後」,只係比重似乎未捉到平衡仍偏重前者,我嫌唔夠飄,同飄得黎未夠將歌曲氣氛好大程度改變.所以,又黎到所有樂隊實驗後面對相同問題:
「之後點玩?重定輕?」
我梗係希望可以重d啦,因為愚見佢地輕位飄位氣氛位未夠純熟,而五首歌除左第三首假音ad-lib夾勁掃post-rock底(嘈),係完場最後半分鐘段MESHUGGAH(更嘈).
「唔好意思,劉Sir始終只識得聽metal,仲要一味死嘈果隻,對唔住!」
IGNITE THE HOPE
事前名同歌都未聽過,連MySpace都唔上,留番個驚喜俾自己.歌路係emocore卦(唔識,專家物插),係較為失望一隊,唔係我聽開果種所以我評唔到,但五隊中台下最靜局反應最平淡係佢地表演時,可能係一個指標,要到最後一首歌,全場反應差好遠,或者係佢地首single?首歌較爽,又難怪多人鍾意包括我,但搵左guest歌佬唱,唱得係勁不過把聲有點...難聽(係膚淺的我從來唔鍾意hardcore聲甚至部份瑞典聲嗟與人無尤)...同個guest歌佬動靜好很有趣.感想仲有慢位唔太得,想做到有death metal咁激deathcore同極慢速break位,只係一轉特別快入慢,好多時好夾硬同整體唔夾.只有話唔係我聽開果類,所以唔識欣賞.
又可能係聲問題,五隊中聲最差係佢地,大部份時間除左唱同鼓唔知另外幾個做緊乜,或者係set聲問題,又或者係鼓.
「鼓佬(好似)好勁.」
睇落好勁,野野起勢怒扳夠晒力水,只係場地本身音響有所限制(始終開三面),鼓本身收音已經好出出到你唔信,而兩枝結他唔知係結他聲事定推聲問題非常朦同唔出,呢個時候鼓佬仲野野有幾大力得幾大力,結果幾條友鬥大聲,爭下爭下就得個嘈字.鼓手俾我感覺顧得表現自己有實力而忽略左團隊性.佢把夠堅拆聲比手鼓俾我更大好感.
IGNITE THE HOPE玩完,換人間場時,選曲十分過癮:係非常八零的heavy metal,錄音得技術高啡晒solo果隻之餘,唱廣東話.播左兩首,難得有呢d八幾經典/遺珠重溫喎!
「水晶迷??呵呵呵~」
有d野,想搵都搵唔到.當今世代,有唔少過一百個理由叫你唔好買碟,download算.
HERMETIC SILENCE
「有請CRYPTTOCATION!」
if你鍾意,咪「香港CRYPTOPSY」囉呵呵.等左好好好耐.據聞上次出騷係07年頭 極 果次,當天店務繁忙抽唔到身冇計啦,想係好想去一來多band二來想睇新歌佬,因為舊歌佬功力及台風尚有不足及狀態不穩早已被好多人指出過.出完後話閉關修練冇機會睇,最後一次睇到佢地係666(香港可一不可再的metal show),同時係舊歌佬唱得最好一場&最後一次有機會睇舊歌佬一場,之後一等等足年半,終於有得睇新人新出關HS.從佢地上台時台下人數及反應,真係好多人係為佢地入場,我就係.
「新歌佬好似林峰,勁靚仔!」
「第時出碟封面一定要擺佢大頭,立即有大label簽!」
一開波已經壓晒場,超grind而家路向grind左好多(你可以話grind到錯左甩晒你都唔知呵呵),相信除閉關修練多時功力大進,睇鼓佬個size壯左幾多(唔係肥卦,呵呵),仲有新歌佬帶契,嘔得拆得把聲太得人驚了.
「久未露面,阿健仍然係本地indie最強技術結他佬.」
快得黎清,同說服到你真係彈到而唔係夾硬或扮出黎果隻,而家班底可能係佢地最無敵組合 - 新bass穩定差少少 - 再現江湖好過晒以前任何一場,實力一早被公認為中港台地區一線唔使再多提,只係有個問題仍未解決到:
「點解一定要(咁)慢?」
好多香港人聽metal同玩metal都有個通病,就係一定要有幾極端得幾極端,聽恆野要最恆,聽慢野要最慢,中間位果堆永遠唔多人鍾意甚至被小,此乃metal在香港發展緩慢甚至倒退原因,因為乜都只聽「最」果隻,好快就會聽到悶或覺得「不外如是」,「我識晒」,一早將自我界線定得太低,音樂生命期縮至太短,進而謀殺自己及整體進步同發展空間.HERMETIC SILENCE以前常被形容為「快位似CRYPTOPSY,慢位似SUFFOCATION」,某程度上講左有幾極端,就係快可以好快而慢可以好慢,將兩個速度相近段落拼埋唔難,但將兩段速度差大駁埋而駁得好,係extreme metal最難之一,HS我覺得仲未得,有時由好激快位一轉超慢慢位,唔感覺順甚至有點無所適從.其實係咪咁有需要一去去咁慢呢?第三首cover CRYPTOPSY《Slit Your Guts》(咦,拍線呢?),全首歌所謂慢位只係中板偏快,唔會一去去到SUFFOCATION種接近doom death咁慢,可以話全首都係勁快冇乜慢過,但一味死快可以快得順你唔會投訴.old-school death可以歷久不衰,廿幾年前到而家仲可以咁多人鍾意聽至死忠,仲未消失甚至仍有唔少樂隊追隨復古,就係謹守呢條重歌不重浮誇規則,但香港人好多時仍然覺得一定要做到好唔同,有好大對比先可以,請refer番之前提及過之香港人通病.既然新路向比舊路向成功,更具完整性,個人之見,係保持速度.
「唔好再攪住SUFFOCATION唔放喇.會累左自己.」
KING LY CHEE
「《亞洲起義》,得!!」
加上「KLC live show超好睇」,但多年黎未遇過,既然今場有佢地更加唔可以錯過,就成為等左好多年黎第一次睇KING LY CHEE live.因為《亞洲起義》隻EP,一心想黎睇阿紫唱,點知一開始Riz已聲明「變番四個人的KING LY CHEE」,噢.始終冇聽開hardcore同metalcore果邊,普通路人甲意見係
「正喎.只係點解有d野,一定要係某一隊band上台玩,台下觀眾先至會做?」
欣賞佢地其中一點係唱方面多變化,兩文三語兩三種聲,而家得番阿Riz一個唱,新歌點搞?原來有guest,但小弟無知,除左認得一個係頭先IGNITE THE HOPE最後一首個guest,同《晚九朝五》英文版搵SHEPHERDS THE WEAK歌佬唱,仲有一個唔知邊個,敬請見諒.老實講,任何一個都唱得比阿Riz在行.既然可以搵到咁多guest - 相信以KLC江湖地位絕對唔難 - 倒不如搵guest唱晒全部,效果可能更好之餘,又可以等Riz專注彈結他?
「為向fans交代?」
換人換得咁密,幾時先再有新歌聽?
HORSE THE BAND
經過四隊opening三個鐘,終於到主角出場,企加等左好好好耐,未試過睇騷睇得咁支力.主角出場立即好齊人,香港band show傳統,每隊band上台玩,台下輪更式換人有過半觀眾唔同晒樣(今場此情況算唔明顯,意外地),只有到主角級人馬出場,先夠號召力令全部平時「邊個上台我先去睇」的朋友齊齊蒲頭.實力確係冇得講,未開場,你齋睇個鼓佬拎個pad玩手指已經嚇死你.點解香港band成日俾人話及唔上外國band,就係差在基本功,好多人一開始玩band就死追幾激幾快(請再次見上「極端」通病),但叫佢玩最簡單最基本果d,可能掌握都未掌握得晒,HORSE THE BAND鼓佬對手 - 唔使講對腳 - 在場已經冇個鼓手及得上.
「一個snare甚至單手打snare夠玩死你.」
隊band玩的,叫任天堂蕊,hardcore中罕見的keyboard,將陳年世代的8-bit低B聲加落metalcore.
「甚麼是8-bit?」
「bit即儲存資料單位,紅白機係8-bit,超任係16-bit,第一代次世代係32-bit,N64係64-bit,如此類推上去,亦即bit數越細越古老原始.」
雖然而家去到128-bit甚至更上都可以,但老鬼對8-bit sound情有獨鍾,貪佢夠old-school夠白痴,你唔難發現好多人寧願玩番紅白機同超任都唔想玩而家dCG game,你睇劉Sir就知.你覺得會好戇居?有時真係可以好戇居,睇個歌佬真係成個孖寶兄弟噉款我有點想笑出口,同台風台詞簡單岸能久,果時DISAVOWED你都見識到,出live唔認真台下絕對會開心得多.
「這種台上幽默和交流是外國樂隊致勝之道.」
開心之餘,仲可以執生,香港band就係好多時要做到好認真,唔會抱住玩音樂係為娛樂為樂趣心態,某程度上令台下「冇反應」,「反應唔夠好」,同一有問題發生唔知點算(「ITH case」).
「hardcore嘛.但HORSE THE BAND都係hardcore?」
但你以為純粹搞笑?又唔係.隊band自己都話起初確係以玩野為主hardcore tribute Nintendo,但後來/而家較認真地變成任天堂聲hardcore,你掟走部keyboard,個底近noisecore/mathcore級數,唔會話簡單話易玩卦?因為場地所限,自己又唔鍾意衝台(睇show,都係中後位聲好),全部睇人頭當聽歌算,雖然場地始終聲未夠,齋聽都好開心,相信個場可以大番少少台上有多d空間發揮會更開心,台上台下玩得更癲.遺憾在冇得買佢地幾隻碟.
玩完尾二一首就走人,廢事同人迫同趕尾班車,encore果首行住聽都聽到半首,大佬半露天喎開三面,加上出面海邊全空曠,行到二三十米遠仲聽得到,又勁喎噉都冇人投訴!
「爆成噉,黎緊FROM THIS DAY仲話玩到一點,激呀!」
交通同地點好過蒲窩先,音響初時見開晒口都擔心不過出到黎意料地好,鼓明顯睇得出同聽得出落左好多心機整,冇幾多呢種規模indie gig會咁多架生整一套鼓,鼓聲出到黎特別snare同cymbal比唔少band show靚,係靚到你覺得唔夾呢個場,只係最強亦係鼓,環境上實在難控制,結他好易朦晒,好似門生本來冇乜野甚至用到靚聲去形容,但佢地d「post結他」冇幾多段聽到,一post就係鼓bass歌佬搶晒,如果錄音改善到,我會對佢地甚至IGNITE THE HOPE大幅改觀,門生而家已經好正了對我黎講只係仍則牽連,
「我應承你地我會睇多一次你地,睇你地『玩得好聲』.」
唔知點解,有幾隊band都係初時平衡做得好,但越後d歌鼓聲遮結他情況越明顯,好似特登推低結他再推番高鼓,面對鼓佬神力如IGNITE THE HOPE同KING LY CHEE(最後幾首簡直爆到黐線!),結他手受晒罪.套鼓搞掂左&搞靚左,搞手而家要諗的,係搞番掂埋結他,同就番整體而唔係單鼓一樣了,雖則在任何最差情況下,鼓係煽動台下最後一著.
「唔夠喉?29/3星期六仲有!」
「FROM THIS DAY重臨香江!」


text:
健身教練Jackson:頭髮長回以前的7-8成!
年輕健身教練都遇上脫髮疑難 唔好睇我咁型咁大隻呀,話說11月嗰時,我啱啱做完手術,但係之後我就突然甩多咗好多頭髮,而且白頭髮亦突然多咗好多,直頭有兩個朋友問我點解而家咁型染到個頭灰色添,心諗我都唔想嫁. 機緣巧合之下,我接觸左卡士蘭. 專業健康測試助找出脫髮真正原因 佢地安排左一個非常專業嘅健康測試比我,唔單止幫我分析頭髮嘅髮根同埋頭皮嘅狀況,而且亦都幫我都做左一個更全面嘅四高測試,可以幫我搵出甩頭髮嘅真正原因. 激髮生育髮生為健康秀髮打好根基 之後佢地介紹左NP3838激髮生同育髮生比我,係兩款唔同嘅產品黎嘅,一款係噴劑啦,另一款係口服嘅.起初我都比較抗拒嫁,因為我嘅頭皮比較敏感,一般坊間嘅生髮產品都含有大量嘅西藥成份,手術之後我更加要避免接觸D化學野,如果唔係我會好易出現過敏症狀. 但係之後我發現NP3838所採用嘅,都係有機天然嘅草本成分,不含任何嘅西藥成分,釋除左我嘅疑慮.我試左呢款產品已經超過三個月,一路都冇出現敏感症狀,而且佢用落去完全唔黏膩,唔會整污糟衫領. 同埋佢都好易用,只要每日洗完頭之後,對準髮根部分噴一噴就得,用落就好似髮Gel咁,連Gel都唔洗買添呀.再加上佢嘅噴咀係特別設計,可以100%深入髮根,令到毛囊可以完全吸收到,唔會浪費任何一滴嘅激髮精華.總括嚟講,激髮生就好似係我個頭上面播種一樣. 講埋第二款產品育髮生呀,我而家都變左佢嘅忠實Fans呀!育髮生係口服嘅,每粒都可以補充返我生頭髮所需要嘅營養,就好似幫我嘅毛囊施肥咁,雙管齊下. 真人實證,激髮重生 用左呢兩款產品之後,剪咗 2 次頭髮,頭髮生返出黎都已經有之前 7-8 成咁多啦... 起碼沖完涼無塞住去水位,無一起身成個枕頭都頭髮先,髮色亦都變返做健康嘅黑色. 呢兩款產品真係非常有效,希望你地都可以體驗到呢個生髮奇蹟啦!


text:
20 FEBRUARY 2015(FRI)
終於嚟到我地今次旅行最重要嘅一個目的地,就係去海洋王國玩啦!
我地齊齊帶住未瞓醒嘅狀況出發啦~
我地又搭左一程長長途旅遊巴之後,終於到左目的地啦~
等領隊為我地準備門票之後,就可以入場啦~
我地嘅海洋王國之旅就由行過個勁靚嘅LCD長廊開始~
不過可能今日係年初二關係,人流真係多得好驚嚇,好唔容易先去到我地第一個目的地,就係近臨離睇海豚~
我地有幾近距離,就係啲海豚彈跳時啲水花彈到我地濕晒就知.不過又可以咁近見到海豚表演,濕少少都可以接受啦~
之後我地行過去海豚劇場,見時間剛剛好,所以就去睇表演啦!估唔到一次過可以見到十幾條海豚表演,海豚真係好叻,每一個項目都做得到指示,我同小小豬都睇得眼定定呀~
睇完海豚表演行返出去時,見到勁多人同埋好多封路,原來係做緊巡遊.我地都迫唔到前排睇,所以遠處望望啦~
跟住我地就排隊入去鯨鯊館睇魚仔,真係超級多人,我地要排左大約半個鐘先可以入場呀~
入面個又真係幾大哦~
睇依張相就知點解我地排咁耐,因為真係好多人呀.不過啲魚又真係好多,都幾靚呀~
哈哈哈...好在我地都搵到個靚位,小小豬都可以睇到魚仔~
行完鯨鯊館之後,我地就行返出去樂園外面,因為我地要去睇大馬戲呀~
由於場內係唔可以拍攝,所以我都好乖乖咁做一位專心嘅觀眾.不過依個馬戲表演真令我有啲失望,除左魔術部分我覺得幾好睇之外,其他表演部分都比較悶場,加上場內嘅音響都唔係咁好,所以睇完個SHOW都有少少頭痛呀!
睇完SHOW之後,我地又返入樂園玩.我地係樂園入面簡單食左晚餐之後,我地去睇企鵝呀~
雖然依度嘅企鵝數量一定唔夠香港多,不過總係覺得整個環境唔夠海洋公園嘅好,依一刻真係有啲掛住我地嘅海洋公園呀!
今日我地最後睇嘅就係北極熊館~
哈哈哈...總係覺得啲北極熊黑卒卒的,冇電視睇嘅咁靚呀!
最後我地去睇煙花幻彩表演,由於我地晏左去睇,所以唔可以係有利位置,原本大水池都有表演,不過我地睇唔到,只可以睇煙花表演嗰一部分~
睇完煙花表演,我地今日嘅行程就完結了.其實整個海洋王國都真係好大,我地有好多地方都未有時間行到,不過唔知點解總係覺得依個海洋王國就係我地嘅海洋公園同迪士尼嘅混合版.
坦白講對海洋王國嘅印象都唔係咁深(又或今日人真係勁多人,所以冇心機了解啦),對我嚟講,始終都係鐘意我地香港嘅迪士尼同海洋公園多啲呀!
《續待》